Terdzo-PA-061 - Rinchen Terdzö\nyi dam gu ru drag khros kyi sgrub thabs byin rlabs nus rtsal myur ldan\nVolume 13 (པ) / Pages 775-811 / Folios 1a1 to 19a6\nRinchen Terdzö Volumes List > Volume 13 > Text #61 (Scroll to Bottom)\nrol pa'i rdo rje. yi dam gu ru drag khros kyi sgrub thabs byin rlabs nus rtsal myur ldan. In Rin chen gter mdzod chen mo pod bcu gsum pa (The Great Treasury of Rediscovered Teachings Volume 13) by 'jam mgon kong sprul, 775-811. New Delhi: Shechen Publications, 2007-2016.\nrol pa'i rdo rje'i gter ma'o/_/sarba mad+ga laM\nཡི་དམ་གུ་རུ་དྲག་ཁྲོས་ཀྱི་སྒྲུབ་ཐབས་བྱིན་རླབས་ནུས་རྩལ་མྱུར་ལྡན་བཞུགས་སོ༔ ྈྈྈྈྈྈ རྩ་གསུམ་འདུས་པའི་བདག་ཉིད་པདྨ་འབྱུང༔ ཕྲིན་ལས་ལྷུན་གྲུབ་སྡེ་བརྒྱད་དམ་ལ་འདོགས༔ བདུད་དཔུང་ཟིལ་གནོན་འཇིགས་བྱེད་ཧེ་རུ་ཀ༔ ཆེ་མཆོག་གུ་རུ་དྲག་ཁྲོས་སྐུ་ལ་འདུད༔ བདག་འདྲ་བུད་མེད་ཡེ་ཤེས་མཚོ་རྒྱལ་གྱིས༔ སེང་གེ་རྫོང་དུ་ཆུ་ཕོ་རྟ་ལོའི་དུས༔ རིག་འཛིན་ཆེན་པོ་པདྨ་འབྱུང་གནས་ལ༔ རང་ལུས་མཎྜལ་ཕུལ་ནས་འདི་སྐད་ཞུས༔ བདག་ནི་སྐྱེ་འཆིའི་ཁ་ལོ་གར་བསྒྱུར་ཀྱང༔ པད་འབྱུང་ཁྱེད་ཀྱིས་འབྲལ་བ་མེད་པར་གཟིགས༔ ཁྱད་པར་མ་འོངས་སྙིགས་མ་ལྔ་བདོའི་དུས༔ བོད་ཁམས་སེམས་ཅན་ཐམས་ཅད་ཐུགས་རྗེས་ཟུངས༔ ཞེས་ཞུས་བླ་མའི་ཞལ་ནས་འདི་སྐད་གསུངས༔ ཀྱེ་ཧོ༔ ཉོན་ཅིག་རིགས་བཟང་ཡེ་ཤེས་མཚོ་རྒྱལ་མ༔ ད་ལྟ་དུས་དང་ལྟ་སྤྱོད་བཟང་ལགས་ཀྱང༔ མ་འོངས་སྙིགས་དུས་བསྟན་པའི་མར་འགྲིབ་ལ༔ བོད་ཁམས་སེམས་ཅན་སྡུག་པས་སྙིང་རེ་རྗེ༔ བཀའ་ལྟར་མི་བྱེད་ལོག་པའི་ཆོས་ལ་སྤྱོད༔ ང་སྤྲུལ་ཟེར་ཞིང་ང་ཡི་དམ་ཆོས་དཀྲུགས༔ མི་རེའི་ཁྱིམ་ནས་གཏེར་སྟོན་ཟེར་བ་རེ༔ མི་དགེའི་ཐོ་ཅོ་མི་རུང་སྣ་ཚོགས་བྱེད༔ དབང་དང་དམ་མེད་དྲེགས་པ་ལས་ལ་བསྐུལ༔ ཆེ་བཙན་རྒྱལ་པོས་སངས་རྒྱས་བསྟན་པ་བཤིག༔ དགེ་སློང་ཁྲིམས་མེད་ཕྲུ་གུ་ས་ལ་སྦ༔ སྔགས་པ་དམ་མེད་གནས་རྟེན་དཀོར་ལ་རྐུ༔ སྐྱེ་བོ་ཁྲེལ་མེད་ཕ་སྤུན་ནང་དམེ་བྱེད༔ བུད་མེད་སྙིང་མེད་མཚོན་ཆའི་འཁོར་ལོ་བསྐོར༔ དུག་གི་ཁ་ཟས་ངན་པའི་མཚོན་ཆ་འཆང༔ དེ་ལྟའི་དུས་སུ་ལྷ་འདྲེ་མི་གསུམ་འཁྲུགས༔ ནད་ཀྱི་ན་བུན་འཐིབས་ཤིང་ཁྲག་ཆར་འབེབ༔ སྟེང་གི་ལྷ་འཁྲུགས་བར་གྱི་གཉན་ཡང་འཁྲུགས༔ འོག་གི་ཀླུ་འཁྲུགས་དྲེགས་པ་སྡེ་བརྒྱད་འཁྲུགས༔ ཡུལ་ལྷ་ཟོ་དོར་མ་མོ་མཁའ་འགྲོ་འཁྲུགས༔ དེ་ཡི་རྐྱེན་གྱིས་མི་རུང་སྣ་ཚོགས་འབྱུང༔ ནམ་མཁའ་མི་རུང་ཁྲག་མདོག་དམར་པོ་འབྱུང༔ ཉི་ཟླ་མི་རུང་གཟས་འཛིན་ལམ་མི་མཐོང༔ གཟའ་སྐར་མི་རུང་མེ་ཡི་ཕུང་པོ་ཤར༔ ས་གཞི་མི་རུང་མྱུ་གུ་དགུན་དུ་སྐྱེ༔ དང་པོ་ནད་ཀྱི་བསྐལ་པ་འདི་ལྟར་འབྱུང༔ རྒྱུ་ནི་མ་མོ་འཁྲུགས་པའི་ཁ་རླངས་ཡིན༔ མགོ་ལ་བབས་ན་ཀླད་པ་ཁོལ་ཞིང་གཟེར༔ རྒྱུ་མར་བབས་ན་རྒྱུ་གཟེར་ཁྲག་ཏུ་བཤལ༔ སྟོད་ལ་བབས་ན་གཟེར་ཐུང་དབུགས་ཐག་གཅོད༔ དོན་སྙིང་ལྔ་ལ་བབས་ན་ཁྲག་ཏུ་སྐྱུགས༔ མི་རྣམས་ཕལ་ཆེར་དེ་ཡིས་འཆི་བར་འགྱུར༔ མིང་ནི་ནག་པོ་སུམ་འགྲིལ་ཞེས་ཀྱང་བྱ༔ རིམས་ནད་མེ་ལྕེའི་ཕྲེང་བ་ཞེས་ཀྱང་བྱ༔ བདུན་དྲུག་ཁྲག་འབྱམས་དམར་པོ་ཞེས་ཀྱང་བྱ༔ དེ་ནས་ནམ་མཁའི་གཉན་རྒོད་ཅེས་བྱ་བ༔ དབྱིབས་ནི་ལྕགས་ཀྱི་སྡིག་པ་རཱ་ཙ་འདྲ༔ དེ་ཉིད་དགུན་གྱི་དུས་སུ་ས་ལ་བབས༔ ས་ལྷོག་སེར་པོ་བསྡོངས་ནས་སྲོག་ཆགས་འཆི༔ ས་ཡི་དྲོད་ལ་བརྟེན་ནས་ཡར་ལ་འཕྲོ༔ ས་སྲིན་རྐུན་བུ་ནག་པོ་ཞེས་ཀྱང་བྱ༔ ཁོང་ལྷོག་རྒྱུག་འགྱེལ་ནག་པོ་ཞེས་ཀྱང་བྱ༔ གཉན་རྒོད་ཙི་རི་ནག་པོ་ཞེས་ཀྱང་བྱ༔ རྒྱུག་ནད་དུག་སྦྲུལ་ནག་པོ་ཞེས་ཀྱང་བྱ༔ དེ་ཉིད་ཤ་ཁྲག་དག་ལ་བརྟེན་ནས་ནི༔ སྣ་བུག་གཡོན་ནས་རོ་རྐྱང་དབུ་མར་ཞུགས༔ དང་པོ་མགོ་ལུས་ཐམས་ཅད་ཁྱབ་པར་རྒྱུག༔ མིག་རྩ་དམར་ཞིང་འདོར་ལ་ལུས་པོ་ཚ༔ ཤེས་པ་འཐིབས་ཤིང་གདོང་ལ་སེར་རྩི་ཆགས༔ དེ་ནས་ཡན་ལག་བཞི་ལ་རྒྱུག་པར་བྱེད༔ ལྷོག་ལྷོག་ཁོལ་ཞིང་སྐྲངས་མདོག་དམར་པོར་འགྱུར༔ དེ་ནས་ཁྲག་གི་རྩ་གནས་རྣམས་སུ་རྒྱུག༔ ཡན་ལག་རེངས་ཤིང་རྨོངས་པས་གཟའ་གྲིབ་འཁྲུལ༔ བུ་ག་དགུ་ནས་ཁྲག་འཛག་བསེ་དྲི་མནམ༔ རྩ་ནི་མི་རྟག་ཚ་གྲང་མང་པོར་སྟོན༔ ཆུ་ནི་མི་རྟག་སྔོ་སེར་དམར་པོར་སྟོན༔ ལྕེ་གཞུང་ནག་ཅིང་རྨོངས་རྩིའི་སྤུ་འདྲ་ཆགས༔ ཁ་སོ་ཁོལ་ཞིང་འབྲུམ་བུ་དམར་པོ་འབྱུང༔ རྣ་བ་འུར་ཅིང་ནམ་མཁའ་ཁྲག་མདོག་མཐོང༔ བཟློག་མེད་དེ་ཡིས་ཕལ་ཆེར་འཆི་བར་འགྱུར༔ དེ་ནས་རྒྱ་ནད་རྒྱུ་གཟེར་ཞེས་པ་འབྱུང༔ རྒྱུ་ནི་ལྷ་འདྲེ་འཁྲུགས་པའི་ཁ་རླངས་ཡིན༔ སྣ་བུག་གཡས་ནས་རོ་རྐྱང་དབུ་མར་ཞུགས༔ མགོ་ལ་ཕོག་ན་ཐོད་པ་ལིང་གིས་ཡར༔ མིག་ལ་ཕོག་ན་མིག་འབྲས་ཐང་ལ་ལྷུང༔ ལྕེ་ལ་ཕོག་ན་པདྨ་ལྟར་དུ་གས༔ སྙིང་ལ་ཕོག་ན་དྲན་མེད་ཉིད་དུ་འཆི༔ རྒྱུ་མར་ཕོག་ན་སྦོས་འགས་གླང་ཐབས་འདྲ༔ ཡན་ལག་བཞི་ལ་ཕོག་ན་ཚིགས་རྣམས་འཐོར༔ རྩ་ནི་དར་ལྕེ་རླུང་གིས་བསྐྱོད་པ་འདྲ༔ རྟགས་ནི་ཚངས་བུག་ཟིལ་པ་ཕྲོམ་ཕྲོམ་བྱེད༔ བཟློག་མེད་དེ་ཡིས་ཕལ་ཆེར་འཆི་བར་འགྱུར༔ དེ་ནས་སྨྱོ་འབོག་བརྒྱལ་ནད་ཅེས་བྱ་བ༔ རྒྱུ་ནི་རྒྱལ་བསེན་དམ་སྲིའི་གནོད་པ་ཡིན༔ རྐྱེན་ནི་དངོས་སམ་རྨི་ལམ་དག་ལ་ནི༔ ཨཱ་ཙ་ར་དང་བནྡེ་བུད་མེད་ཀྱི༔ ཟས་ཀྱི་རིགས་སོགས་བྱིན་པའི་སྣང་བ་འབྱུང༔ དེ་མ་ཐག་ཏུ་སྨྱོ་འབོག་བརྒྱལ་ནད་འབྱུང༔ རང་གིས་རང་ཉིད་གསོད་ཅིང་མཚོན་ཆ་བསྣུན༔ མི་རྣམས་ཕལ་ཆེར་དེ་ཡིས་ཟིན་ནས་ནི༔ བསྲུང་དང་བཟློག་པ་ཕལ་གྱིས་དེ་མི་ཐུབ༔ དེ་རྣམས་བསྲུང་བཟློག་བསད་པར་བྱ་ཕྱིར་དུ༔ སྣང་སྲིད་སྤྱི་འདུལ་པདྨ་འབྱུང་གནས་ཀྱིས༔ ཡི་དམ་གུ་རུ་དྲག་ཁྲོས་སྒྲུབ་ཐབས་བསྟན༔ ད་ལྟ་མི་སྤེལ་མ་འོངས་དོན་དུ་ནི༔ མཚོ་རྒྱལ་ཁྱོད་ལ་གཏད་པས་གཏེར་དུ་སྦོས༔ ཞེས་གསུངས་བདག་འདྲ་ཡེ་ཤེས་མཚོ་རྒྱལ་གྱིས༔ སློབ་དཔོན་པདྨས་ཇི་སྐད་གསུངས་པ་བཞིན༔ ཡི་གེར་བཏབ་ནས་རིན་ཆེན་གཏེར་དུ་སྦས༔ མ་འོངས་ལས་འཕྲོ་ཅན་དང་ཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ དེ་ནས་སྒྲུབ་པ་དངོས་ནི༔ དང་པོ་བདག་བསྐྱེད་ལྟར་སྒྲུབ་པ༔ གཉིས་པ་བུམ་པ་ལྟར་སྒྲུབ་པ༔ གསུམ་པ་གཏོར་མཆོད་ལ་བརྟེན་ནས་སྒྲུབ་པ་དང་གསུམ་བསྟན་ཏེ༔ ཐོག་མར་རྫས་བཤམ་པ་ནི༔ གནས་ཁང་དབེན་པར་དཀྱིལ་འཁོར་མདའ་གང་འདོམ་གང་སོགས་སྐབས་དང་བསྟུན་ནས༔ ས་སྟེགས་ལ་སོགས་པའི་སྟེང་དུ་པདྨ་འདབ་བརྒྱད་ཕྱོགས་མདོག་དང་མཐུན་པར་བྲི༔ དེ་ཡི་སྟེང་དུ་ཆག་གས་མེད་པའི་བུམ་པར༔ རྫས་ཆེན་ཐམས་ཅད་དང་ཆུ་མིག་ཁ་ཤར་དུ་ལྟ་བའི་ཆུས་བཀང་ནས༔ གཟུངས་ཐག་ཁ་རྒྱན་དང་བཅས་པ་བཤམ༔ གཞན་ཡང་སྨན་རཀ་གཏོར་མ་ཕྱི་ནང་གསང་གསུམ་མཆོད་པ་དང༔ མཁོ་བའི་ཡོ་བྱད་ཐམས་ཅད་རྒྱས་པར་བཀྲམ་པའི་ཕྱི་ནས་ཡོལ་བ་སོགས་བྱ་སྟེ༔ སྐལ་བ་དང་མི་ལྡན་པ་རྣམས་ཀྱིས་མཐོང་དུ་མི་རུང་ངོ་༔ གསེར་སྐྱེམས་དང་གཞི་བདག་གཏོར་འབུལ་སོགས་སྔོན་དུ་སོང་ནས༔ རང་ཉིད་སྒྲུབ་གྲོགས་དང་བཅས་ཏེ༔ སྟན་བདེ་བ་ལ་འདུག་ཅིང་སྐྱབས་སུ་འགྲོ་བའི་རིམ་པ་ནི༔ མདུན་གྱི་ནམ་མཁར་པདྨ་གེ་སར་གྱི་སྡོང་པོ་འོད་འབར་བའི་སྟེང་དུ་ཟླ་བའི་དཀྱིལ་འཁོར༔ དེའི་སྟེང་དུ་ཉི་མའི་དཀྱིལ་འཁོར༔ དེ་ཡི་དབུས་སུ་དུས་གསུམ་སངས་རྒྱས་ཐམས་ཅད་འདུས་པའི་བདག་ཉིད་རིག་འཛིན་ཆེན་པོ་པདྨ་འབྱུང་གནས་སྐུ་མདོག་དཀར་ལ་དམར་བའི་མདངས་ཆགས་པ༔ ཞལ་གཅིག་ཕྱག་གཉིས་ཐུགས་རྗེའི་སྤྱན་གསུམ་གྱིས་ཕྱོགས་དང་མཐའ་ཐམས་ཅད་གཟིགས་པ༔ ཕྱག་གཡས་གསེར་གྱི་རྡོ་རྗེ་རྩེ་ལྔ་པ་སྣང་སྲིད་ཟིལ་གནོན་གྱི་ཕྱག་རྒྱས་ནམ་མཁར་ཕྱར་ཞིང༔ གཡོན་པས་ཐོད་པ་བདུད་རྩིས་བཀང་བ་ལྟེ་བའི་ཐད་ཀར་མཉམ་གཞག་གི་ཕྱག་རྒྱས་འཛིན་པ༔ གྲུ་མོ་ན་ཁ་ཊྭཱཾ་ག་ཡོད་པ༔ དབུ་ལ་དར་ཤ་བ་རིའི་སྙན་ཞུ་གསོལ་བའི་རྩེ་ལ་བྱ་རྒྱལ་རྒོད་ཀྱི་ལྡེམ་འཕྲུ་བཙུགས་པ༔ སྐུ་ལ་ཟ་འོག་གི་བེར་དང༔ ཆོས་གོས་དམར་པོ་འཆམས་སྟབས་སུ་གསོལ་ཞིང་གསེར་གྱི་པ་ཏྲ་རིས་སུ་ཡོད་པ༔ ཞབས་གཡས་བསྐུམ་གཡོན་བརྐྱང་གིས་རྒྱལ་པོ་རོལ་སྟབས་སུ་བཞུགས་པ༔ འཇའ་འོད་ཐིག་ལེ་ཐིག་ཕྲན་གྱི་དབུས་ནས་ཁམས་གསུམ་དབང་དུ་སྡུད་ཅིང་སྲིད་གསུམ་ཟིལ་གྱི་གནོན་པ་དེ་ལ་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་བླ་མ་ཡི་དམ་མཁའ་འགྲོ་ཆོས་སྐྱོང་དམ་ཅན་སྲུང་མའི་ཚོགས་དཔག་ཏུ་མེད་པས་བཀྲ་དཔུང་ངེ་འོད་ཐིབས་སེ་བསྐོར་ནས་བཞུགས་པ༔ དེ་དག་གི་སྤྱན་སྔར་བདག་གཞན་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་བླ་མ་ལ་སྐྱབས་སུ་མཆིའོ༔ སངས་རྒྱས་ལ་སྐྱབས་སུ་མཆིའོ༔ ཆོས་ལ་སྐྱབས་སུ་མཆིའོ༔ དགེ་འདུན་ལ་སྐྱབས་སུ་མཆིའོ༔ དཔལ་ཆོས་སྐུ་སྣང་བ་མཐའ་ཡས་ལ་སྐྱབས་སུ་མཆིའོ༔ ལོངས་སྐུ་ཐུགས་རྗེ་ཆེན་པོ་ལ་སྐྱབས་སུ་མཆིའོ༔ སྤྲུལ་སྐུ་པདྨ་འབྱུང་གནས་ལ་སྐྱབས་སུ་མཆིའོ༔ མཁའ་འགྲོ་ཡེ་ཤེས་མཚོ་རྒྱལ་ལ་སྐྱབས་སུ་མཆིའོ༔ བསྐྱབ་ཏུ་གསོལ༔ སྐྱབས་འོག་དམ་པ་ན་ཚུད་པར་མཛད་དུ་གསོལ༔ སེམས་ཅན་ཐམས་ཅད་བདེ་དང་ལྡན་གྱུར་ཅིག༔ མ་རིག་འཁོར་བའི་སྡུག་བསྔལ་བྲལ་ནས་ཀྱང༔ སྡུག་བསྔལ་མེད་པའི་བདེ་དང་མི་འབྲལ་ཞིང༔ ཉེ་རིང་ཆགས་སྡང་མེད་པའི་བཏང་སྙོམས་ཤོག༔ ཅེས་བརྗོད་ཅིང་སྐྱབས་ཡུལ་གྱི་ལྷ་ཚོགས་རང་ལ་ཐིམ་པར་བསམ༔ འབྱུང་གཏོར་གཏོང་ཞིང་བགེགས་ལ་བཀའ་བསྒོ་བའི་ཕྱིར༔ རང་ཉིད་ལྷ་ཡི་ང་རྒྱལ་བྱ་བ་ནི༔ ཧཱུྃ་ཧཱུྃ་ཧཱུྃ༔ བདག་ཉིད་ཆེ་མཆོག་པདྨ་དྲག་པོ་རྩལ༔ སྐུ་མདོག་དམར་ནག་མེ་ཡི་ཚྭ་ཚྭ་འཕྲོ༔ ཕྱག་གཡས་གསེར་གྱི་རྡོ་རྗེ་ནམ་མཁར་ཕྱར༔ ལྷ་སྲིན་སྡེ་བརྒྱད་མ་ལུས་བརླག་པར་བྱེད༔ ཕྱག་གཡོན་མེ་ཡི་འཁོར་ལོ་རྩིབས་བརྒྱད་བསྣམས༔ ནད་རིམས་དལ་ཡམས་ཐམས་ཅད་སྲེག་པར་བྱེད༔ ཞབས་གཉིས་བརྐྱང་བསྐུམ་བགེགས་འདུལ་དཔལ་དུ་ཤར༔ ཧཱུྃ་ཧཱུྃ་ཧཱུྃ༔ ཉོན་ཅིག་ནད་བདག་རིམས་བདག་བར་ཆད་བགེགས༔ ལན་ཆགས་གླུད་གཏོར་ལོངས་ལ་ཕྱོགས་མེད་དེངས༔ གལ་ཏེ་མི་འགྲོ་བཀའ་ལས་འདའ་བྱེད་ན༔ ལུས་ངག་རྡུལ་དུ་བརླག་པར་གདོན་མི་ཟ༔ དེ་བས་མ་འདུག་རང་རང་གནས་སུ་སོང༔ བསྐལ་པའི་མེ་ཆེན་འབར་བའི་དུས་ཚོད་འདིར༔ བྱ་སྒྲོ་ཞུན་མར་ཆགས་པའི་གནས་མེད་དོ༔ ཁྲོ་བོའི་དཀྱིལ་འཁོར་གདོན་བགེགས་ག་ལ་ཚུགས༔ ཨོཾ་མ་ཧཱ་གུ་རུ་པདྨཱ་ཀ་ར་ཨརྩིག་ནིརྩིག་བཛྲ་ཀྲོ་དྷ་མ་ཧཱ་ཙཎྜ་ཙིཏྟ་བཛྲ་ཛྙཱ་ན་ཧྲྀ་ད་ཧེ་རུ་ཀ་ཧཱུྃ་ཧཱུྃ་ཕཊ༔ སརྦ་བིགྷྣཱན་རོ་ག་ཛྭ་ར་པ་ཏི་ཨུཙྪ་ཏ་ཡ་ཕཊ༔ ཅེས་བརྗོད་ཅིང་གུ་གུལ་བདུག༔ གཏོར་མ་ཕྱི་རོལ་དུ་དོར༔ ཐུན་སྐམ་རློན་བརྡེག་ཅིང་རོལ་མོ་རྣམས་དྲག་ཏུ་དཀྲོལ་ལོ༔ དེ་ནས་མཚམས་བཅད་པ་ནི༔ ཧཱུྃ་ཧཱུྃ་ཧཱུྃ༔ བདག་ཉིད་པདྨ་དྲག་པོའི་ཐུགས་ཀ་ནས༔ བྱ་ཁྱུང་དཀར་པོས་ནམ་མཁའ་ཐམས་ཅད་ཁྱབ༔ བྱ་ཁྱུང་མཐིང་ནག་བར་སྣང་མ་ལུས་ཁེངས༔ བྱ་ཁྱུང་དམར་པོས་ས་གཞི་གཡོ་ཞིང་འཁྲིགས༔ བྱ་ཁྱུང་ཁྲ་བོས་ཕྱོགས་མཚམས་མེད་པར་གཏམས༔ མཚོན་ཆ་མེ་རླུང་ཐོག་སེར་སྐར་ལྟར་འཁྲུགས༔ གླགས་བལྟ་གདོན་བགེགས་ལོག་འདྲེན་མཚམས་ཆོད་ཅིག༔ ཨོཾ་ཨཱཿཧཱུྃ་ཨརྩིག་ནིརྩིག་ན་མོ་བྷ་ག་ཝ་ཏེ་ཧཱུྃ་ཕཊ༔ ཁྲོཾ་ག་རུ་ཌ་ཙ་ལེ་ཙ་ལེ་ཧཱུྃ་ཕཊ༔ བཛྲ་རཀྵ་རཀྵ༔ ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ་ཧཱུྃ༔ ཞེས་བརྗོད་ཅིང་སྲུང་བའི་འཁོར་ལོ་བསྒོམ་པ་ནི༔ བདག་ཉིད་དྲག་པོ་པདྨར་གསལ་བའི་ཐུགས་ཀར་ཧཱུྃ་དམར་ནག་གཡས་སུ་གང་བསྲུང་བར་འདོད་པའི་ཕོ་རྒྱུད་རྣམས་ཀྱི་མིང་ཡིག་དང་པོ༔ གཡོན་དུ་མོ་རྒྱུད་རྣམས་ཀྱི་མིང་ཡིག༔ མདུན་དུ་ནོར་རྫས༔ རྒྱབ་ཏུ་ཡུལ་འཁོར་ཁང་ཞིང་ལ་སོགས་པ་གསལ་བར་བསྒོམ༔ རང་ཉིད་རྡོ་རྗེའི་གོ་ཁྲབ་ཞུ་ལུགས་སུ་གྱོན་པའི་བར་མཚམས་ཐམས་ཅད་སྡིག་པ་དང་ཁྲོ་ཆུང་མཚོན་ཆས་གཏམས་པ་ཡེ་ཤེས་ཀྱི་མེ་ཁ་དོག་སྣ་ལྔ་དང་ལྡན་པའི་ཚྭ་ཚྭ་སིལ་མ་རབ་ཏུ་ཁོལ་བར་བསྒོམ༔ སླར་རང་ཉིད་ཀྱི་ཐུགས་ཀ་ནས་འོད་ཟེར་ཕྱོགས་བཅུར་འཕྲོས་ནས༔ ཕྱོགས་བཅུའི་ཞིང་ཁམས་ཐམས་ཅད་འུར་འུར་ཤིག་ཤིག་འགུལ་འགུལ་ལྡེམ་ལྡེམ་བྱས་པས༔ སངས་རྒྱས་བྱང་སེམས་བླ་མ་ཡི་དམ་མཁའ་འགྲོ་ཆོས་སྐྱོང་དམ་ཅན་སྲུང་མའི་ཚོགས་ཐམས་ཅད་ཤོག་སྐྱ་རླུང་གིས་བསྐྱོད་པ་བཞིན་དུ་རང་ལ་བསྟིམ༔ དེ་དག་གི་འོད་ཟེར་དང་རང་གི་ཐུགས་ཀ་ནས་ཡེ་ཤེས་ཀྱི་མེ་དམར་ནག་རབ་ཏུ་ཚ་བའི་རང་བཞིན་ཕར་འཕྲོས༔ གདོན་བགེགས་ལོག་འདྲེན་ཐམས་ཅད་བྱ་སྒྲོ་མེ་ལ་བསྲེག་པ་ལྟར་གཞོབ་ཐུལ་གྱིས་བཏང་བར་དམིགས༔ མེ་ལྕེ་དེ་ལས་འཕྲོས་པའི་རང་གི་ཕྱི་རོལ་དུ་རྡོ་རྗེ་འབུར་བརྩེགས་ཀྱི་ར་བ༔ བར་མཚམས་ཐམས་ཅད་ཁྲོ་ཆུང་གིས་གཏམས་པ༔ དེའི་ཕྱི་རོལ་དུ་ཁྲོ་བོ་དམར་པོ་སྟོང་གིས་ཞལ་ནང་དུ་གཟིགས་ནས་སྲུང་བའི་ལས་མཛད་པ༔ དེའི་ཕྱི་རོལ་དུ་གནམ་ལྕགས་ཀྱི་འཁོར་ལོ་དང་མཚོན་ཆའི་ར་བ་ལ་མེ་འབར་བ༔ དེའི་ཕྱི་རོལ་དུ་ཁྲོ་བོ་ནག་པོ་སྟོང་གིས་ཞལ་ཕྱིར་གཟིགས་ནས་ཟློག་པའི་ལས་མཛད་པ༔ དེ་རྒྱབ་ཁྱུང་གི་ར་བ་མེ་ཡི་གཤོག་གདང་འཁྲིགས་པ༔ དེའི་ཕྱི་རོལ་སྡིག་པའི་ར་བ་དང་སྡིག་པ་ཁ་འཐབས་པའི་བར་དུ་དགྲ་བགེགས་དམྱལ་དམྱལ་ཟ་བ༔ དེའི་ཕྱི་རོལ་དུ་མེ་ཡི་གུར་ཁང་དམར་ནག་བྱ་ཁྱུང་གི་མེ་སྟག་འཕྲོ་བ༔ དེའི་ཕྱི་རོལ་དུ་དུག་གི་ཆུ་བོ་སྔོ་མེ་རེ་བ་རྦ་རླབས་འཕྱོ་བའི་གུར་ཁང༔ གདུག་པའི་རླུང་ནག་མཚོན་ཆ་སྣ་ཚོགས་ཀྱི་བུ་ཡུག་འཚུབས་པ༔ དེའི་ཕྱི་རོལ་དུ་ཨེ་ལས་ནམ་མཁའ་མཐིང་ནག་གི་གུར་ཁང༔ དེ་རྒྱབ་སྟོང་ཉིད་ཨཱ་ལི་ཀཱ་ལིའི་འུར་སྒྲ་དི་རི་རི་སྒྲོག་པ༔ སྟེང་ཕྱོགས་ཐམས་ཅད་བྱ་ཁྱུང་མཐིང་ནག་མེ་ཡི་གཤོག་པ་ཅན༔ བསེ་ཡི་མིག༔ ཟངས་ཀྱི་རྭ༔ ལྕགས་ཀྱི་མཆུ་སྡེར་ཅན་དཔག་ཏུ་མེད་པས་བསྐོར་བ༔ འོག་ཐམས་ཅད་གནམ་ལྕགས་ཀྱི་སྡིག་པ་མགོ་དགུ་རྭ་བཅོ་བརྒྱད་མིག་དགུ་བགྲད་ཅིང་དུག་གི་རླངས་པ་འཕྱོ་བ་དཔག་ཏུ་མེད་པས་བསྐོར་བ༔ བར་མཚམས་ཐམས་ཅད་ལྕགས་ཀྱི་ཕག་ནག་ཁ་ནས་མེ་འབར་སྣ་ནས་མེ་ཡི་བྱ་ཁྱུང་ལྡིང་ཞིང་ངར་ངར་ངུར་ངུར་ནད་བདག་དང་གཉན་ལྷོག་ཐམས་ཅད་ཧབ་ཧབ་ཇག་ཇག་ཟ་བ་དཔག་ཏུ་མེད་པས་བསྐོར་བར་བསྒོམ༔ དེ་ནི་སྲུང་བའི་འཁོར་ལོ་སྟེ༔ ཟབ་ཅིང་གཉན་པའི་མན་ངག་གོ༔ གཉིས་པ་ཡན་ལག་བདུན་པ་ནི༔ ཧཱུྃ༔ གུ་རུ་དྲག་ཁྲོས་ལྷ་ཚོགས་གཤེགས་སུ་གསོལ༔ དྲེགས་པ་བསྣོལ་བའི་གདན་ལ་བརྟན་པར་བཞུགས༔ བརྐྱང་བསྐུམ་སྲིན་པོའི་གར་གྱིས་ཕྱག་འཚལ་ལོ༔ དུག་གསུམ་ཤ་རུས་ཁྲག་གི་མཆོད་པ་འབུལ༔ དམ་ཚིག་འགལ་འཁྲུལ་ཉམས་ཆག་མཐོལ་ལོ་བཤགས༔ ལོག་འདྲེན་དྲག་པོས་བསྒྲལ་ལ་རྗེས་ཡི་རང༔ དྲེགས་པ་མ་ལུས་འདུལ་བའི་ཆོས་འཁོར་བསྐོར༔ ཕྲིན་ལས་རྣམ་བཞི་འགྲུབ་པར་གསོལ་བ་འདེབས༔ མངོན་སྤྱོད་ལས་སྒྲུབ་དགེ་བ་ཡོངས་ལ་བསྔོ༔ དེ་ནས་བྱིན་འབེབ་བྱ་བ་ནི༔ ཧཱུྃ༔ འཇིགས་བྱེད་དབང་དྲག་དཀྱིལ་འཁོར་ཆེན་པོ་འདིར༔ ཆེ་མཆོག་གུ་རུ་དྲག་ཁྲོས་ལྷ་ཚོགས་རྣམས༔ ཐུགས་རྗེའི་དབང་གིས་གནས་འདིར་གཤེགས་ནས་ཀྱང༔ བྱིན་ཆེན་དབབ་ཅིང་དབང་མཆོག་བསྐུར་དུ་གསོལ༔ ཨོཾ་ཤྲཱི་མ་ཧཱ་གུ་རུ་པདྨ་ཀྲོ་དྷ་ས་པ་རི་ཝཱ་ར་ཨཱ་ཝེ་ཤ་ཡ་ཨ་ཨཱ༔ དེ་ནས་ཕུར་བུའམ་བླ་མའི་གཞུང་ལྟར་མཆོད་པ་བྱིན་རླབས་བྱས་ཏེ༔ སྔོན་དུ་འགྲོ་བའི་ཆོ་གའོ༔ དངོས་གཞི་བསྐྱེད་སྔགས་རྫོགས་གསུམ་གྱི་སྒྲུབ་ཐབས་བྱེད་པ་ནི༔ བདག་མདུན་སོགས་སྐབས་སུ་གང་བབ་ཁ་བསྒྱུར་བར་བྱའོ༔ ཨོཾ་སྭ་བྷཱ་ཝ་ཤུདྡྷཿསརྦ་དྷརྨཱཿསྭ་བྷཱ་ཝ་ཤུདྡྷོ྅་ཧཾ༔ བདག་དང་སྣང་བ་ཐམས་ཅད་སྟོང་པར་གྱུར༔ སྟོང་པའི་ངང་ལས་སྐད་ཅིག་གིས་ཆོས་འབྱུང་མཐིང་ནག་གྲུ་གསུམ་འབར་བ་རྩ་བ་ཕྲ་ཞིང་ཐུར་དུ་ཟུག་པ༔ སྟེང་ཁ་གདེངས་པ་ནམ་མཁའ་དང་མཉམ་པའི་དབུས་ནས་རླུང་ནག་རྡོ་རྗེའི་བུ་ཡུག་འཚུབས་པ༔ ཡེ་ཤེས་ཀྱི་མེ་དཔུང་འབར་བའི་དབུས་ནས་ཐོག་སེར་མཚོན་ཆའི་ཚྭ་ཚྭ་འཕྲོ་བ༔ རཀྟའི་རྒྱ་མཚོ་ལྦུ་བ་རི་རབ་དང་མཉམ་པའི་ནང་ནས་ཀེང་རུས་དང་བམ་གསར་རྙིང་གི་ཚོགས་རི་གད་ཉིལ་བ་ལྟ་བུའི་ཀློང་ཡོད་པ༔ དེའི་དབུས་སུ་ཀེང་རུས་ཀྱི་གཞལ་ཡས་ཁང་མཚན་ཉིད་ཐམས་ཅད་ཡོངས་སུ་རྫོགས་པའི་ཕྱི་ཐམས་ཅད་ཐོད་པ་སྐམ་རློན་ལས་གྲུབ་པ༔ ནང་ཐམས་ཅད་གྲུ་གསུམ་མཐིང་ནག་འབར་བ༔ བར་ཐམས་ཅད་ཁྲོ་ཆུའི་སྤྱིན་གྱིས་བསྡམས་པ༔ རྨིང་ཐམས་ཅད་རྡོ་རྗེ་ཕ་ལམ་ལས་གྲུབ་པ༔ བྱ་དང་གཅན་གཟན་དཔག་ཏུ་མེད་པས་ཚང་བཅས་ཤིང་ཤ་ཟ་དང་ཞིང་སྐྱོང་མང་པོས་ཧ་སྒྲ་སྒྲོག་པ༔ དེ་ལྟ་བུའི་གཞལ་ཡས་ཁང་གི་ནང་དུ་མི་ལྤགས་གཡང་གཞིའི་བླ་བྲེ༔ མི་རྒྱུ་རློན་པའི་ལྡ་ལྡི༔ མི་མགོ་སྐམ་རློན་གྱི་ཕྲེང་བ་ལ་སོགས་པའི་རྒྱན་དུ་མས་བརྒྱན་པ༔ རཀྟའི་ཞམ་ཆུ་དམར་ཀྱི་ལི་ལི་འབབ་ཅིང་དུག་གི་རླངས་པ་འཐུལ་བ༔ ཞིང་ཆེན་གྱི་ཀ་བ༔ ཞིང་ཆུང་གི་ཀ་ཞུ༔ རུ་དྲའི་ཀ་གདན༔ ཞིང་ལྤགས་ཀྱི་ཐོག་ཁེབས༔ སྦྲུལ་ནག་གི་སྐྱེས་བུ༔ ཆུ་སྲིན་གྱི་སྒོ་གཡོགས༔ གཡུ་འབྲུག་གི་གྱེན་སྐྱེས༔ རུ་སྦལ་གྱི་སྒོ་ཐེམ་ལ་སོགས་པ་རབ་ཏུ་འཇིགས་པའི་ཆ་བྱད་ཅན༔ ཚ་ལ་རྩུབ་པ༔ རྔམ་ལ་འཇིགས་པ༔ ཡ་ང་ཞིང་སྐྱི་བུང་བ༔ ཡེ་ཤེས་ཀྱི་མེ་དམར་ནག་ཏུ་འབར་བའི་གཞལ་ཡས་ཁང་གི་སྟེང་ཐམས་ཅད་གནམ་ལྕགས་ཨུར་མོ་ལས་གྲུབ་པ༔ རོ་སྐྲའི་རྔ་ཡབ༔ ཞིང་ལྤགས་ཀྱི་རྒྱལ་མཚན་ལ་དོན་སྙིང་སྨུག་པོའི་ཏོག་ཡོད་པ༔ ཐོད་པ་སྐམ་རློན་མཚོན་ཆ་ལ་བསྐྱོན་པའི་རྒྱན་དུ་མས་བརྒྱན་པ༔ དེའི་ཕྱི་རོལ་དུ་འཁོར་ལོ་རྩིབས་བརྒྱད་ཀྱི་གུར་ཁང༔ དེ་ཡི་ཕྱི་རོལ་དུ་དུར་ཁྲོད་ཆེན་པོ་བརྒྱད་ཀྱིས་བསྐོར་བ༔ དེ་ཡི་ཕྱི་རོལ་དུ་རྡོ་རྗེའི་རྭ་བ༔ དེ་ཡི་ཕྱི་རོལ་དུ་མེ་རི་སྨུག་ནག་རབ་ཏུ་འབར་བས་བསྐོར་བར་གྱུར༔ གཞལ་ཡས་ཁང་གི་དབུས་སུ་ཟླ་གམ་དམར་པོ་ལ་ཐོད་པའི་ཕྲེང་བས་བསྐོར་བ༔ དེ་ཡི་ནང་དུ་གནམ་ལྕགས་ལས་གྲུབ་པའི་འཁོར་ལོ་རྩིབས་བརྒྱད་དང་ལྡན་པ༔ དེ་ཡི་སྟེང་དུ་པདྨ་དང་ཉི་མ་དགྲ་བགེགས་གན་རྐྱལ་དུ་བསྣོལ་བའི་སྟེང་དུ་སྲིད་པའི་ཕག་ནག་མགོ་དགུ་རབ་ཏུ་ཁྲོས་པ༔ ཁ་ནས་མེ་འབར་ཞིང་སྣ་ནས་མེ་ཡི་བྱ་ཁྱུང་ལྡིང་བ༔ མཆེ་བ་ཟངས་ཡག་ཏུ་གཙིགས་ཤིང་མིག་ལ་མེ་སྟག་ཚྭ་ཚྭ་ཁོལ་བ༔ ལྕེ་ལ་འཇིགས་པའི་གློག་དམར་འཁྱུག་པ༔ བ་སྤུ་རེ་རེ་ལའང་མེ་ཡི་བྱ་ཁྱུང་གནམ་ལྕགས་ཀྱི་སྡིག་པ་གསོད་བྱེད་ཀྱི་མཚོན་ཆ་རྡུལ་ལྟར་འཁྲུགས་པ༔ སྟེང་གི་ཕག་ཞལ་གསུམ་པོ་གྱེན་དུ་ལྟ་ཞིང་ལྷ་གདོན་འཇོམས་པ༔ བར་གྱི་ཕག་ཞལ་གསུམ་པོ་ཐད་དུ་ལྟ་ཞིང་གཟའ་གཉན་འཇོམས་པ༔ འོག་གི་ཕག་ཞལ་གསུམ་པོ་ཐུར་དུ་ལྟ་ཞིང་ཀླུ་གདོན་འཇོམས་པ༔ ཞལ་ནས་ངར་ངར་ངུར་ངུར་སྒྲོག་ཅིང་སྡེ་བརྒྱད་བྲན་དུ་ཁོལ་བ༔ ལྕགས་ཀྱི་རྨིག་བཞིས་དགྲ་བགེགས་ཀྱི་སྙིང་གར་བྲོ་བརྡུང་བ་ཞིག་ཏུ་གྱུར༔ དེ་ཡི་སྟེང་གནམ་ལྕགས་ཀྱི་རྡོ་རྗེ་ཧཱུྃ་གིས་མཚན་པ་ལས་འོད་ཟེར་འཕྲོས༔ དགྲ་བགེགས་གདུག་པ་ཅན་ཐམས་ཅད་ཚར་བཅད༔ ཚུར་འདུས་ཧཱུྃ་ལ་ཐིམ༔ དེ་ཡོངས་སུ་གྱུར་པ་ལས་རང་ཉིད་སྐད་ཅིག་གིས་པདྨ་འབྱུང་གནས་དྲག་ཏུ་ཁྲོས་པ༔ སྐུ་མདོག་མཐིང་ནག་ལ་མེ་ཡི་ཚྭ་ཚྭ་འཕྲོ་བ༔ ཞལ་གཅིག་ཕྱག་གཉིས་སྐུ་ཆེ་ཞིང་ཡན་ལག་རགས་པ༔ སྤྱན་གསུམ་སྡང་མིག་བགེགས་ལ་གཟིར་བ༔ ཞལ་གདངས་ལྗགས་འདྲིལ་རྣོ་དབལ་དང་ལྡན་པའི་མཆེ་བ་བཞི་གཙིགས་པ༔ དབུ་སྐྲ་ཁམ་ནག་གྱེན་དུ་བསྐྱོད་པ༔ ཐོད་སྐམ་ལྔ་ཡིས་དབུ་རྒྱན་བྱས་པ༔ ཡན་ལག་ལྷུ་ཚིགས་ཐམས་ཅད་སྦྲུལ་རིགས་ལྔ་ཡིས་བརྒྱན་པ༔ སྦྲུལ་ནག་གི་ཆུན་པོ་ལ་ཐོད་རློན་ལྔ་བཅུས་དོ་ཤལ་བྱས་པ༔ ཕྱག་གཡས་གནམ་ལྕགས་ཀྱི་རྡོ་རྗེ་རྩེ་དགུ་སྟེང་གི་ནམ་མཁར་ཕྱར་ཞིང་ལྷ་སྲིན་ཐམས་ཅད་བརླག་ཅིང་འཇོམས་པར་བྱེད་པ༔ གཡོན་པས་ཐོད་པ་བུམ་རིལ་ཁྲག་གིས་བཀང་བ་བསྣམས་པས་ནད་བདག་རིམས་བདག་ཐམས་ཅད་ཟློག་པར་བྱེད་པ༔ སྤུ་གྲི་དང་མཚོན་ཆ་འབར་བའི་གཤོག་པ་ལ་མེ་འབར་བ༔ སྐུ་ལ་ཁྲག་གི་ཐིག་ལེ༔ ཞག་གི་སོར་རིས་ཐལ་ཆེན་གྱི་ཚོམ་བུས་རབ་ཏུ་བརྒྱན་པ༔ ཞལ་གྱི་རླངས་པ་ལ་ཐོག་དང་མེ་ཡི་ཚྭ་ཚྭ་འཕྲོ་བ༔ གླང་ཆེན་གྱི་ཀོ་བས་སྟོད་གཡོགས༔ མི་ལྤགས་གཡང་གཞིས་རྐེད་དཀྲིས༔ སྟག་ལྤགས་རློན་པའི་ཤམ་ཐབས༔ རུས་པ་དང་རིན་པོ་ཆེའི་རྒྱན་སྣ་ཚོགས་ཀྱིས་བརྒྱན་པ༔ དབུ་སུམ་ཅུ་རྩ་གསུམ་གྱི་ལྷ་གནས་སུ་སླེབ་པས་ལྷ་ཁམས་ཐམས་ཅད་དབང་དུ་སྡུད་པ༔ ལྟོ་བ་ནས་ཉི་མ་དང་ཟླ་བ་འཆར་བས༔ བར་གཉན་ཁམས་ཐམས་ཅད་དབང་དུ་སྡུད་པ༔ ཞབས་ན་རག་དམྱལ་ཁམས་བཅོ་བརྒྱད་དུ་བྲོ་བརྡུང་བས་ཀླུ་ཁམས་ཐམས་ཅད་དབང་དུ་སྡུད་པ༔ ཡེ་ཤེས་ཀྱི་མེ་འབར་བའི་ཀློང་ན་ཧཱུྃ་དང་ཕཊ་ཀྱི་སྒྲ་ཆེན་འབྲུག་ལྟར་སྒྲོག་པ༔ མཚོན་ཆ་ཁྲོ་ཆུང་འཕྲོ་ཞིང་ནད་བདག་ཐམས་ཅད་ཟ་བ་ཞིག་ཏུ་གྱུར༔ དེ་ཡི་སྤྱི་གཙུག་ཏུ་གསང་བདག་ཕྱག་ན་རྡོ་རྗེ་གཏུམ་པོ་མཐིང་ནག་རྡོ་རྗེ་སྡིགས་མཛུབ་མཛད་པ༔ གཡས་སུ་འཇམ་དབྱངས་ནག་པོ་རལ་གྲི་པུསྟི་འཛིན་པ༔ གཡོན་དུ་རྟ་མགྲིན་དམར་ནག་དབྱུག་པ་ལྕགས་སྒྲོག་འཛིན་པ༔ དེ་དག་ཐམས་ཅད་ཀྱང་རབ་ཏུ་འཇིགས་པའི་ཆ་བྱད་ཅན༔ དཔལ་དང་དུར་ཁྲོད་ཆས་བརྒྱད་ཀྱིས་བརྒྱན་ནས་ཞབས་གྱད་ཀྱི་འདོར་ཐབས་སུ་བསྒྲད་པའོ༔ གསང་བའི་བདག་པོའི་སྤྱི་བོར་བྱ་ཁྱུང་མཐིང་ནག༔ བསེ་ཡི་མིག༔ ཟངས་ཀྱི་རྭ༔ མེ་ཡི་གཤོག་པ༔ ལྕགས་ཀྱི་མཆུ་སྡེར་ཅན་གྱིས་ནད་བདག་རིམས་བདག་ཐམས་ཅད་ཟ་བ༔ ཀྲང་ཀྲིང་གི་སྒྲ་སྒྲོག་ཅིང་རི་རབ་རྨིང་ནས་སྙིལ་བར་བྱེད་པའོ༔ འཇམ་དཔལ་སྤྱི་བོར་བྱ་ཁྱུང་དམར་པོ་ཟངས་ཀྱི་མདོག་ཅན་ལྕགས་བསྲེགས་ཀྱི་མཆུ་སྡེར་དམར་པོ་ཟངས་སེ་ཡོད་པ༔ ཁྲོ་ཆུའི་རྭ་དང་སྤུ་གྲིའི་གཤོག་པ་འབར་བ༔ ཀྲང་ཀྲིང་གི་སྒྲ་སྒྲོག་ཅིང་རྒྱ་མཚོ་ཧུབ་ཀྱིས་འདེབས་པའོ༔ རྟ་མགྲིན་སྤྱི་བོར་བྱ་ཁྱུང་དཀར་པོ་ལྕགས་ཀྱི་མཆུ་སྡེར་ཅན༔ རལ་གྲིའི་གཤོག་པ་ཅན༔ རྡོ་རྗེའི་རྭ་ལ་མེ་འབར་ཞིང་བ་སྤུ་དང་གྲངས་སྤུ་ཐམས་ཅད་ལ་མེ་སྟག་འཕྲོ་བ༔ ཞལ་ནས་ཧྲིག་ཧྲིག་གི་སྒྲ་སྒྲོག་ཅིང་ཉི་ཟླ་ཀོག་པོར་འཕེན་པའོ༔ དེ་ཐམས་ཅད་ཀྱང་ཟས་སུ་ཀླུ་གཉན་ཟ་བ༔ ལས་སུ་ཀླུ་བདུད་བརླག་པ༔ ཉི་ཟླ་ནོར་བུ་འབར་བས་དབུ་ལ་བརྒྱན་པ༔ ཡེ་ཤེས་ཀྱི་མེ་འབར་བའི་ཀློང་ནས་རང་འདྲ་བའི་ཁྲོ་ཆུང་ཉི་ཟེར་གྱི་རྡུལ་ལྟར་འཕྲོ་བའི་རང་བཞིན་ཅན་དུ་གྱུར༔ གུ་རུ་དྲག་ཏུ་ཁྲོས་པའི་གཡས་སུ་ཟ་བྱེད་མཁའ་འགྲོ་སྟག་གི་གདོང་པ་ཅན་དགྲ་སཏྭ་དང་ལྕགས་ཀྱུ་འཛིན་པ༔ སྟག་ཞལ་ངར་སྐད་ཕྱོགས་བཅུར་སྒྲོགས་པས་གནོད་བྱེད་ཐམས་ཅད་བྲེད་སྐམ་སྐམ་བྱེད་པ༔ གཡོན་དུ་གསོད་བྱེད་སྤྱང་ཀིའི་གདོང་པ་ཅན་སྤུ་གྲི་དང་ཞགས་པ་འཛིན་པ༔ མིག་ལ་མེ་སྟག་འཕྲོ་ཞིང་འབུར་ཚུགས་སུ་ལྟ་བ༔ གནོད་བྱེད་ཐམས་ཅད་སྔངས་ཡེད་ཡེད་བྱེད་པ༔ རྒྱབ་ཏུ་སྐྲོད་བྱེད་མཁའ་འགྲོ་དོམ་གྱི་གདོང་པ་ཅན་ཕྱག་གཉིས་ཉི་མ་ཟླ་བ་ཆ་ལང་དུ་བརྡེབས་པ༔ ཧ་སྒྲ་བསྭོ་སྒྲ་དྲག་པོ་ཕྱོགས་བཅུར་སྒྲོག་པ༔ གནོད་བྱེད་ཐམས་ཅད་གཞོབ་ཐུལ་གྱིས་བཏང་བའོ༔ མདུན་དུ་ཟློག་བྱེད་མཁའ་འགྲོ་སེང་གེའི་གདོང་པ་ཅན་ཕྱག་གཉིས་གྲི་གུག་ཁ་ཊྭཱཾ་བསྣམས་ཤིང་སེང་ཞལ་ང་རོས་གནམ་ས་འདར་བ༔ བྱད་མ་རྦོད་གཏོང་ཐམས་ཅད་ཐལ་བར་བརླག་པའོ༔ དེ་དག་ཐམས་ཅད་ཀྱང་སྐུ་མདོག་མཐིང་ནག་རབ་ཏུ་འཇིགས་པའི་གཟུགས་ཅན་ཞབས་གཡས་བསྐུམ་གཡོན་བརྐྱང་གི་སྟབས་ཀྱིས་པདྨ་ཉི་མ་རོ་ཡི་གདན་ལ་སྐུ་གར་ཐབས་ལིང་ངེ་བཞུགས་པའོ༔ ཤར་དུ་རྡོ་རྗེ་ཁྱུང་ཆེན་སྐུ་མདོག་དཀར་པོ༔ ལྷོར་རཏྣ་ཁྱུང་ཆེན་སྐུ་མདོག་སེར་པོ༔ ནུབ་ཏུ་པདྨ་ཁྱུང་ཆེན་སྐུ་མདོག་དམར་པོ༔ བྱང་དུ་ཀརྨ་ཁྱུང་ཆེན་སྐུ་མདོག་ལྗང་གུ༔ དེ་དག་ཐམས་ཅད་ཀྱང་བསེ་ཡི་མིག༔ ཟངས་ཀྱི་རྭ༔ ལྕགས་ཀྱི་མཆུ་སྡེར༔ མེའི་གཤོག་པ་ཅན༔ རབ་ཏུ་རྔམ་ཤིང་འཇིགས་སུ་རུང་བ༔ ཕྱག་གིས་ཀླུ་གཉན་ནད་བདག་རིམས་བདག་ཐམས་ཅད་ཞལ་དུ་གསོལ་བ༔ ཀྲང་ཀྲིང་གི་སྒྲ་སྒྲོག་ཅིང་ཉི་ཟླ་ནོར་བུས་དབུ་ལ་བརྒྱན་པ༔ ཡེ་ཤེས་ཀྱི་མེ་ཁ་དོག་རིམ་པ་བཞིན་དུ་འབར་བའི་ནང་ནས་རང་རང་གི་སྤྲུལ་པ་ཁྲི་འབུམ་བྱེ་བ་ས་ཡ་རྣམས་ཀྱིས་བསྐོར་ནས་བཞུགས་པའོ༔ དེ་ཐམས་ཅད་ཀྱི་དཔྲལ་བར་ཨོཾ༔ མགྲིན་པར་ཨཱ༔ ཁྲོ་བོ་རྣམས་ཀྱི་ཐུགས་ཀར་ཧཱུྃ༔ བྱ་ཁྱུང་རྣམས་ཀྱི་ཐུགས་ཀར་ཁྲོཾ༔ མཁའ་འགྲོ་རྣམས་ཀྱི་ཐུགས་ཀར་བྷྱོ༔ དེ་དག་ལས་འོད་ཟེར་འཕྲོས་པས་ཟངས་མདོག་དཔལ་གྱི་རི་བོ་ལྕང་ལོ་ཅན་གྱི་གནས་མཆོག་རྒྱ་ནག་རི་བོ་རྩེ་ལྔ་དབང་དྲག་རོལ་པའི་དུར་ཁྲོད་རི་རབ་འབར་བའི་རྩེ་མོ་དུར་ཁྲོད་ཆེན་པོའི་གནས་བརྒྱད་རབ་འབྱམས་ཕྱོགས་བཅུའི་ཞིང་ཁམས་ནས༔ དཔལ་གུ་རུ་དྲག་ཏུ་ཁྲོས་པའི་ལྷ་ཚོགས་འཁོར་དང་བཅས་པ་སྤྲིན་ཆེན་རླུང་གིས་བསྐྱོད་པ་ལྟར་དུ་བཛྲ་ས་མཱ་ཛ༔ དེ་ནས་སྤོས་དང་ཤ་ཆེན་བསྲེག༔ རྐང་གླིང་དང་རོལ་མོའི་སྒྲ་དྲག་པོ་བསྒྲགས་ནས་འདི་སྐད་དོ༔ ཧཱུྃ་ཧཱུྃ་ཧཱུྃ༔ ཡུལ་གྱི་མིང་ནི་རྔ་ཡབ་ཟ་བྱེད་ཡུལ༔ ཟངས་མདོག་དཔལ་གྱི་རི་བོའི་རྩེ་མོ་ནས༔ མཐུ་རྩལ་རྨད་བྱུང་པདྨ་ཧེ་རུ་ཀ༔ ཆེ་མཆོག་གུ་རུ་དྲག་ཁྲོས་སྐུ་བཞེངས་ཤིག༔ གདུག་པའི་དགྲ་བགེགས་འདུལ་ཕྱིར་གཤེགས་སུ་གསོལ༔ ལྷ་སྲིན་སྡེ་བརྒྱད་འདུལ་ཕྱིར་གཤེགས་སུ་གསོལ༔ ས་བདག་ཀླུ་གཉན་འདུལ་ཕྱིར་གཤེགས་སུ་གསོལ༔ གཉན་ལྷོག་སྨྱོ་འབོག་འདུལ་ཕྱིར་གཤེགས་སུ་གསོལ༔ རྒྱལ་བསེན་དམ་སྲི་འདུལ་ཕྱིར་གཤེགས་སུ་གསོལ༔ དལ་ཡམས་རིམས་ནད་བཟློག་ཕྱིར་གཤེགས་སུ་གསོལ༔ མཐའ་ཡི་དམག་དཔུང་བཟློག་ཕྱིར་གཤེགས་སུ་གསོལ༔ ཐུགས་རྗེས་བརྩེ་བར་དགོངས་ཤིག་ཐུགས་དམ་ཅན༔ ཧཱུྃ་ཧཱུྃ་ཧཱུྃ༔ བྱང་ཕྱོགས་ལྕང་ལོ་ཅན་གྱི་གནས་མཆོག་ནས༔ ཁྲོ་རྒྱལ་ཡོངས་ཀྱི་ཆེ་བཙན་ཧེ་རུ་ཀ༔ དུས་གསུམ་སངས་རྒྱས་ཀུན་གྱི་གསང་བ་འཛིན༔ བཅོམ་ལྡན་ལག་ན་རྡོ་རྗེ་སྐུ་བཞེངས་ཤིག༔ གདུག་པའི་དགྲ་བགེགས་འདུལ་ཕྱིར་གཤེགས་སུ་གསོལ༔ ལྷ་སྲིན་སྡེ་བརྒྱད་འདུལ་ཕྱིར་གཤེགས༴ ས་བདག་ཀླུ་གཉན་འདུལ་ཕྱིར་གཤེགས༴ གཉན་ལྷོག་སྨྱོ་འབོག་འདུལ་ཕྱིར་གཤེགས༴ རྒྱལ་བསེན་དམ་སྲི་འདུལ་ཕྱིར་གཤེགས༴ དལ་ཡམས་རིམས་ནད་བཟློག་ཕྱིར་གཤེགས༴ མཐའ་ཡི་དམག་དཔུང་བཟློག་ཕྱིར་གཤེགས༴ ཐུགས་རྗེས་བརྩེ་བར་དགོངས་ཤིག་ཐུགས་དམ་ཅན༔ ཧཱུྃ་ཧཱུྃ་ཧཱུྃ༔ རྒྱ་ནག་རི་བོ་རྩེ་ལྔའི་གནས་མཆོག་ནས༔ འཆི་བདག་གཤིན་རྗེ་འཇོམས་བྱེད་ཧེ་རུ་ཀ༔ སངས་རྒྱས་ཀུན་གྱི་སྐུ་མཆོག་དྲི་མ་མེད༔ འཇམ་དཔལ་ནག་པོའི་ལྷ་ཚོགས་སྐུ་བཞེངས་ཤིག༔ གདུག་པའི་དགྲ་བགེགས་འདུལ་ཕྱིར་གཤེགས་སུ་གསོལ༔ ལྷ་སྲིན་སྡེ་བརྒྱད་འདུལ་ཕྱིར་གཤེགས༴ ས་བདག་ཀླུ་གཉན་འདུལ་ཕྱིར་གཤེགས༴ གཉན་ལྷོག་སྨྱོ་འབོག་འདུལ་ཕྱིར་གཤེགས༴ རྒྱལ་བསེན་དམ་སྲི་འདུལ་ཕྱིར་གཤེགས༴ དལ་ཡམས་རིམས་ནད་བཟློག་ཕྱིར་གཤེགས༴ མཐའ་ཡི་དམག་དཔུང་བཟློག་ཕྱིར་གཤེགས༴ ཐུགས་རྗེས་བརྩེ་བར་དགོངས་ཤིག་ཐུགས་དམ་ཅན༔ ཧཱུྃ་ཧཱུྃ་ཧཱུྃ༔ དབང་དྲག་རོལ་པའི་དུར་ཁྲོད་ཆེན་པོ་ནས༔ མ་ཏྲཾ་རུ་དྲ་འདུལ་བའི་ཧེ་རུ་ཀ༔ དབང་གི་སྐུ་མཆོག་འགྲན་ཟླ་བྲལ་བའི་ལྷ༔ ཁྲོ་རྒྱལ་རྟ་མགྲིན་དམར་པོ་སྐུ་བཞེངས་ཤིག༔ གདུག་པའི་དགྲ་བགེགས་འདུལ་ཕྱིར་གཤེགས་སུ་གསོལ༔ ལྷ་སྲིན་སྡེ་བརྒྱད་འདུལ་ཕྱིར་གཤེགས༴ ས་བདག་ཀླུ་གཉན་འདུལ་ཕྱིར་གཤེགས༴ གཉན་ལྷོག་སྨྱོ་འབོག་འདུལ་ཕྱིར་གཤེགས༴ རྒྱལ་བསེན་དམ་སྲི་འདུལ་ཕྱིར་གཤེགས༴ དལ་ཡམས་རིམས་ནད་བཟློག་ཕྱིར་གཤེགས༴ མཐའ་ཡི་དམག་དཔུང་བཟློག་ཕྱིར་གཤེགས༴ ཐུགས་རྗེས་བརྩེ་བར་དགོངས་ཤིག་ཐུགས་དམ་ཅན༔ ཧཱུྃ་ཧཱུྃ་ཧཱུྃ༔ སྲིད་པའི་རི་རབ་འབར་བའི་རྩེ་མོ་ནས༔ ཁྲོ་རྒྱལ་སྤྲུལ་པ་འཇིགས་བྱེད་ག་རུ་ཌ༔ ཀླུ་གཉན་ས་བདག་འདུལ་བའི་མཐུ་རྩལ་ཅན༔ ཁྱུང་ཆེན་འབར་བའི་ལྷ་ཚོགས་སྐུ་བཞེངས་ཤིག༔ གདུག་པའི་དགྲ་བགེགས་འདུལ་ཕྱིར་གཤེགས་སུ་གསོལ༔ ལྷ་སྲིན་སྡེ་བརྒྱད་འདུལ་ཕྱིར་གཤེགས༴ ས་བདག་ཀླུ་གཉན་འདུལ་ཕྱིར་གཤེགས༴ གཉན་ལྷོག་སྨྱོ་འབོག་འདུལ་ཕྱིར་གཤེགས༴ རྒྱལ་བསེན་དམ་སྲི་འདུལ་ཕྱིར་གཤེགས༴ དལ་ཡམས་རིམས་ནད་བཟློག་ཕྱིར་གཤེགས༴ མཐའ་ཡི་དམག་དཔུང་བཟློག་ཕྱིར་གཤེགས༴ ཐུགས་རྗེས་བརྩེ་བར་དགོངས་ཤིག་ཐུགས་དམ་ཅན༔ ཧཱུྃ་ཧཱུྃ་ཧཱུྃ༔ ཕྱོགས་བཞི་འཇིགས་རུང་དུར་ཁྲོད་ཆེན་པོ་ནས༔ ལས་བྱེད་མཁའ་འགྲོ་ཀུན་རྒྱུག་ཁྲག་འཐུང་མ༔ ཟ་གསོད་སྐྲོད་དང་ཟློག་པའི་ལས་ལ་བརྩོན༔ མ་མོ་ཆེན་མོ་མཆེད་བཞི་སྐུ་བཞེངས་ཤིག༔ གདུག་པའི་དགྲ་བགེགས་འདུལ་ཕྱིར་གཤེགས་སུ་གསོལ༔ ལྷ་སྲིན་སྡེ་བརྒྱད་འདུལ་ཕྱིར་གཤེགས༴ ས་བདག་ཀླུ་གཉན་འདུལ་ཕྱིར་གཤེགས༴ གཉན་ལྷོག་སྨྱོ་འབོག་འདུལ་ཕྱིར་གཤེགས༴ རྒྱལ་བསེན་དམ་སྲི་འདུལ་ཕྱིར་གཤེགས༴ དལ་ཡམས་རིམས་ནད་བཟློག་ཕྱིར་གཤེགས༴ མཐའ་ཡི་དམག་དཔུང་བཟློག་ཕྱིར་གཤེགས༴ ཐུགས་རྗེས་བརྩེ་བར་དགོངས་ཤིག་ཐུགས་དམ་ཅན༔ ཞེས་བརྗོད་ཅིང་གུ་རུ་དྲག་ཁྲོས་ཀྱི་ལྷ་ཚོགས་ཐམས་ཅད་ཁྲོ་ཆུང་སྤྲུལ་པའི་དམག་དང་བཅས་ཏེ་ནམ་མཁའ་ས་གཞི་བར་སྣང་ཐམས་ཅད་འུར་འུར་ཤིག་ཤིག་བྱས་ནས་བྱོན་པར་བསམ༔ དེ་ནས་བཞུགས་སུ་གསོལ་བ་ནི༔ ཧཱུྃ་ཧཱུྃ་ཧཱུྃ༔ འདིར་བཤམས་པདྨ་ཉི་ཟླ་བམ་རོའི་སྟེང༔ སྣ་ཚོགས་རིན་ཆེན་དར་ཟབ་བརྩེགས་པའི་ཁྲིར༔ གུ་རུ་དྲག་ཁྲོས་ལྷ་ཚོགས་བཞུགས་ནས་ཀྱང༔ མངོན་སྤྱོད་དྲག་པོའི་ཕྲིན་ལས་མཛད་དུ་གསོལ༔ དམ་ཚིག་བསྐྱེད་དང་དད་མོས་ལྕགས་ཀྱུ་ཛ༔ ཡེ་ཤེས་པ་ཡི་སྐུ་གསུང་ཐུགས་མཆོག་ཧཱུྃ༔ དམ་ཡེ་དབྱེར་མེད་ཆུ་ལ་ཆུ་བཞག་བཾ༔ ལྷན་ཅིག་འདྲེས་པའི་ལྷན་སྐྱེས་བདེ་བ་ཧོཿ ཞེས་དམ་ཚིག་པ་དང་ཡེ་ཤེས་པ་གཉིས་མེད་དུ་འདྲེས་པར་བསམ༔ དེ་ནས་ཕྱག་འཚལ་བ་ནི༔ ཨེ་མ་ཧོ༔ རྒྱལ་བ་ཀུན་འདུས་རིག་འཛིན་པདྨ་འབྱུང༔ དྲག་ཏུ་ཁྲོས་པ་གཏུམ་ཆེན་མཐིང་ནག་འབར༔ གར་དགུའི་ཉམས་ལྡན་སྲིད་པའི་ཕག་ནག་ཞོན༔ ནད་རིམས་དལ་ཡམས་འདུལ་བའི་དཔལ་དུ་ཤར༔ གུས་པས་ཕྱག་འཚལ་བརྩེ་བའི་རྒྱང་མ་རིང༔ སངས་རྒྱས་རྣམས་ཀྱི་སྐུ་གསུང་ཐུགས་བསྡུས་མཆོག༔ རིགས་གསུམ་མགོན་པོ་ཁྱུང་དང་བཅས་པ་ལ༔ སྒོ་གསུམ་གུས་པ་ཆེན་པོས་ཕྱག་འཚལ་ལོ༔ ལུས་ངག་ཡིད་གསུམ་བྱིན་གྱིས་བརླབ་ཏུ་གསོལ༔ ཧཱུྃ༔ རིགས་བཞི་ཁྱུང་ཆེན་མཁའ་འགྲོ་མཆེད་བཞིའི་ཚོགས༔ རང་རང་ཕྲིན་ལས་བཞི་ཡི་རང་རྟགས་སྟོན༔ མོས་གུས་གདུང་བ་དྲག་པོས་ཕྱག་འཚལ་ལོ༔ འབྱུང་བ་བཞི་ཡི་གཡོ་འཁྲུགས་ཞི་བར་མཛོད༔ དེ་ནས་རང་གི་སྙིང་ག་ནས་མཆོད་པའི་ལྷ་མོ་དཔག་ཏུ་མེད་པ་སྤྲོས་ཏེ་དྲག་པོའི་ལྷ་ཚོགས་ལ་མཆོད་པ་འབུལ་བ་ནི༔ ཧོ༔ མཆོད་ཡོན་མེ་ཏོག་བདུག་སྤོས་མར་མེ་དྲི༔ ཞལ་ཟས་རོལ་མོ་ཡིད་འོང་རོལ་གར་ལྡན༔ གཟུགས་སྒྲ་དྲི་རོ་རེག་ཆོས་རྣམ་པ་དྲུག༔ གུ་རུ་དྲག་ཁྲོས་ལྷ་ཚོགས་རྣམས་ལ་འབུལ༔ ཨོཾ་ཤྲཱི་མ་ཧཱ་གུ་རུ་པདྨ་ཀྲོ་དྷ་ས་པ་རི་ཝཱ་ར་ཨརྒྷཾ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་ཝིདྱ་ཤབྡ་པཱུ་ཙ་ཧོ༔ རཱུ་པ་ཤབྡ་གནྡྷེ་རཱ་ས་སྤརྴེ་པཱུ་ཛ་ཧོ༔ ཧོ༔ སྨན་མཆོག་ཤ་ལྔ་བདུད་རྩི་རྣམ་པ་ལྔ༔ དགྲ་བགེགས་བསྒྲལ་བའི་སྙིང་ཁྲག་རྦ་ཀློང་བཅས༔ ཤ་ཁྲག་དམར་གྱིས་བརྒྱན་པའི་བ་ལིཾ་ཏ༔ གུ་རུ་དྲག་ཁྲོས་ལྷ་ཚོགས་རྣམས་ལ་འབུལ༔ སརྦ་པཉྩ་ཨ་མྲྀཏ་རཀྟ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི༔ ཧོ༔ སྟ་ན་སྦྱོར་མཆོད་གྷ་ན་སྒྲོལ་བའི་རྫས༔ ཤ་སྣ་སྙིང་སྣ་ཁྲག་སྣ་འབྲུ་སྣའི་ཚོགས༔ གསང་བ་བླ་ན་མེད་པའི་མཆོད་པ་འདི༔ གུ་རུ་དྲག་ཁྲོས་ལྷ་ཚོགས་རྣམས་ལ་འབུལ༔ བོ་དྷི་ཙིཏྟ་གྷ་ན་གུ་ཧྱ་པཱུ་ཛ་ཧོ༔ དེ་ནས་བསྟོད་བསྐུལ་རྒྱས་བསྡུས་གཉིས་ལས་བསྟོད་བསྐུལ་རྒྱས་པར་བཟློག་པའི་གཞུང་དུ་ཤེས་སོ༔ འདིར་བསྡུས་པ་ནི༔ ཧཱུྃ་ཧཱུྃ་ཧཱུྃ༔ སྲིད་པའི་ཕག་ནག་ཁྲོས་པའི་གདན་སྟེང་དུ༔ ཁྲོ་བོའི་རྒྱལ་པོ་འཇིགས་བྱེད་ཧེ་རུ་ཀ༔ པདྨ་འབྱུང་གནས་དྲག་པོའི་སྐུར་བཞེངས་པ༔ མཐིང་ནག་ཞལ་གཅིག་ཕྱག་གཉིས་མེ་འོད་འབར༔ ཉི་ཟླ་དམར་ནག་འཁྲུགས་པའི་སྤྱན་གསུམ་བགྲད༔ ཞལ་གདངས་ལྗགས་འདྲིལ་རྣོ་དབལ་མཆེ་བ་གཙིགས༔ ཕྱག་གཡས་རྡོ་རྗེ་གཡོན་པས་ཐོད་ཁྲག་འཛིན༔ དཔལ་དང་དུར་ཁྲོད་ཆས་བརྒྱད་རྔམ་པར་བརྒྱན༔ སྤུ་གྲི་མཚོན་ཆ་འབར་བའི་གཤོག་པ་གདེངས༔ གར་དགུའི་ཉམས་ལྡན་ཧཱུྃ་དང་ཕཊ་སྒྲ་སྒྲོག༔ མེ་དཔུང་བྱ་ཁྱུང་འཕྲོ་ཞིང་གདོན་བགེགས་ཟ༔ ཁྲོ་ཚུལ་ཉི་ཤུ་གྱད་ཀྱི་འདོར་སྟབས་བགྲད༔ ལྷག་པའི་ལྷ་མཆོག་གཏུམ་ཆེན་གཡུལ་ལས་རྒྱལ༔ བཟོད་དཀའི་གཟི་བྱིན་དུས་མཐའི་མེ་ལྟར་འབར༔ ཁྲོ་རྒྱལ་ཀུན་འདུས་ཁྱོད་ལ་ཕྱག་འཚལ་བསྟོད༔ ནད་རིམས་དལ་ཡམས་བཟློག་པའི་ལས་མཛོད་ཅིག༔ ཧཱུྃ་ཧཱུྃ་ཧཱུྃ༔ ཐུགས་ཀྱི་རང་བཞིན་གནོད་སྦྱིན་ཁྲོས་པའི་ཚུལ༔ སྐུ་མདོག་མཐིང་ནག་ཞལ་གཅིག་ཕྱག་གཉིས་པ༔ གཡས་པས་རྡོ་རྗེ་གཡོན་པས་སྡིགས་མཛུབ་མཛད༔ ཁྲོ་བོའི་ཆས་རྫོགས་དུར་ཁྲོད་ཆས་བརྒྱད་བརྒྱན༔ ཞབས་གཉིས་འདོར་སྟབས་དགྲ་བགེགས་ཕོ་མོ་མནན༔ ཕྱག་ན་རྡོ་རྗེའི་སྐུ་ལ་ཕྱག་འཚལ་བསྟོད༔ ནད་རིམས་དལ་ཡམས་བཟློག་པའི་ལས་མཛོད་ཅིག༔ ཧཱུྃ་ཧཱུྃ་ཧཱུྃ༔ སྐུ་ཡི་རང་བཞིན་གཤིན་རྗེ་ཁྲོས་པའི་ཚུལ༔ ཆར་སྤྲིན་མདངས་ལྡན་ཞལ་གཅིག་ཕྱག་གཉིས་པ༔ གཡས་པས་རལ་གྲི་གཡོན་པས་པུསྟི་འཛིན༔ ཁྲོ་བོའི་ཆས་རྫོགས་དུར་ཁྲོད་ཆས་བརྒྱད་བརྒྱན༔ ཞབས་གཉིས་འདོར་སྟབས་དགྲ་བགེགས་ཕོ་མོ་མནན༔ འཇམ་དཔལ་ནག་པོའི་སྐུ་ལ་ཕྱག་འཚལ་བསྟོད༔ ནད་རིམས་དལ་ཡམས་བཟློག་པའི་ལས་མཛོད་ཅིག༔ ཧཱུྃ་ཧཱུྃ་ཧཱུྃ༔ གསུང་གི་རང་བཞིན་སྲིན་པོ་ཁྲོས་པའི་ཚུལ༔ སྐུ་མདོག་དམར་ནག་ཞལ་གཅིག་ཕྱག་གཉིས་པ༔ གཡས་པས་དབྱུག་ཏོ་གཡོན་པས་ལྕགས་སྒྲོག་འཛིན༔ ཁྲོ་བོའི་ཆས་རྫོགས་དུར་ཁྲོད་ཆས་བརྒྱད་བརྒྱན༔ ཞབས་གཉིས་འདོར་སྟབས་དགྲ་བགེགས་ཕོ་མོ་མནན༔ ཁྲོ་རྒྱལ་རྟ་མགྲིན་སྐུ་ལ་ཕྱག་འཚལ་བསྟོད༔ ནད་རིམས་དལ་ཡམས་བཟློག་པའི་ལས་མཛོད་ཅིག༔ ཧཱུྃ་ཧཱུྃ་ཧཱུྃ༔ ཡོན་ཏན་རང་བཞིན་དྲང་སྲོང་ཁྲོས་པའི་ཚུལ༔ བྱ་ཁྱུང་མཐིང་ནག་མེ་ཡི་གཤོག་པ་ཅན༔ ཁྲོ་གཉེར་སྤྱན་གསུམ་རྡོ་རྗེའི་མཆུ་སྡེར་གྱིས༔ ཞེ་སྡང་གདུག་པའི་ཀླུ་རྣམས་ཞལ་དུ་གསོལ༔ ཉི་ཟླ་ནོར་བུས་དབུར་བརྒྱན་རི་རབ་བསྙིལ༔ ཁྱུང་ནག་འབར་བའི་སྐུ་ལ་ཕྱག་འཚལ་བསྟོད༔ ནད་རིམས་དལ་ཡམས་བཟློག་པའི་ལས་མཛོད་ཅིག༔ ཧཱུྃ༔ བྱ་ཁྱུང་དམར་པོ་ལྕགས་བསྲེགས་མཆུ་སྡེར་ཅན༔ མེ་འོད་འཕྲོ་ཞིང་ནད་བདག་ཟས་སུ་ཟ༔ སྤུ་རྣམས་སྤྲུགས་པས་རྡོ་རྗེའི་ཐོག་སེར་འབེབ༔ རི་རབ་བསྙིལ་ཞིང་ཉི་ཟླ་ཀོག་པོར་འཕེན༔ ཀྲང་ཀྲིང་སྒྲ་སྒྲོག་ཀླུ་ཆེན་སྙིང་རྩ་འདར༔ ཁྱུང་ཆེན་དམར་པོའི་སྐུ་ལ་ཕྱག་འཚལ་བསྟོད༔ ནད་རིམས་དལ་ཡམས་བཟློག་པའི་ལས་མཛོད་ཅིག༔ ཧཱུྃ༔ བྱ་ཁྱུང་དཀར་པོ་གནམ་ལྕགས་མཆུ་སྡེར་ཅན༔ མཚོན་ཆའི་གཤོག་རྡེབ་ནད་བདག་ཟས་སུ་ཟ༔ བ་སྤུའི་རྩེ་ལས་མེ་ཡི་ཚྭ་ཚྭ་འཕྲོ༔ རི་རབ་བསྙིལ་ཞིང་ཉི་ཟླ་ཀོག་པོར་འཕེན༔ ཀྲང་ཀྲིང་སྒྲ་སྒྲོག་ཀླུ་ཆེན་སྙིང་རྩ་འདར༔ ཁྱུང་ཆེན་དཀར་པོའི་སྐུ་ལ་ཕྱག་འཚལ་བསྟོད༔ ནད་རིམས་དལ་ཡམས་བཟློག་པའི་ལས་མཛོད་ཅིག༔ ཧཱུྃ༔ སྟག་གདོང་སྤྱང་གདོང་དོམ་གདོང་སེང་གདོང་མ༔ དགྲ་སཏྭ་སྤུ་གྲི་ཉི་ཟླ་གྲི་ཐོད་འཛིན༔ ཟ་གསོད་སྐྲོད་དང་ཟློག་བྱེད་མཐིང་ནག་འབར༔ བརྐྱང་བསྐུམ་གར་མཛད་ཁྱོད་ལ་ཕྱག་འཚལ་བསྟོད༔ ཆོས་མིན་བསྟན་བཤིགས་སྲོག་རྩ་གཅོད་པ་དང༔ གདུག་པའི་ལྷ་སྲིན་གཡུལ་ངོ་བཟློག་པ་དང༔ སངས་རྒྱས་བསྟན་བཤིག་སྙིང་ཁྲག་ཁོང་ནས་རོལ༔ ནད་རིམས་དལ་ཡམས་བཟློག་པའི་ལས་མཛོད་ཅིག༔ ཧཱུྃ༔ རྡོ་རྗེ་རིན་ཆེན་པདྨ་ལས་ཀྱི་རིགས༔ དཀར་སེར་དམར་ལྗང་མེ་ཡི་གཤོག་པ་ཅན༔ བསེ་མིག་ཟངས་རྭ་ལྕགས་ཀྱི་མཆུ་སྡེར་རྔམ༔ ཀཾ་ཀཾ་ཧྲིག་ཧྲིག་ཀྲང་ཀྲིང་སྒྲ་ཡང་སྒྲོག༔ ཉི་ཟླ་ཐང་འབེབ་རི་རབ་རྨིང་ནས་བསྙིལ༔ མེ་ཡི་ཁ་རླངས་འཕྲོ་ཞིང་དགྲ་བགེགས་ཟ༔ ཁྱུང་ཆེན་རིགས་བཞིའི་སྐུ་ལ་ཕྱག་འཚལ་བསྟོད༔ ནད་རིམས་དལ་ཡམས་བཟློག་པའི་ལས་མཛོད་ཅིག༔ དེ་ནས་བཤགས་པ་བྱ་བ་ནི༔ ཧོ༔ དགོངས་ཤིག་གསོན་ཅིག་གཟིགས་ཤིག་ཡི་དམ་ལྷ༔ གསོལ་ལོ་མཆོད་དོ་བསྐང་ངོ་ཉམས་ཆག་བཤགས༔ སོད་ཅིག་ཐུལ་ཅིག་ཆོམས་ཤིག་དགྲ་དང་བགེགས༔ མངོན་སྤྱོད་དྲག་པོའི་ཕྲིན་ལས་མྱུར་དུ་མཛོད༔ ཡི་གེ་བརྒྱ་པ་བརྗོད༔ དེ་ནས་འཛབ་ལ་འཇུག་པ་ནི༔ བདག་མདུན་བུམ་པ་རྣམས་དམིགས་པ་ཁ་བསྒྱུར་ལ༔ རང་ཉིད་སྐད་ཅིག་གིས་གུ་རུ་དྲག་ཁྲོས་གོང་ལྟར་བསྒོམས་པའི་ཐུགས་ཀར་ཡེ་ཤེས་སེམས་དཔའ་སྨུག་ནག་རྡོ་རྗེ་དང་ཐོད་ཁྲག་འཛིན་པ༔ དེ་ཡི་ཐུགས་ཀར་ལྕགས་ཀྱི་རྡོ་རྗེ་རྩེ་ལྔ་པའི་ལྟེ་བར་ཧཱུྃ་མཐིང་ནག་གི་མཐར་རྩ་སྔགས་གཡས་སྐོར་དུ་འཁོར་བར་བསྒོམ༔ རང་ཉིད་དྲག་པོར་གསལ་བའི་བུ་ག་དགུ་ནས་བྱ་ཁྱུང་འཕྲོ་ཞིང་མེ་འབར་བ༔ རྩ་དབུ་མའི་རྩེ་མོར་ཕྱག་ན་རྡོ་རྗེ༔ དེ་ཡི་སྤྱི་བོར་ཁྱུང་ནག༔ དབུ་མའི་ནང་ཐམས་ཅད་བྱ་ཁྱུང་མཐིང་ནག་དཔག་ཏུ་མེད་པས་ཁེངས་པར་བསམ༔ རོ་མའི་རྩེ་ལ་འཇམ་དབྱངས་ནག་པོ༔ དེ་ཡི་སྤྱི་བོར་བྱ་ཁྱུང་དམར་ནག་ཡོད་པ༔ རོ་མའི་ནང་ཐམས་ཅད་བྱ་ཁྱུང་དམར་ནག་གིས་ཁེངས་པར་བསམ༔ རྐྱང་མའི་རྩེ་ལ་རྟ་མགྲིན་དམར་པོ༔ སྤྱི་བོར་ཁྱུང་ཆེན་དཀར་པོ་གནམ་ལྕགས་ཀྱི་མཆུ་སྡེར་འབར་བ་འཇིགས་སུ་རུང་བ་ཞིག་བསམ༔ རྐྱང་མའི་ནང་ཐམས་ཅད་ཀྱང་བྱ་ཁྱུང་དཀར་པོས་ཁེངས་ནས་གཤོག་པ་ལྷབ་བྱེད་པར་བསམ༔ གཞན་ཡང་རང་གི་རྩ་གནས་ཐམས་ཅད་དུ་བྱ་ཁྱུང་དཀར་དམར་མཐིང་གསུམ་གྱིས་ཁེངས་ནས་ནད་བདག་རིམས་བདག་ཐམས་ཅད་ཟ་བར་བསྒོམ༔ སྣ་བུག་གཡས་ནས་བྱ་ཁྱུང་མཐིང་ནག་ལྕགས་ཀྱི་མཆུ་སྡེར་ཅན༔ ས་བདག་ཀླུ་གཉན་གྱི་སྙིང་དང་རྩ་རྒྱུས་འདྲེན་པ༔ མེ་ཡི་གཤོག་པ་རྡེབ་ཅིང་ནད་བདག་ཐམས་ཅད་ཟ་བ་དཔག་ཏུ་མེད་པ་འཕྲོ་བར་བསམ༔ སྣ་བུག་གཡོན་ནས་ལྕགས་ཀྱི་ཕག་རྒོད་མགོ་དགུ་པ་ཁ་ནས་མེ་འབར་ཞིང་སྣ་ནས་མེ་ཡི་བྱ་ཁྱུང་ལྡིང་བ༔ ངར་ངར་ངུར་ངུར་གཉན་དང་ལྷོག་པ་ཐམས་ཅད་ཧབ་ཧབ་ཟ་བ་དཔག་ཏུ་མེད་པ་འཕྲོས་པར་བསམ༔ རང་གི་ཞལ་ནས་བསྐལ་པའི་མེ་ཆེན་པོ་ཞིག་འབར་བས་ནད་བདག་ཡམས་བདག་ཐམས་ཅད་བནྡེ་མགོ་དཀར་ཅན་དང༔ ཨ་ཙ་རའི་རྣམ་པ་བྱ་སྒྲོ་མེ་ལ་བསྲེགས་པ་ལྟར་གཞོབ་ཐུལ་ཐུལ་བཏང་བར་བསམ༔ མེ་ལྕེ་དེ་ལས་འཕྲོས་པའི་བྱ་ཁྱུང་དང་ཕག་རྒོད་མགོ་གསུམ་པ་དཔག་ཏུ་མེད་པ་འཕྲོས་པས་ཕྱོགས་མཚམས་ཐམས་ཅད་ཁེངས་ཏེ་ཞལ་ཕྱིར་གཟིགས་ནས་མེ་འབར་བར་བསམ་པའོ༔ ནད་པ་སོགས་ལ་དམིགས་ན་ནད་པའི་རྣམ་ཤེས་ཁྱུང་གི་རྣམ་པར་རང་ལ་བསྟིམ༔ སྤྲུལ་པའི་བྱ་ཁྱུང་དང་ཕག་རྒོད་རྣམས་ཀྱིས་ནད་དང་ནད་བདག་གི་ཤ་ཁྲག་ལྷག་མ་མེད་པར་ཟོས་པའི་དམིགས་པ་བྱའོ༔ ཞེས་པས་བགེགས་བསལ་བའོ༔ དེ་ནས་ལྷ་ཐམས་ཅད་ཀྱི་ཐུགས་ཀར་རང་རང་གི་ས་བོན་དང་བཅས་པ་བཀོད་པ་ལས་འོད་ཟེར་དཔག་ཏུ་མེད་པ་འཕྲོས་ནས་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་བླ་མ་ཡི་དམ་མཁའ་འགྲོ་ཆོས་སྐྱོང་རྣམས་ཀྱི་བྱིན་རླབས་མཐུ་སྟོབས་ནུས་རྩལ་ཐམས་ཅད་བསྡུས་ནས་རང་ལ་བསྟིམ༔ བུམ་པ་སོགས་ཡིན་ན་བུམ་པའི་ནང་དུ་བསྟིམ༔ སླར་ཡང་གང་བསྲུང་བར་འདོད་པ་ཐམས་ཅད་ཀྱི་རྣམ་ཤེས་ཡི་གེ་ཧཱུྃ་གི་རྣམ་པར་བསྡུས་ནས་རང་གི་སྙིང་གར་བསྟིམ༔ བདག་བསྐྱེད་རྐྱང་པ་ཡིན་ན་འདི་གས་འགྲུབ་བོ༔ དེ་ནས་ཤ་ཁྲག་གི་ཁ་ཟས་མི་བྱ་ཞིང༔ སྔགས་འདི་རྣམས་ཆུ་བོའི་རྒྱུན་ལྟར་བཟླའོ༔ ཨོཾ་ཨཱཿཧཱུྃ་ཨརྩིག་ནིརྩིག་ན་མོ་བྷ་ག་ཝ་ཏེ་ཧཱུྃ་ཧཱུྃ་ཕཊ༔ ཧཱུྃ་བཛྲ་ཕཊ༔ ཨོཾ་ཡ་མཱནྟ་ཀ་ཀཱ་ལ་རཱུ་པ་ཧཱུྃ་ཕཊ༔ ཨོཾ་ཧྲཱིཿབཛྲ་ཀྲོ་དྷ་ཧ་ཡ་གྲཱི་ཝ་ཧུ་ལུ་ཧུ་ལུ་ཧཱུྃ་ཕཊ༔ ཁྲོཾ་ག་རུ་ཌ་ཙ་ལེ་ཙ་ལེ་ཧཱུྃ་ཕཊ༔ ཅེས་པ་རྣམས་རྩ་བའི་སྔགས་སོ༔ དེ་ནས་དྲག་སྔགས་མེ་ཡི་སྤུ་གྲི་ནི༔ ཨོཾ་མ་ཧཱ་གུ་རུ་པདྨཱ་ཀ་ར་ཨརྩིག་ནིརྩིག་བཛྲ་ཀྲོ་དྷ་མ་ཧཱ་ཙཎྜ་ཙིཏྟ་བཛྲ་ཛྙཱ་ན་ཧྲྀ་ད་ཧེ་རུ་ཀ་ཧཱུྃ་ཕཊ༔ ཨོཾ་མ་ཧཱ་ཀྲོ་དྷ་ཀཱ་ལ་རཱུ་པ་བྷ་ལ་བ་ཏི་ཨ་པ་རཱ་ཛཱི་ཏ་ཙིཏྟ་བཛྲ་ས་མ་ཡ་ཧཱུྃ་ཕཊ༔ ཨོཾ་བཛྲ་ག་རུ་ཌ་ཧཱུྃ་ཕཊ༔ ཨོཾ་རཏྣ་ག་རུ་ཌ་ཧཱུྃ་ཕཊ༔ ཨོཾ་པདྨ་ག་རུ་ཌ་ཧཱུྃ་ཕཊ༔ ཨོཾ་ཀརྨ་ག་རུ་ཌ་ཧཱུྃ་ཕཊ༔ ཨོཾ་བེ་ཀྵི་མ་ནི་མ་མ་ཌཱ་ཀི་ནཱི་ཀྲོ་ཏི་བཛྲ་ཧཱུྃ་བྷྱོ༔ ཤམ་བུ་དྲེགས་པ་ཀུན་འདུལ་ནི༔ སརྦ་རོ་ག་ཛྭ་ར་པྲ་ཎི་གཱི་ར་ཧཱུྃ་ཕཊ༔ སརྦ་དུཥྚཱཾ་པྲ་ཎི་གཱི་ར་ཧཱུྃ་ཕཊ༔ སརྦ་ཨནྟ་ར་ཛྭ་ར་རོ་ག་ཨ་དྷི་པ་ཏ་ཡེ་སརྦ་ཤཱ་ཏྲཱུཾ་མཱ་ར་ཡ་ནཾ༔ ཙི་རི་ཙི་རི༔ གི་རི་གི་རི་ཧཱུྃ་ཕཊ༔ སརྦ་ཤཱ་ཏྲཱུཾ་མཱ་ར་ཡ་མཱ་ར་ཡ༔ ཀ་ར་ཡ་ཀ་ར་ཡ༔ གརྫ་ཡ་གརྫ་ཡ༔ ཤོ་ཥ་ཡ་ཤོ་ཥ་ཡ༔ བི་སྥོ་ཊ་ཡ་ཧཱུྃ་ཕཊ༔ སརྦ་དུཥྚཾཱ་ཚིནྡྷ་ཚིནྡྷ༔ བྷནྡྷ་བྷནྡྷ༔ ཧ་ར་ཧ་ར༔ ཧ་ན་ཧ་ན༔ ད་ཧ་ད་ཧ༔ པ་ཙ་པ་ཙ༔ པྲ་ཎི་གཱི་ར་ཕཊ་ཕཊ༔ ཅེས་པའོ༔ ཤམ་བུ་གཉན་རྒོད་སྲོག་འཕྲོག་ནི༔ ཨོཾ་ནག་པོ་ཀཱ་ལ་རཀྴ་རྦད་རྦད༔ ནག་པོ་རྒྱུག་ནད་སོད༔ ཅེས་པའི༔ ཤམ་བུ་གཉན་ལྷོག་སྲོག་འཕྲོག་ནི༔ འགོར་རྦད་སོད༔ ལྷོག་པ་སོད༔ པྲ་མ་སོད༔ ས་སྲིན་རྐུན་བུ་ནག་པོའི་སྲོག་ལ་ཐུཾ་རིལ་རྦད༔ ཨོཾ་དང་སྭཱ་ཧཱ་མེད་པའི་དྲག་སྔགས་ཡིན༔ ཤམ་བུ་ནད་བདག་ཀུན་གྱི་སྲོག་འཕྲོག་སྔགས་ནི༔ ཨོཾ་ཐིཾ་ཐ་ར་ཏི་ས་དུནྟེ་ཛྭ་ལ་རཾ་པ་ཡེ་སྭཱ་ཧཱ༔ ཨོཾ་ནག་པོ་ཐུཾ་ཧྲིལ་སོད༔ བྱེ་མ་ནག་པོ་ཐུཾ་ཧྲིལ་སོད༔ གྲམ་གཟེར་ནག་པོ་ཐུཾ་ཧྲིལ་སོད༔ ཁྲག་ནད་རྒྱུག་གཟེར་ནད་ལ་ཐུཾ་ཧྲིལ་ཕཊ་སྭཱ་ཧཱ༔ ༈ ཀཱ་ལ་ཕཊ་ཕཊ༔ རུས་ལ་ཕཊ་ཕཊ༔ ཁྲག་ལ་ཕཊ་ཕཊ༔ རྒྱུག་གཟེར་གྱི་ནད་ལ་ཕཊ་ཕཊ༔ ནག་པོ་གཉན་གྱི་སྙིང་ལ་བྷྱོ་བྷྱོ༔ ནག་པོ་གཉན་གྱི་དབུགས་ལ་སིབ་སིབ༔ ནག་པོ་གཉན་གྱི་སྲོག་ལ་ཐུན་ཐུན༔ ནག་པོ་གཉན་གྱི་ཤ་ལ་ཛཿཛཿ ནག་པོ་གཉན་གྱི་ཁྲག་ལ་ལྗིབ་ལྗིབ༔ ནག་པོ་གཉན་གྱི་རུས་ལ་རྦད་རྦད༔ ༈ ཨོཾ་བྷ་ཏི་ག་རུ་ཌ་ཧཱུྃ་ཕཊ༔ གཏུམ་པོ་ནག་པོ་རྒྱ་ནད་ཀྱི་ཤ་ལ་ཟོ་ཟོ༔ གཏུམ་པོ་ནག་པོ་གཉན་ལྷོག་གི་ཤ་ལ་ཟོ་ཟོ༔ གཏུམ་པོ་ནག་པོ་ཡམས་རིམས་ཀྱི་ཤ་ལ་ཟོ་ཟོ༔ བྱ་ཁྱུང་ནག་པོ་གཉན་ལྷོག་གི་སྲོག་ལ་ཆུམ་ཆུམ༔ ཕག་ནག་མགོ་དགུ་གཉན་རྒོད་ཀྱི་སྙིང་ལ་གཟིར་གཟིར༔ དྲག་མོ་ཆེན་མོ་གཟེར་ནད་ཀྱི་སྲོག་ལ་རྦད་རྦད༔ ཁྲག་ནད་རྒྱུག་གཟེར་ནད་ལ་ཐུན་ཛཿརཾ་ཛ༔ གཉན་ལྷོག་སྤུན་དགུའི་སྲོག་ལ་ཐུན་ཛཿརཾ་ཛ༔ དེ་ནས་འགོས་ནད་འདུལ་བའི་ཕྱིར༔ དྲག་སྔགས་ཐོག་གི་སྤུ་གྲི་བསྟན༔ ཁྱུང་ཁྱུང་ནད་ཀྱི་ཕ་ལ་ཆུཾ་ཆུཾ༔ ཁྱུང་ཁྱུང་ནད་ཀྱི་མ་ལ་ཆུཾ་ཆུཾ༔ ཁྱུང་ཁྱུང་ནད་ཀྱི་བུ་ལ་ཆུཾ་ཆུཾ༔ ཁྲོཾ་ཁྲོཾ་ནད་ཀྱི་སྲོག་ལ་ཁྲོཾ་ཁྲོཾ༔ ཨོཾ་པྲ་སོད༔ ཁ་ལ་རཀྴ་སོད༔ དུར་ཏ་དུར་མི་སོད༔ ཆུ་ཁ་ལ་མགོ་ལ་སོད༔ ཁྱུང་ཁྱུང་རཾ་རཾ་རྦད་རྦད༔ གཉན་ནད་ཀྱི་སྙིང་ལ་གཟིར་གཟིར༔ དབུགས་ལ་ཛཿཛ༔ སྲོག་ལ་རྦད་རྦད༔ ཞི་ཞི་དུལ་དུལ་སྭཱ་ཧཱ༔ དེ་ནས་ནད་བདག་ཐམས་ཅད་ཀྱི་སྲོག་འཕྲོག་པར་བྱེད་པའི་དྲག་སྔགས་རྡོ་རྗེའི་སྤུ་གྲི་ནི༔ ཨོཾ་མ་ཧཱ་ཀྲོ་དྷ་ཁྲོཾ་ག་རུ་ཌ་ཕ་ཀྵི་མ་ནི་མཱ་མ་ཌཱ་ཀི་ནཱི་བྷྱོ་ཧཱུྃ་ཕཊ༔ ཨོཾ་ནག་པོ་ཀཱ་ལ་རཀྴ་རྦད་རྦད༔ ནག་པོ་རྒྱུག་འགྱེལ་གྱི་ཁ་ཐཾ་ཁ་ཆིངས༔ ཙིཏྟ་ཕྱུང་ཕྱུང༔ ཙིཏྟ་གཏུབས་གཏུབས༔ ཙིཏྟ་འགས་འགས༔ ཡ་ཡ་བྷྱོ་བྷྱོ༔ ཨ་རྦད་སོད༔ ཨ་རོ་སོད༔ ཨ་ཧ་ར་སོད༔ ཡོར་གང་སོད༔ འབྲུམ་ཟི་སོད༔ གཉན་ལྷོག་སྤུན་དགུ་སོད༔ པྲ་མ་སོད༔ མེ་རུ་ཙེ་སོད༔ ཁ་ལ་རཀྴ་སོད༔ ནཱ་ག་རཀྵ་སོད༔ དྷ་མ་རུ་ཙེ་སོད༔ ཐུཾ་ཤིག་ཕཊ༔ ཕག་ནག་མགོ་དགུ་གཉན་ལྷོག་གི་ཤ་ལ་ཟོ་ཟོ༔ ལུས་ལ་གཟིར་གཟིར༔ དབུགས་ལ་ཛཿཛཿ རྒྱ་ཡི་དུག་མདའ་ནག་པོའི་ངོ་ཟློག༔ ཁ་ཟློག༔ དུག་ཟློག༔ ཟེར་ཟློག༔ རྒྱུག་གཟེར་ནག་པོ་ཐུཾ་ཧྲིལ་རྦད་ཡ༔ ༈ ཨོཾ་པི་ཏི་ལ་སྭཱ་ཧཱ༔ ནི་ཏི་ལ་སྭཱ་ཧཱ༔ དམར་ཆེན་ཁྲག་ནད་ལ་སྭཱ་ཧཱ༔ ཁྲག་ནད་རྒྱུག་གཟེར་ལ་སྭཱ་ཧཱ༔ རྒྱུག་ནད་སྟོད་གཟེར་ལ་སྭཱ་ཧཱ༔ ལྷོག་པ་བཤལ་ནད་ལ་སྭཱ་ཧཱ༔ མ་མོའི་གཟེར་ནད་ལ་སྭཱ་ཧཱ༔ འབྱུང་པོའི་རིམས་ནད་ལ་སྭཱ་ཧཱ༔ རྒྱལ་པོའི་ཡམས་ནད་ལ་སྭཱ་ཧཱ༔ བྷེ་རོ་དྷ་ཏྲག་ལ་སྭཱ་ཧཱ༔ ཞི་ཞི་དུལ་དུལ་སྭཱ་ཧཱ༔ ཞེས་དང༔ མ་མོ་ནད་ཀྱི་སྲིད་པ་ལ་ཞི་ཞི༔ གདོན་གྱི་སྲིད་པ་ལ་ཞི་ཞི༔ རིམས་ཡམས་ཀྱི་སྲིད་པ་ལ་ཞི་ཞི༔ གཉན་ནད་ཀྱི་སྲིད་པ་ལ་ཞི་ཞི༔ མགོ་གཟེར་གྱི་སྲིད་པ་ལ་ཞི་ཞི༔ སྙིང་གཟེར་གྱི་སྲིད་པ་ལ་ཞི་ཞི༔ རྒྱུ་གཟེར་གྱི་སྲིད་པ་ལ་ཞི་ཞི༔ གློ་གཟེར་གྱི་སྲིད་པ་ལ་ཞི་ཞི༔ ཁྲག་ནད་ཀྱི་སྲིད་པ་ལ་ཞི་ཞི༔ འགོས་ནད་ཀྱི་སྲིད་པ་ལ་ཞི་ཞི༔ རྒྱ་ནད་ཀྱི་སྲིད་པ་ལ་ཞི་ཞི༔ རྒྱུག་གཟེར་གྱི་སྲིད་པ་ལ་ཞི་ཞི༔ གནམ་ནད་ཀྱི་སྲིད་པ་ལ་ཞི་ཞི༔ ས་ནད་ཀྱི་སྲིད་པ་ལ་ཞི་ཞི༔ གག་ལྷོག་གི་སྲིད་པ་ལ་ཞི་ཞི༔ བཤལ་ནད་ཀྱི་སྲིད་པ་ལ་ཞི་ཞི༔ ལུས་ནད་ཀྱི་སྲིད་པ་ལ་ཞི་ཞི༔ འབྱུང་བ་ལྔའི་ནད་ཀྱི་ཁ་ཐཾ་ཁ་ཆིངས༔ ༈ སརྦ་རོ་ག་ཛྭ་ར་པ་ཏི་མཱ་ར་ཡ་ཕཊ༔ ཐུན་ཛཿརཾ་ཛཿ སརྦ་དུཥྚཱཾ་མཱ་ར་ཡ་ཕཊ༔ ཐུན་ཛཿརཾ་ཛ༔ སརྦ་བིགྷྣཱན་མཱ་ར་ཡ་ཕཊ༔ ཐུན་ཛཿརཾ་ཛ༔ སརྦ་གྲ་ཧ་མཱ་ར་ཡ་ཕཊ༔ ཐུན་ཛཿརཾ་ཛ༔ སརྦ་ནཱ་ག་མཱ་ར་ཡ་ཕཊ༔ ཐུན་ཛཿརཾ་ཛ༔ སརྦ་ཡཀྵ་མཱ་ར་ཡ་ཕཊ༔ ཐུན་ཛཿརཾ་ཛ༔ སརྦ་རཀྴ་མཱ་ར་ཡ་ཕཊ༔ ཐུན་ཛཿརཾ་ཛ༔ སརྦ་དུར་ཏ་དུར་མི་མཱ་ར་ཡ་ཕཊ༔ ཐུན་ཛཿརཾ་ཛ༔ སརྦ་དུཿསྭཔྣཾ་མཱ་ར་ཡ་ཕཊ༔ ཐུན་ཛཿརཾ་ཛ༔ ཨ་ཀཱ་ལ་མྲྀཏ་ཡུ་ནི་མཱ་ར་ཡ་ཕཊ༔ ཐུན་ཛཿརཾ་ཛ༔ ཙིཏྟ་ཙིཏྟ་ཧ་ལ་བྷེ་སྭཱ་ཧཱ༔ གག་ལྷོག་གཟེར་གསུམ་མཱ་ར་ཡ་རྦད༔ ཐུན་ཛཿརཾ་ཛ༔ རྒྱུག་གཟེར་རིམས་ནད་ཐམས་ཅད་མཱ་ར་ཡ་ཕཊ༔ ནད་བདག་རིམས་བདག་ཕོ་མོ་མཱ་ར་ཡ་ཐུན་ཛཿརཾ་ཛ༔ ཁ་ཐཾ་ཁ་ཆིངས༔ ཨོཾ་དམར་མོ་དུ་ཧྲི་ཤ་ལ་ཛཿཛ༔ ཧྲཱིཿཀཱ་ལ་རཱ་ཛཿསྲོག་ལ་བྷནྡྷ་ཨ་རཾ་ཤཱནྟིཾ་ཀུ་རུ་ཡེ་སྭཱ་ཧཱ༔ མུ་རཾ་ཤཱནྟིཾ་ཀུ་རུ་ཡེ་སྭཱ་ཧཱ༔ ཀཱ་ལ་ཁ་དུ་ན་སྭཱ་ཧཱ༔ ༈ མ་མ་ཀུ་ན་བྷྲཱུཾ་བྷྲཱུཾ༔ ཤ་རི་ཤ་རི་ནད་ཀྱི་གྲོང་མཁར་ཤིག་ཤིག༔ ནད་བདག་རྒྱུ་བའི་ལམ་ཆོད་ཆོད༔ ནད་ཀྱི་བདག་པོ་བདག་མོ་ལ་སྭཱ་ཧཱ༔ ཧཱུྃ་ཁྲོཾ་ཕེ་མ་བྷྱོ༔ མ་མ་རཀྵ་རཀྵ་ཀུ་རུ་ཡེ་སྭཱ་ཧཱ༔ ཞེས་པའོ༔ རྩ་སྔགས་ཉི་མ་བདུན་ལ་བཟླ༔ དྲག་སྔགས་ཉི་མ་བདུན་ལ་བཟླ༔ ཤམ་བུ་ཉི་མ་བདུན་ལ་བཟླ༔ སྔགས་རྒོད་སྐབས་དང་བསྟུན་པར་བྱའོ༔ དེ་ནས་རྫས་ཀྱི་རིམ་པ་ནི༔ ཨ་རུ་ར༔ གླ་རྩི༔ ཤུ་དག༔ རུ་རྟ༔ བོང་ང༔ ཤིང་ཀུན༔ སྤྲུ་ནག༔ སྟག་ཤ་བ༔ འཛིམ་པ༔ ཕག་ཁྲག༔ མཁན་དམར་རྩ་བ༔ བཟང་པོ་དྲུག༔ ཡུངས་དཀར་རྒྱལ་པོ་འབྲུ་ལྔ༔ ནས་ནག་ལ་འབྲུ་ནག༔ གླང་དམར་རྭ་གཞོབ༔ ཡང་ན་གཅན་གཟན་མཆེ་སྡེར་བསྲེགས་པའི་ཐལ་བ༔ ཤི་བའི་སྐྲ་གཞོབ༔ རྟ་དཀར་པོའི་སྤུ་གཞོབ༔ བྱ་རོག་སྒྲོ་གཞོབ༔ གུ་གུལ༔ བ་བླ༔ མུ་ཟི་སེར་པོ༔ ལྕགས་སོལ༔ རྟ་བོན༔ ཆོས་སྨན༔ ཡུང་བ༔ སྒོག་སྐྱ༔ གླང་ཆེན་སྨྱོན་པ༔ ཕུར་མོང༔ ཤུག་པའི་ཚིལ་བུ༔ གཡག་ནག་པོའི་རྭ་གཞོབ༔ སྤྱང་ཚེར༔ ཟངས་ཕྱེ༔ ལྕགས་ཕྱེ༔ མཁར་སྒོང༔ རྩྭ་འཇག་མ༔ ཀེ་ཚེ༔ ཡུ་གུ་ཤིང༔ དེ་རྣམས་ཕྱེ་མ་བྱས་ཏེ་ནག་པོ་དགུའི་ཁ་ཚར་བཏབ༔ ཤམ་བུས་སྔགས་ཆུ་སྦྱར་བའི་ཆུ་དང་དབང་ལག་བསྲེས་ཏེ་རིལ་བུ་སྲན་མ་ཙམ་དྲིལ་ནས་བུམ་པར་བླུགས༔ བུམ་པའི་ནང་དུ་བདག་བསྐྱེད་ལྟར་དམིགས་པ་ཁ་བསྒྱུར་ནས་སྔགས་རྣམས་གང་འགྲུབ་བཟླའོ༔ དེའི་རིལ་བུ་མི་ལག་མི་འགྲིམ་པར་ལུས་ལ་འཆང་བ་ན༔ རིལ་བུ་དང་མ་བྲལ་གྱི་བར་དུ་འགོ་བའི་ནད་ཐམས་ཅད་ཀྱིས་མི་ཚུགས་ཤིང༔ ཁྱད་པར་གཉན་ལྷོག་གི་རིགས་མ་ལུས་པར་འཇོམས་ནུས་པས་ཕྱུགས་བཤའ་རོ་ཁུར་ཡང་ཐེ་ཚོམ་མེད་དོ༔ ནད་དང་གནོད་པའི་སར་འགྲོ་ན་སྔགས་རྣམས་གང་འགྲུབ་བཟླས་ཤིང་སྣ་བུག་གཡོན་དུ་ཕུས་གདབ་བོ༔ གོང་གི་རིལ་བུ་རེ་རེ་ཕྱེ་མ་བྱས་ལ་བུ་ག་དགུ་བཀག༔ སྔགས་དེ་རྣམས་ཤོག་བུ་ལ་བྲིས་ནས་རྫས་རྣམས་བྱུག་ཅིང་ལུས་ལ་འཆང་ན་འགོས་ནད་ཀྱིས་མི་ཚུགས་སོ༔ ཡང་ན་ཆུ་མིག་ཁ་ཤར་དུ་བལྟ་བའི་ཆུ་ལ་རྫས་རྣམས་བཏབ༔ སྔགས་རྣམས་ཅི་མང་བཟླས་ཤིང་འཐུང་ན་འགོ་བའི་ནད་ཐམས་ཅད་ཀྱིས་མི་ཚུགས་ཤིང་བསྲུང་བ་དང༔ ནད་པའང་སོས་པར་འགྱུར་རོ༔ དེ་ནི་བསྐྱེད་སྔགས་དུ་མ་རྫས་ལ་བརྟེན་པའོ༔ ༈ དེ་ནས་རྫོགས་རིམ་ལ་བརྟེན་ནས་བསྲུང་བ་ནི༔ ཐེ་ཚོམ་ཡིད་གཉིས་འཁུ་འཕྲིགས་སྤངས་ཏེ་ནད་དང་ནད་བདག་ཐམས་ཅད་འུབ་ཀྱིས་བསྡུས་ནས་རང་གི་སེམས་ལ་བསྟིམ༔ རང་སེམས་ཀྱི་ངོ་བོ་བལྟ༔ བདག་ནད་དང་ནད་བདག་ནད་ཡུལ་གྱི་ངོ་བོར་ལྟ་ཞིང་དབྱེར་མེད་དུ་བྱ༔ དེ་ལ་ངོ་བོ་མེད་པའི་སྟོང་པ་ཡིན༔ སྟོང་པས་སྟོང་པ་ཉིད་ལ་གླགས་རྙེད་པར་མི་འགྱུར་རོ༔ ཡང་རང་གི་སྣ་བུག་གཡས་པས་ནད་རིམས་ཐམས་ཅད་རྔུབས་ཏེ་གཡོན་ནས་འཕོ་བའི་དམིགས་པ་བྱས་ནས་ཁ་རླངས་དྲི་མ་ལ་སོགས་སྣོམས་ཤིང་བསྒོམས་པས་ཐུབ་པར་འགྱུར་རོ༔ ཡང་ན་རང་གི་རིག་པ་ནམ་མཁའ་དང་དབྱེར་མེད་བསྲེ༔ ལུས་དེ་ཉིད་ལ་ནད་བདག་རིམས་བདག་ཐམས་ཅད་དབྱེར་མེད་པར་བསྲེས་ནས་དྲོད་ལ་མེ་འབར་བས་བསྲེགས༔ ཁྲག་ལ་ཆུ་ཁོལ་བས་སྦྱངས༔ དབུགས་ལ་རླུང་འཕྲོས་པས་གཏོར༔ ལུས་ལ་ནད་བདག་མིང་ཡང་མེད་པར་བསམ༔ དེས་ཐུབ་པར་འགྱུར་རོ༔ ཁྱད་པར་བསྐྱེད་རིམ་གསལ་བ་དང༔ ཤ་ཁྲག་འཛེམ་པ་གལ་ཆེའོ༔ དེ་རྣམས་སྲུང་བའི་ཆོ་ག་ཡིན་པས་ཡང་ཟབ་གཉེན་པོའི་ཐབས་འདི་ཁོ་ནའོ༔ དེ་ནས་གཏོར་མཆོད་ལ་བརྟེན་ནས་བཟློག་པ་བྱ༔ སྦྱིན་སྲེག་ལ་བརྟེན་ནས་བསད་པ་བྱ༔ སྲུང་བཟློག་བསད་གསུམ་གྱི་མན་ངག་འདི་ལས་ཟབ་པ་གཞན་ན་མེད་པས་ཉམས་སུ་ལོངས་ཤིག༔ འགྲུབ་པའི་རྟགས་ནི་རྡོ་རྗེ་དང༔ བྱ་ཁྱུང༔ ཕག་རྒོད༔ བྷནྡཱ་ཆང་གིས་བཀང་བ༔ རང་ལུས་ལ་མེ་འབར་བ༔ རལ་གྲི་དང་མཚོན་ཆའི་ཁང་ཁྱིམ་དུ་ཕྱིན་པ༔ ལྷ་ཁང་བཅོམ་པ༔ ལྡེར་སོ་བཤིགས་པ༔ ཁྱི་དམར་བསད་པ༔ ཅེ་སྤྱང་བསད་པ༔ བནྡེ་བུད་མེད་ཨ་ཙ་ར་བརྡུང་བ༔ འབུ་སྲིན་བསད་པ་དང་མེ་ལ་བསྲེག་པ༔ སྦལ་སྦྲུལ་བསད་པ༔ བྱི་ལ་བསད་པ༔ སྟག་དང་སྲེ་མོ་བསད་པ་དེ་རྣམས་གནོད་བྱེད་ཐུབ་པའི་རྟགས་ཡིན༔ བྱ་རོག་རྨིས་པ༔ རལ་གྲི་གཡུགས་པ༔ མཚོན་ཆ་འཆང་བ༔ གོ་ཁྲབ་གྱོན་པ༔ ཉི་ཟླ་ཤར་བ༔ རླུང་ནག་འཚུབས་པ༔ དེ་རྣམས་འགྲུབ་པའི་རྟགས་ཡིན་པས་དབང་ལེན་པར་བྱའོ༔ དེ་ནས་སྒྲུབ་པ་མཐར་ཕྱིན་ནས་བུམ་པ་དང་གཏོར་མ་རང་གི་སྤྱི་བོར་བཞག་ཅིང་དབང་ལེན་པ་འདི་སྐད་དོ༔ ཧཱུྃ་ཧཱུྃ་ཧཱུྃ༔ དཔལ་ཆེན་ཁྲོ་རྒྱལ་གཏུམ་རྔམ་གཟི་བརྗིད་འབར༔ གུ་རུ་དྲག་ཁྲོས་ཐུགས་དམ་དུས་ལ་བབས༔ གནོད་སྦྱིན་དེད་དཔོན་གསང་བདག་གོས་སྔོན་ཅན༔ ཕྱག་ན་རྡོ་རྗེའི་ཐུགས་དམ་དུས་ལ་བབས༔ འཆི་བདག་འཇོམས་བྱེད་གཤིན་རྗེའི་གཤེད་གྱུར་པ༔ འཇམ་དཔལ་ནག་པོའི་ཐུགས་དམ་དུས་ལ་བབས༔ རུ་དྲ་བརླག་བྱེད་དབང་དྲག་རྟ་ཞལ་ཅན༔ ཧ་ཡ་གྲཱི་ཝའི་ཐུགས་དམ་དུས་ལ་བབས༔ ཀླུ་གདོན་འཇོམས་བྱེད་གནམ་ལྕགས་མཆུ་སྡེར་ཅན༔ ཁྱུང་ཆེན་འབར་བའི་ཐུགས་དམ་དུས་ལ་བབས༔ དགྲ་སྲོག་གཅོད་མཛད་གདོང་ཅན་མཁའ་འགྲོ་མ༔ ཁྲོ་མོ་བཞི་ཡི་ཐུགས་དམ་དུས་ལ་བབས༔ དྲག་པོ་ཆེན་པོས་ལྷ་སྲིན་གཡུལ་ངོ་ཟློག༔ ཕག་ནག་མགོ་དགུས་གཉན་ལྷོག་ཤ་ལ་ཟོ༔ བྱ་ཁྱུང་འབར་བས་གནོད་བྱེད་སྙིང་རྩ་དྲོངས༔ རིགས་གསུམ་སྤྲུལ་པས་ནད་རིམས་འབྱུང་པོ་ཐུལ༔ མཁའ་འགྲོ་མ་བཞིས་བསྟན་དགྲའི་སྲོག་དབུགས་ཕྲོགས༔ སྒྲུབ་པའི་བུ་ལ་དངོས་གྲུབ་རྣམ་གཉིས་སྩོལ༔ སྐུ་གསུང་ཐུགས་ཀྱི་དབང་མཆོག་དམ་པ་སྐུར༔ གསང་བའི་དཀྱིལ་འཁོར་དམ་རྫས་བྱིན་གྱིས་རློབས༔ ཁྲོ་བོའི་གཟི་བརྗིད་བདག་གི་ལུས་ལ་ཐིམ༔ གཏུམ་རྔམ་འཇིགས་གཟུགས་དྲག་པོའི་སྐུ་རུ་གྱུར༔ གསང་སྔགས་ནུས་པ་བདག་གི་ལྕེ་ལ་ཐིམ༔ ངར་སྐད་དྲག་པོས་སྟོང་གསུམ་ཟིལ་གྱིས་གནོན༔ ཐུགས་རྗེའི་བྱིན་རླབས་བདག་གི་སེམས་ལ་ཐིམ༔ མི་གཡོ་མི་འཇིགས་རྡོ་རྗེའི་ཐུགས་ཀློང་གསལ༔ དྲག་པོའི་ལྷ་ཚོགས་འོད་ཞུ་རང་ལ་ཐིམ༔ རང་རིག་རང་གསལ་ཁྲོ་རྒྱལ་འབར་བའི་སྐུ༔ ལོག་འདྲེན་གདོན་བགེགས་འདུལ་བའི་བདག་ཉིད་ཅན༔ རྩལ་ཤུགས་མ་འགགས་སྟོབས་བཅུ་ལྷུན་གྱིས་རྫོགས༔ སྣང་སྲིད་འཁོར་འདས་དབང་བསྒྱུར་དྲེགས་པ་འདུལ༔ མཐོང་ཐོས་དྲན་པས་བགེགས་དཔུང་ས་ལ་འགྱེལ༔ ཆེ་བཙན་ཁྲོ་རྒྱལ་རྣམས་ཀྱིས་ཐལ་མོ་སྦྱར༔ ཟླ་མེད་དཔའ་བོ་ཆེན་པོའི་དབང་ཐོབ་ཤོག༔ ཨོཾ་ཤྲཱི་མ་ཧཱ་གུ་རུ་པདྨ་ཀྲོ་དྷ་བཛྲ་པཱ་ཎི་ཡ་མཱནྟ་ཀ་ཧ་ཡ་གྲཱི་ཝ་བཛྲ་ག་རཱུ་ཌ་ཙ་ཏུར་ཌཱ་ཀི་ས་པ་རི་ཝཱ་ར་ཨེ་ཨཱ་རལླི་ཧོཿཛཿཧཱུྃ་བཾ་ཧོ༔ ས་མ་ཡ་ཛ༔ ས་མ་ཡ་སཏྭཾ༔ ཏིཥྛ་བཛྲ་ཀཱ་ཡ་བཛྲ་ཝཱ་ཀ་བཛྲ་ཙིཏྟ་བཛྲ་ཛྙཱ་ན་གུ་ཧྱ་བཛྲ༔ ཀརྨ་བི་ཛ་བཛྲ༔ ཀྲོ་དྷ་ཧ་ས་བཛྲ༔ སརྦ་པ་རི་ཤུདྡྷ་བཛྲ༔ ཧཱུྃ་ཧཱུྃ་བྷྲཱུྃ་བྷྲཱུྃ༔ མ་ཧཱ་ཙ་ཏུར་ཨ་བྷི་ཥིཉྩ་ཨོཾ་ཨཱཿཧཱུྃ་ཧྲཱིཿབྷྲཱུྃ༔ ཏིཥྛ་ཏིཥྛ་བཛྲ་ས་མ་ཡ་གྲྀཧྞ་ཛཿཧཱུྃ་བཾ་ཧོ༔ རཱ་ག་ཡ་ཧོ༔ རཱ་ག་ཡ་སཏྭཾ༔ ཀརྨ་སཱ་ག་ར་ཙཀྲ་སིདྡྷི་ཕ་ལ་ཨཱཿཧཱུྃ༔ ཞེས་བརྗོད་ཅིང་དབང་བླང༔ གཏོར་མ་བུམ་པ་རང་གི་གནས་ལྔར་བཞག༔ བསྡུ་ན་གཞན་ལའང་དེ་ལྟར་བསྐུར་བས་ཆོག༔ འདི་ཤིན་ཏུ་བཀའ་གཉན་ཞིང་གཏེར་ཁ་གཞན་དུ་མ་གྲགས་པས་བྱིན་རླབས་ཆེ་ཞིང་ནུས་རྩལ་མཐུ་དང་ལྡན་པ་ལགས་སོ༔ པདྨ་འབྱུང་གནས་ཀྱིས་ཕྱི་རབས་ཀྱི་དོན་དུ་བདག་འདྲ་སྒྲོལ་མའི་ངོ་བོ་ལ་གསུངས༔ བདག་གིས་ཡི་གེར་བཏབ་ནས་པདྨ་འབྱུང་གནས་ཀྱིས་རབ་ཏུ་གནས་པར་མཛད་ཅིང་ཕྱག་དམ་དང་བཅས་པ་ལས་འཕྲོ་ཅན་དང་འཕྲད་པར་ལུང་བསྟན༔ རིན་ཆེན་རྫ་ཡི་བུམ་པར་ལེགས་པར་བཅུག་ནས་གཏེར་སྲུང་ཀླུ་བདུད་ཁ་ལ་རཀྴ་ལ་བཅོལ༔ འགྱུར་མེད་གཏན་འཁྱིལ་གཡུ་མཚོ་ལ་སྦས་པའོ༔ ས་མ་ཡ༔ ཐུགས་རྒྱ་ཐིམ༔ རོལ་པའི་རྡོ་རྗེའི་གཏེར་མའོ། །སརྦ་མདྒ་ལཾ།། །།\nRetrieved from "https://rtz.tsadra.org/index.php?title=Terdzo-PA-061&oldid=128261"\nThis page was last edited on 14 February 2019, at 19:57.


Terdzo-NGA-035 - Rinchen Terdzö\nSgrol byed nag po\nrtsa gsum gter srung sgrol byed nag po'i gsol mchod\nin cycle འཇམ་དབྱངས་བླ་མའི་རྩ་གསུམ་དྲིལ་སྒྲུབ ('jam dbyangs bla ma'i rtsa gsum dril sgrub)\nVolume4(ང) / Pages 741-743 / Folios 1a1 to 2a3\nRinchen Terdzö Volumes List > Volume4> Text #35 (Scroll to Bottom)\n'jam dbyangs bla ma. rtsa gsum gter srung sgrol byed nag po'i gsol mchod. In Rin chen gter mdzod chen mo pod bzhi pa (The Great Treasury of Rediscovered Teachings Volume 4) by 'jam mgon kong sprul, 741-743. New Delhi: Shechen Publications, 2007-2016.\nརྩ་གསུམ་གཏེར་སྲུང་སྒྲོལ་བྱེད་ནག་པོའི་གསོལ་མཆོད་བཞུགས། ན་མོ་གུ་རུ་དྷེ་བ་ཌཱ་ཀི་ནཱི་ཡཻ། གཏེར་སྲུང་སྒྲོལ་བྱེད་ནག་པོ་ལ་གཏོར་མ་འབུལ་ཞིང་ཕྲིན་ལས་བཅོལ་ན། བཤོས་བུ་དམར་ནག་གཉིས་རྒྱལ་མཚན་དང་བ་དན་གྱིས་བརྒྱན། ཆང་བུ་དམར་ནག་གཉིས། གཞན་ཡང་འབྲུ་སྣ་ཤ་ཆང་སོགས་ཀྱིས་བརྒྱན་པ་ལ། ཡི་གེ་འབྲུ་གསུམ་གྱིས་བྱིན་གྱིས་བརླབ། ཨ་ཀཱ་རོ་ལན་གསུམ་གྱིས་བསྔོས་ལ་དེ་བཞིན་གཤེགས་པ་བཞིའི་མཚན་བརྗོད་རྗེས། ཧཱུྃ༔ ཆེ་མཆོག་བདེ་ཆེན་འཁོར་ལོ་ཡི༔ བཀའ་ཉན་བདུད་ཀྱི་རྗེ་དཔོན་ནི༔ ལི་ཡུལ་དུར་ཁྲོད་མུན་པ་ཅན༔ ལྕགས་རི་ནག་པོའི་མཁར་ནང་ན༔ བྲག་རྫོང་མཚོན་ཆ་འབར་འདྲ་བའི༔ གནས་ནས་སྐུ་སྐྱོད་འདིར་གཤེགས་ཤིག༔ ཧཱུྃ༔ རྗེ་དཔོན་གཤིན་རྗེ་ཁྲོས་པའི་གཟུགས༔ རལ་པ་ནག་པོའི་ཐོར་ཅོག་ལ༔ ཐོད་སྐམ་གསུམ་གྱི་ཅོད་པན་ཅན༔ ཆིབས་སུ་བདུད་རྟ་རྟིང་དཀར་ཆིབས༔ ན་བཟའ་བེར་ཆེན་ནག་པོ་གསོལ༔ ཕྱག་གཡས་མདུང་དམར་དར་ནག་ཕྱར༔ གཡོན་གྱི་ཞགས་པས་དགྲ་བོ་ཡི༔ མགུལ་པ་བཅིངས་ནས་རྗེས་སུ་འདྲེན༔ ལྷ་བདུད་འབུམ་གྱི་རྗེ་དཔོན་མཛད༔ གཡས་ཀྱི་རུ་འདྲེན་གཟའ་བདུད་འབུམ༔ གཡོན་གྱི་རུ་འདྲེན་ཀླུ་བདུད་འབུམ༔ སླད་ཀྱི་རྗེས་འབྲང་དམུ་བདུད་འབུམ༔ འཁོར་དང་བཅས་ལ་མཐུན་པའི་རྫས༔ རིན་ཆེན་ཏིང་ལོ་ཟུར་བརྒྱད་དང༔ ལྕགས་མཁར་ནག་པོ་ཟུར་དགུ་པ༔ དགྲ་བོའི་ལུས་སྲོག་དམར་བཤུས་པའི༔ དྲག་པོའི་རྒྱལ་མཚན་བ་དན་ཕྱར༔ མཁའ་ལྡིང་ནག་པོ་སྟེང་ན་འཕྱོ༔ བཤོས་བུ་དམར་ནག་ཆང་བུ་དང༔ སྡོམ་སྡིག་སྦལ་སྦྲུལ་སྲོག་ཆགས་གཟུགས༔ བར་སྣང་ཁམས་ཀུན་ཁྱབ་པ་ཡི༔ མཐུན་པའི་ལོངས་སྤྱོད་འདི་བཞེས་ལ༔ སྔོན་ཚེ་སློབ་དཔོན་པདྨ་ཡིས༔ བཀའ་བསྒོས་དམ་ལས་མ་འདའ་བར༔ ཆེ་མཆོག་བདེ་ཆེན་འཁོར་ལོ་ཡི༔ བསྟན་པ་ཕྱོགས་བཅུར་རྒྱས་པ་དང༔ རྣལ་འབྱོར་བདག་ཅག་འཁོར་བཅས་ཀྱི༔ བསམ་དོན་ཕྲིན་ལས་ཁྱོད་ཀྱིས་སྒྲུབས༔ ཧཱུྃ༔ བདག་ལ་གནོད་པའི་དགྲ་དང་བགེགས༔ བདུད་དང་བར་དུ་གཅོད་པའི་ཚོགས༔ གཟའ་བདུད་གཟེར་གྱིས་རྣམ་པར་གཟིར༔ ཀླུ་བདུད་ཁ་རླངས་མུན་པས་གཏིབས༔ དམུ་བདུད་འབུམ་གྱིས་ཁྲམ་ལ་ཐོབ༔ ལྷ་བདུད་འབུམ་གྱིས་ལུས་སྲོག་ཕྱེས༔ གང་ལ་འཕེན་པ་དྲག་པོའི་སྟོབས༔ ཐོག་ལྟར་འཕེན་ཅིང་འབྲུག་ལྟར་སྒྲོགས༔ ཁྱོད་ཀྱི་རྫུ་འཕྲུལ་བསམ་མི་ཁྱབ༔ རྣལ་འབྱོར་བདག་གིས་བཅོལ་པ་ཡི༔ ཕྲིན་ལས་མ་ལུས་སྒྲུབ་པར་མཛོད༔ ཧཱུྃ༔ འཆི་བདག་བདུད་ཀྱི་རྗེ་དཔོན༔ གཏེར་སྲུང་སྒྲོལ་བྱེད་ནག་པོ༔ ལྕམ་མོ་ཀླུ་སྨན་དཀར་མོ༔ ལས་བྱེད་གདུག་པ་སྡེ་བཞི༔ རྩ་བ་གསུམ་གྱི་གཏེར་སྲུང་འཁོར་དང་བཅས་པ་ཁྱེད་རྣམས་ཀྱིས་མཆོད་སྦྱིན་གྱི་གཏོར་མ་རྒྱ་ཆེན་པོ་འདི་བཞེས་ལ། རིག་འཛིན་ཆེན་པོ་པདྨ་འབྱུང་གནས་ཀྱི་བཀའ་དང་དམ་ལས་མ་འདའ་བར། སངས་རྒྱས་ཀྱི་བསྟན་པ་སྲུངས། དཀོན་མཆོག་གི་དབུ་འཕང་བསྟོད། དགེ་འདུན་གྱི་སྡེ་སྐྱོངས། ཁྱད་པར་རྫོགས་པ་ཆེན་པོའི་བསྟན་པ་དར་ཞིང་རྒྱས་པར་མཛོད། རྣལ་འབྱོར་པ་བདག་གིས་ཆོས་སྒྲུབ་པའི་འགལ་རྐྱེན་བར་ཆད་ཞི་བ་དང་། མཐུན་རྐྱེན་བསམ་དོན་ཡིད་བཞིན་དུ་འགྲུབ་པའི་ཕྲིན་ལས་མཛོད། དམ་ཉམས་རྩད་ནས་ཆོད་ཅིག་མཱ་ར་ཡ་སིདྡྷི་ཕཊ༔ དགྲ་བོའི་སྲོག་ལ་ནྲྀ་ཧུར་ཐུཾ་ཛ༔ ཁཾ་ཤག་རོ་མྱག་རྦད༔ ཅེས་ཕྲིན་ལས་བཅོལ་ཞིང་གཏོར་མ་གཙང་སར་སྐྱེལ། གཙྪ་གཙྪ་སྭ་བྷཱ་བ་ནཱཾ། ཞེས་པས་རང་གནས་སུ་གཤེགས་པར་བྱའོ།། །།\nRetrieved from "http://rtz.tsadra.org/index.php?title=Terdzo-NGA-035&oldid=115900"\nThis page was last edited on 29 December 2017, at 22:21.


ཡེ་ཤ་ཡཱ (19) – Isaiah (19) – The Life of Yeshu\nཡེ་ཤ་ཡཱ (19) – Isaiah (19)\nJune 13, 2020 January 11, 2021 Bro Brian.\n1 གསུང་འཕྲིན་འདི་ཨི་ཇིབ་པ་ཚོའི་སྐོར་ལ་ཡིན། གཙོ་བོ་དཀོན་མཆོག་སྤྲིན་པར་ཆིབས་ནས་ཨི་ཇིབ་ཡུལ་དུ་ཁྱུག་པོར་ཕེབས་བཞིན་ཡོད། ཁོང་གི་མདུན་དུ་ཨི་ཇིབ་པའི་འདྲ་སྐུ་རྣམས་འདར་བ་དང་ཨི་ཇིབ་ཀྱི་མི་མང་རྣམས་ཀྱི་སེམས་ཤུགས་ཆགས་ཡོད་དོ།\n2 གཙོ་བོ་དཀོན་མཆོག་གིས་གསུངས་པ། ངས་ཨི་ཇིབ་ཀྱི་ཡུལ་མིའི་དབར་དམག་འཁྲུགས་སློང་རྒྱུ་དང་སྤུན་གྱིས་སྤུན་དང་ཁྱིམ་མཚེས་ཁྱིམ་མཚེས་ལ་རྒོལ་བཅུག་རྒྱུ་ཡིན། གྲོང་ཁྱེར་རྣམས་གཅིག་གིས་གཅིག་ལ་འཐབ་པ་དང། རྒྱལ་པོ་རྣམས་དབང་ཆེའི་ཆེད་དུ་འཐབ་པར་འགྱུར་རོ།\n3 ངས་ཨི་ཇིབ་པའི་འཆར་གཞི་རྣམས་འཁྲུག་ཏུ་འཇུག་རྒྱུ་དང་དེ་ཚོའི་སེམས་ཤུགས་མེད་པ་བཟོ་རྒྱུ་ཡིན། དེ་ཚོའི་སྐུ་འདྲར་རོགས་བྱེད་དགོས་བརྗོད་རྒྱུ་དང། དེ་ཚོས་ལྷ་པར་བཀའ་བསྡུར་ཞུ་བར་འགྲོ་བ་དང་གཤིན་པོའི་རྣམ་ཤེས་ལ་སློབ་སྟོན་ཞུ་བར་འགྱུར་རོ།\n4 ངས་ཨི་ཇིབ་པ་ཚོ་ལ་མནར་གཅོོད་ཅན་དང་སྡུག་རྩུབ་ཅན་གྱི་རྒྱལ་པོ་ཞིག་ལ་རྩིས་སྤྲོད་བྱ་རྒྱུ་དང་ཁོས་དེ་ཆོའི་ཐོག་ཏུ་རྒྱལ་སྲིད་སྐྱོངས་བར་འགྱུར། ང་ཀུན་དབང་ཅན་གྱི་གཙོ་བོ་དཀོན་མཆོག་གིས་སྨྲས་པ་ཡིན།\n6 རྒྱུགས་ཆུ་འགྲོ་སའི་ཡུར་བ་དེ་ག་ལེར་སྐམ་ནས་དྲི་མ་བྲོ་བ་དང། འདམ་རྩ་དང་སྨྱུག་རྩ་རྣམས་སྐམ་པར་འགྱུར་རོ།\nThere will be bare places by the Nile, on the brink of the Nile, and all that is sown by the Nile will be parched, will be driven away, and will be no more.\n8 ན་ཨེལ་གཙང་པོ་ནས་ཉ་ཟིན་ནས་མི་ཚེ་སྐྱེལ་མཁན་རྣམས་སྐད་ངན་འདོན་ནས་ངུའོ། དེ་ཚོའི་ལྕགས་ཀྱུ་དང་དྲ་བ་རྣམས་ཕན་མེད་དུ་འགྱུར་རོ།\n11 ཛོ་ཨན་གྲོང་ཁྱེར་གྱི་འགོ་འཛིན་རྣམས་གླེན་པ་ཡིན། ཨི་ཇིབ་ཀྱི་སྐྱེ་བོ་ཤེས་རབ་ཆེ་ཤོས་ཚོས་ཀྱང་གླེན་པའི་སླབ་བྱ་སྤྲད་དོ། དེ་ཚོས་རྒྱལ་པོ་ལ་དེ་ཚོ་སྔོན་གྱི་མཁས་དབང་དང་རྒྱལ་པོ་ཚོའི་ཤུལ་འཛིན་ཡིན་ཞེས་ཇི་ལྟར་ཞུ་ནུས་སམ།\n12 ཨི་ཇིབ་ཀྱི་རྒྱལ་པོ་ཁྱེད་ཀྱི་སློབ་སྟོན་པ་གྲུང་པོ་ཚོ་གང་དུ་སོང། ཕལ་ཆེར་དེ་ཚོས་ཀུན་དབང་ཅན་གྱི་གཙོ་བོ་དཀོན་མཆོག་གིས་ཨི་ཇིབ་ཀྱི་ཆེད་དུ་འཆར་གཞི་ཇི་འདྲ་གཏིང་གནང་བ་བརྗོད་ཐུབ་བོ།\n13 ཛོ་ཨན་དང་མེམ་ཕིསིའི་འགོ་འཛིན་རྣམས་གླེན་པ་ཡིན། དེ་ཚོ་ནི་རྒྱལ་ཁབ་ཀྱི་སྣེ་འཁྲིད་མཁན་ཡིན་ན་ཡང་དེ་ཚོས་ལམ་ནོར་དུ་འཁྲིད་ཡོད་དོ།\n14 གཙོ་བོ་དཀོན་མཆོག་གིས་དེ་ཚོ་ལ་བློ་རྨངས་པའི་ལམ་སྟོན་བྱེད་དུ་འཇུག་གནང་ཡོད། དེའི་རྐྱེན་གྱིས་ཨི་ཇིབ་ཀྱིས་ནོར་འཁྲུལ་འབའ་ཞིག་བྱེད་པ་དང། མི་ར་བཟི་བ་བཞིན་འཁྱོར་ནས་རང་གི་སྐྱུག་པའི་སྟེང་འདྲེད་དག་ཤོར་རོ།\n16 ཨི་ཇིབ་ཀྱི་མི་མང་རྣམས་བུད་མེད་ལྟ་བུར་བློ་ཁོག་ཆུང་བར་འགྱུར་བའི་དུས་ཤིག་ཡོང། དེ་ཚོར་ཀུན་དབང་ཅན་གྱི་གཙོ་བོ་དཀོན་མཆོག་གིས་ཉེས་ཆད་གཏོང་འགྱུར་ཕྱག་བརྐྱངས་གནང་བ་མཐོང་ནས་དེ་ཚོ་འཇིགས་སྣང་ངང་འདར་བར་འགྱུར་རོ།\n18 དུས་ཚོད་དེ་སླེབས་སྐབས་སུ། ཨི་ཇིབ་པའི་གྲོང་ཁྱེར་ལྔའི་ནང་ལ་ཨིབ་རི་པའི་སྐད་དེ་བེད་སྤྱོད་བྱེད་པ་དང། དེར་ཡོད་པའི་མི་མང་ཚོས་ཀུན་དབང་ཅན་གྱི་གཙོ་བོ་དཀོན་མཆོག་གི་མཚན་ནས་མནའ་བསྐྱེལ་བར་བྱེད་དོ། གྲོང་ཁྱེར་ཞིག་ལ་ཉི་མའི་གྲོང་ཁྱེར་ཞེས་གྲགས་པར་འགྱུར་རོ།\n19 དུས་ཚོད་དེ་སླེབས་སྐབས་སུ། ཨི་ཇིབ་ཡུལ་དུ་གཙོ་བོ་དཀོན་མཆོག་ལ་མཆོད་ཁྲིད་ཞིག་བྱུང་བ་དང། ཨི་ཇིབ་ཀྱི་ས་མཚམས་སུ་ཁོང་ལ་རྡོའི་ཀ་བ་ཞིག་བསྔོ་བར་འགྱུར།\n20 དེ་ཚོ་ནི་ཀུན་དབང་ཅན་གྱི་གཙོ་བོ་དཀོན་མཆོག་ཨི་ཇིབ་དུ་བཞུགས་པའི་རྟགས་སུ་འགྱུར། དེར་ཡོད་པའི་མི་མང་རྣམས་ལ་མནར་གཅོད་བྱུང་སྐབས་སྐྱབས་རོགས་སུ་གཙོ་བོ་དཀོན་མཆོག་ལ་འབོད་བསྐུལ་ཞུས་པ་ཡིན་ན། ཁོང་གིས་སུ་ཞིག་ལ་སྐྱོབ་པར་གཏོང་གནང་ངོ།\n21 གཙོ་བོ་དཀོན་མཆོག་ཁོང་རང་ཨི་ཇིབ་པའི་མི་མང་རྣམས་ལ་མངོན་པར་མཛད་རྒྱུ་དང། དེ་ཚོས་ཁོང་ལ་ངོས་ལེན་ཞུས་ནས་མཆོད་པ་དང་དམར་མཆོད་དང་འབུལ་བ་རྣམས་ཕུལ་བར་འགྱུར། དེ་ཚོས་ཁོང་ལ་དམ་བཅའ་བརྟན་པོ་ཕུལ་བ་ལྟར་བྱས་པར་འགྱུར།\n22 གཙོ་བོ་དཀོན་མཆོག་གིས་ཨི་ཇིབ་པ་ཚོར་ཆད་པ་གཏོང་གནང་ན་ཡང་ཁོང་གིས་དེ་ཚོ་གསོ་བར་མཛད་དོ། དེ་ཚོ་ཁོང་གི་ཕྱོགས་སུ་ཁ་སྒྱུར་ནས་དེ་ཚོས་སྐྱབས་ཞུ་བ་དང་ཁོང་གིས་དེ་ཚོའི་གསོལ་འདེབས་ལ་གསན་ནས་གསོ་བར་མཛད་དོ།\n23 དུས་ཚོད་དེ་སླེབས་སྐབས་སུ། ཨི་ཇིབ་དང་ཨ་སུར་གྱི་དབར་རྒྱ་ལམ་ཞིག་ཡོང་བར་འགྱུར། ཡུལ་དེ་གཉིས་ཀྱི་མི་མང་ཚོ་ཕར་ཚུར་འགྲུལ་བཞུད་བྱེད་པ་དང། རྒྱལ་ཁབ་གཉིས་པོས་མཉམ་དུ་མཆོད་འབུལ་བྱེད་པར་འགྱུར།\n24 དུས་ཚོད་དེ་སླེབས་སྐབས་སུ། ཨིསི་རཱཨེལ་ཡང་ཨི་ཇིབ་དང་ཨ་སུར་དང་འདྲ་མཉམ་བྱུང་བ་དང། རྒྱལ་ཁབ་འདི་ཚོ་གསུམ་འཛམ་གླིང་ཡོངས་ཀྱི་བྱིན་རླབས་སུ་འགྱུར་རོ།\n25 ཀུན་དབང་ཅན་གྱི་གཙོ་བོ་དཀོན་མཆོག་གིས་དེ་ཚོ་ལ་བྱིན་རླབས་གནང་རྒྱུ་དང། ངས་ངའི་མི་མང་ཨི་ཇིབ་དང་ངས་བཀོད་པའི་ཨ་སུར་དང་ངས་འདམས་པའི་ཨིསི་རཱཨེལ་གྱི་མི་མང་ལ་བྱིན་གྱིས་རླབས་ཀྱི་ཡིན་ཞེས་གསུངས་བར་འགྱུར༎\nཡེ་ཤ་ཡཱ (18) – Isaiah (18)\nཡེ་ཤ་ཡཱ (20) – Isaiah (20)


གསལ་བསྒྲགས། – བོད་མི་མང་སྤྱི་འཐུས་ལྷན་ཚོགས།\n༄༅། །ཕྱི་ལོ་ ༢༠༢༢ ཟླ་བ་ ༥ ཚེས་ ༢༣ ཉིན་དཔལ་ལྡན་བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་གིས་གཞིས་བྱེས་བོད་མི་ཡོངས་དང་། བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ། ཨོ་སི་ཀྲོ་ལི་ཡའི་གྲོས་ཚོགས་འཐུས་མིའི་བོད་དོན་རྒྱབ་སྐྱོར་ཚོགས་པའི་ཚོགས་གཙོ་སྐུ་ཞབས་ཝ་རན་ ཨན་ཆི་ (Warren Entsch) མཆོག་དང་། ཚོགས་གཙོ་ལྕམ་སྐུ་སུ་སན་ཊེམ་པལ་མན་ (Susan Templeman) མཆོག་རྣམ་གཉིས་བསྐྱར་དུ་ཨོ་སི་ཀྲོ་ལི་ཡའི་གྲོས་ཚོགས་འཐུས་མིར་བདམས་ཐོན་བྱུང་བར་དགའ་བསུའི་འཚམས་འདྲི་ཞུས་གནང་ཡོད། འཚམས་འཕྲིན་ནང་འཁོད་དོན། ཁྱེད་རྣམ་པ་གཉིས་སླར་ཡང་ཨོ་སི་ཀྲོ་ལི་ཡའི་གྲོས་ཚོགས་འཐུས་མིར་བདམས་ཐོན་བྱུང་བར་བོད་མི་ཚང་མ་དགའ་ཚོར་ཆེན་པོ་བྱུང་ཡོད་པ་དང་། ཁྱེད་རྣམ་པས་མུ་མཐུད་བོད་དོན་ཐོག་རྒྱབ་སྐྱོར་གནང་རྒྱུའི་ཡིད་ཆེས་བརྟན་པོ་ཡོད། ད་རེས་ཁྱེད་རྣམ་པར་འོས་བསྡུའི་རྒྱལ་ཁ་ཐོབ་པ་དེས་ཨོ་སི་ཀྲོ་ལི་ཡའི་མི་མང་གིས་ཁྱེད་རྣམ་པའི་འགོ་ཁྲིད་གནང་ཕྱོགས་ལ་ཡིད་ཆེས་ཆེན་པོ་གནང་གི་ཡོད་པ་མཚོན་ཐུབ། ཁྱེད་རྣམ་པའི་གྲོས་ཚོགས་འཐུས་མིའི་ལས་ཡུན་རིང་། ཨོ་སི་ཀྲོ་ལི་ཡའི་མི་མང་གི་མངོན་འདོད་བསྒྲུབ་རྒྱུའི་ལས་དོན་མཐའ་དག་ལམ་ལྷོངས་ལྡན་པ་ཡོང་བའི་སྨོན་འདུན་ཞུ་རྒྱུ་ཡིན་ཞེས་འཁོད་འདུག་པ་བཅས། །\n༄༅། །ཕྱི་ལོ་ ༢༠༢༢ ཟླ་བ་ ༥ ཚེས་ ༢༣ ཉིན་དཔལ་ལྡན་བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་གིས་གཞིས་བྱེས་བོད་མི་ཡོངས་དང་། བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ། སྐུ་ཞབས་ཨན་ཊོ་ནི་ཨལ་བྷ་ནི་སི་ (Anthony Albanese) མཆོག་ཨོ་སི་ཀྲོ་ལི་ཡ་རྒྱལ་ཁབ་ཀྱི་སྐབས་ ༣༡ པའི་སྲིད་བློན་གྱི་དམ་འབུལ་དང་། ལས་ཁུར་བཞེས་པར་དགའ་བསུའི་འཚམས་འདྲི་ཞུས་གནང་ཡོད། འཚམས་འཕྲིན་ནང་འཁོད་དོན། ཨོ་སི་ཀྲོ་ལི་ཡའི་གཞུང་མང་གཉིས་ནས་རྒྱུན་དུ་བོད་ཀྱི་འཚེ་མེད་ཞི་བའི་འཐབ་རྩོད་དང་། བོད་མིར་མཐུན་འགྱུར་རྒྱབ་སྐྱོར་གནང་བར་ང་ཚོས་ཐུགས་རྗེ་ཆེ་ཞུ་རྒྱུ་ཡིན། རྒྱ་དམར་གཞུང་གིས་འདས་པའི་ལོ་ངོ་དྲུག་ཅུ་རེ་གསུམ་ནང་བོད་ལ་ཞི་བའི་བཅིངས་གྲོལ་དང་། ཡར་རྒྱས་བཏང་ཡོད་ཚུལ་གྱི་དྲིལ་བསྒྲགས་བྱེད་བཞིན་ཡོད་ཀྱང་དོན་དངོས་སུ་བོད་ནང་གི་གནས་སྟངས་ནི་ཧ་ཅང་གི་ཡ་ང་བ་ཞིག་དང་ཛ་དྲག་ཅན་ཞིག་ཆགས་ཡོད། བོད་ནང་ཆོས་དད་རང་དབང་དང་། སྨྲ་བརྗོད་རང་དབང་། དེ་བཞིན་རང་མི་རིགས་ཀྱི་སྐད་ཡིག་སྦྱོང་སྤྱོད་ཀྱི་རང་དབང་སོགས་གཞི་རྩའི་འགྲོ་བ་མིའི་ཐོབ་ཐང་ཡོངས་རྫོགས་རྒྱ་དམར་གཞུང་གིས་རྡོག་རོལ་བཏང་དང་གཏོང་བཞིན་ཡོད། ཕྱི་ལོ་ ༢༠༠༩ ནས་བཟུང་ད་བར་བོད་མི་གྲངས་ ༡༥༧ གྱིས་རྒྱ་ནག་དམར་གཞུང་གི་གདུག་རྩུབ་ཅན་གྱི་སྲིད་བྱུས་ལ་ངོ་རྒོལ་གྱིས་བོད་དོན་ཆེད་རང་ལུས་མེར་བསྲེགས་བཏང་གནང་ཡོད་པ་དང་། ཁོང་རྣམ་པས་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་བོད་ལ་གདན་འདྲེན་ཞུ་དགོས་པ་དང་།…\n༄༅། །ཨ་རིའི་རྒྱལ་ཡོངས་སིལ་སྤོལ་རྩེད་འགྲན་པ་སྐུ་ཞབས་ཨེ་ནེ་སི་ཀེན་ཊར་ ཧྥི་རི་ཌམ་ (Enes Kanter freedom) ལགས་ཀྱིས་རྒྱལ་སྤྱིའི་ནང་བོད་དོན་གླེང་སློང་གནང་བར་བཀའ་དྲིན་རྗེས་དྲན་ཆེད། རྡ་སར་གནས་བཞུགས་ན་གཞོན་དང་བླངས་རུ་ཁག་གི་གོ་སྒྲིག་འོག ཕྱི་ལོ་ ༢༠༢༢ ཟླ་ ༥ ཚེས་ ༢༡ ཉིན་ནས་འགོ་འཛུགས་ཏེ་གངས་སྐྱིད་སིལ་སྤོལ་རྩེད་ཐང་དུ་སིལ་སྤོལ་འགྲན་བསྡུར་ཞིག་གོ་སྒྲིག་ཞུས་ཡོད་པ་དང་། སྐབས་དེའི་སིལ་སྤོལ་དབུ་འཛུགས་མཛད་སྒོའི་ཐོག་དཔལ་ལྡན་བོད་མི་མང་སྤྱི་འཐུས་ཚོགས་གཞོན་སྒྲོལ་མ་ཚེ་རིང་མཆོག་སྐུ་མགྲོན་གཙོ་བོར་གདན་ཞུས་ལྟར་ཆེད་ཕེབས་གནང་ཡོད་པ་དང་། དམིགས་བསལ་སྐུ་མགྲོན་དུ་མེངྒ་ལོར་ས་གནས་ཉེན་རྟོག་དཔོན་ (SHO, Mcleodganj) ཆེད་ཕེབས་གནང་འདུག རྩེད་འགྲན་དབུ་འཛུགས་མཛད་སྒོའི་ཐོག་དཔལ་ལྡན་བོད་མི་མང་སྤྱི་འཐུས་ཚོགས་གཞོན་སྒྲོལ་མ་ཚེ་རིང་མཆོག་གིས་གསུང་བཤད་གནང་དོན། ད་རེས་གཞོན་སྐྱེས་ལྔ་ཡིས་མ་སྐུལ་དང་བླངས་ཐོག་སིལ་སྤོལ་རྩེད་འགྲན་འདི་འདྲ་ཞིག་གོ་སྒྲིག་གནང་བ་དང་། དེ་ཡང་ང་ཚོའི་འཐབ་རྩོད་དང་འབྲེལ་བ་ཡོད་བསྡད་པ་ཞིག་རེད། དེ་ང་ཚོའི་འཐབ་རྩོད་དང་འབྲེལ་བ་ཇི་ལྟར་ཡོད་རེད་ཟེར་ན། ཨ་རིའི་རྒྱལ་ཡོངས་སིལ་སྤོལ་རྩེད་འགྲན་པ་སྐུ་ཞབས་ཨེ་ནེ་སི་ཀེན་ཊར་ (Enes Kanter) ལགས་ཊར་ཀིའི་ (Turkey) མི་རྒྱུད་ཡིན་པ་ཞིག་ཨ་རིར་སླེབས་ཚར་བའི་རྗེས་ལ།…\n༄༅། ། ཕྱི་ལོ་ ༢༠༢༢ ཟླ་ ༥ ཚེས་ ༡༨ ཉིན་རྒྱབ་ཆུ་ཚོད་ ༢།༤༠ ཐོག་ཨ་རིའི་བོད་དོན་དམིགས་བསལ་འབྲེལ་མཐུད་པ་ལྕམ་སྐུ་ཨ་ཛི་རཱ་ཛེ་ཡ་ (Uzra Zeya) མཆོག་གིས་སྣེ་ཁྲིད་འོག ལྡི་ལིར་རྟེན་གཞི་བྱས་པའི་ཨ་རིའི་གཞུང་ཚབ་ཁང་གི་གཞུང་ཚབ་གཞོན་པ་ལྕམ་སྐུ་པེ་ཊི་རི་སི་ཡ་ ལཱ་སི་ན་ (Chargé d’Affaires Ms. Patricia Lacina) མཆོག་དང་། ཨ་རིའི་རོགས་ཚོགས་ (USAID) ཀྱི་འཛིན་སྐྱོང་ཕྱག་རོགས་གཞོན་པ་ལྕམ་སྐུ་ཨེན་ཇ་ལི་ ཀོར་ (Deputy Assistant Administrator Ms.…\n༄༅། །ཕྱི་ལོ་ ༢༠༢༢ ཟླ་ ༥ ཚེས་ ༡༦ ཉིན་གྱི་སྔ་དྲོ་ཆུ་ཚོད་ ༡༡།༠༠ ཙམ་ལ་རྒྱ་གར་གྲོས་ཚོགས་ཀྱི་དཔེ་མཛོད་ཁང་གི་ལས་བྱེད་སྐུ་ཞབས་ཨུ་ཇི་ཝལ་པན་ཌི་ (Ujjwal Pant, Committee Officer of the Indian Parliament Library) ལགས་བོད་མི་མང་སྤྱི་འཐུས་ལྷན་ཁང་དུ་ཕེབས་སྐབས། དཔལ་ལྡན་བོད་མི་མང་སྤྱི་འཐུས་ཚོགས་གཞོན་སྒྲོལ་མ་ཚེ་རིང་མཆོག་གིས་ཚོགས་གཞོན་ལས་ཁུངས་སུ་སྣེ་ལེན་མཇལ་འཕྲད་གནང་ཡོད། སྐབས་དེར་དཔལ་ལྡན་ཚོགས་གཞོན་མཆོག་གིས་བོད་ནང་གི་ཛ་དྲག་གནས་སྟངས་སྐོར་དང་། བོད་མི་མང་སྤྱི་འཐུས་ལྷན་ཚོགས་ཀྱི་གྲུབ་ཆ་དང་། ལས་དོན་གནང་ཕྱོགས། གྲོས་ཚོགས་ཀྱི་འགྲོ་ལུགས་སོགས་ཀྱི་སྐོར་ལ་ངོ་སྤྲོད་དང་། དེ་བཞིན་སྐུ་ཞབས་ཁོང་གིས་བོད་དོན་སྐོར་དོགས་འདྲི་ཕུལ་བ་ཁག་ལ་ལན་འདེབས་གསལ་བཤད་གནང་རྗེས། སྐུ་ཞབས་ཁོང་ནས་འབྱུང་འགྱུར་ཕྱི་ཟླ་ ༩ པའི་ནང་རྒྱ་གར་གྲོས་ཚོགས་འཐུས་མི་གང་མང་བོད་མི་མང་སྤྱི་འཐུས་ལྷན་ཁང་དུ་གཟིགས་སྐོར་སྣེ་ཁྲིད་གནང་རྒྱུའི་ཞལ་བཞེས་དང་། ཁོང་ཉིད་རྒྱུན་དུ་ནས་བོད་ཀྱི་གནད་དོན་དང་།…\n༄༅། །བོད་མི་མང་སྤྱི་འཐུས་སྐབས་ ༡༧ པའི་གྲོས་ཚོགས་ཚོགས་དུས་གསུམ་པའི་གྲོས་ཆོད་ཨང་ ༢༠༢༢།༡༧།༣།༢༥ དང་། ཡིག་ཆ་ཨང་ ༢༥ པ་ལྟར། བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་འདུའི་འགྲོ་ལུགས་དང་། ལས་དོན་བྱེད་ཕྱོགས་ཀྱི་སྒྲིག་གཞི་དོན་ཚན་ ༡༢༠ དང་། ༡༢༡ དགོངས་དོན་བཞིན་དཔལ་ལྡན་ཚོགས་གཙོ་སྦྲེལ་པོ་མཆོག་གིས་མང་ཚོགས་རྩིས་ཁྲའི་ཚོགས་ཆུང་སྐབས་བཅུ་གཅིག་པའི་མི་འགྲོར། སྤྱི་འཐུས་སློབ་དཔོན་ཐུབ་བསྟན་རྒྱལ་མཚན་མཆོག་དང་། སྤྱི་འཐུས་ཚེ་རིང་ལྷ་མོ་མཆོག སྤྱི་འཐུས་ཙ་ནེ་ཚང་དོན་འགྲུབ་བཀྲ་ཤིས་མཆོག སྤྱི་འཐུས་ཚེ་རིང་དབྱངས་ཅན་མཆོག སྤྱི་འཐུས་ཆོས་གྲགས་རྒྱ་མཚོ་མཆོག་བཅས་བསྐོ་གཞག་གནང་ཡོད་པས། ཕྱི་ལོ་ ༢༠༢༢ ཟླ་ ༥ ཚེས་ ༡༦ ཉིན་གྱི་སྔ་དྲོ་ཚོགས་ཆུང་གི་ཚོགས་མི་རྣམས་ལྷན་འཛོམས་ཀྱིས་ཚོགས་ཆུང་གི་ཚོགས་གཙོ་སྤྱི་འཐུས་སློབ་དཔོན་ཐུབ་བསྟན་རྒྱལ་མཚན་མཆོག་དང་། དྲུང་ཆེ་སྤྱི་འཐུས་ཆོས་གྲགས་རྒྱ་མཚོ་མཆོག་བཅས་སུ་སྤྱི་མོས་ཀྱིས་ཐུགས་གཏན་ཁེལ་བ་དང་། དེ་ནས་སྔ་དྲོ་ཆུ་ཚོད་ ༩།༤༥…\n༄༅། །བཙན་བྱོལ་བོད་མིའི་བཅའ་ཁྲིམས་དོན་ཚན་བཞི་བཅུ་པ་ནང་གསལ་ལྟར་སྐབས་ ༡༧ པའི་བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཚོགས་དུས་བཞི་པ་ཕྱི་ལོ་ ༢༠༢༢ ཟླ་ ༩ ཚེས་ ༧ རེས་གཟའ་ལྷག་པ་ནས་ཚེས་ ༡༦ རེས་གཟའ་པ་སངས་བར་ལས་ཉིན་དགུ་རིང་བཞུགས་སྒར་སྤྱི་ལྷན་གྲོས་ཚོགས་ཚོགས་ཁང་ནང་ཚུགས་གཏན་འཁེལ་སོང་ན། ཚོགས་མི་རྣམས་དུས་ཐོག་ཚོགས་བཅར་ཐོག་སྤྱི་འཐུས་རྣམ་པས་ཕྱི་ལོ་ ༢༠༢༢ ཟླ་ ༩ ཚེས་ ༦ རེས་གཟའ་མིག་དམར་ཉིན་ཚོགས་དྲུང་ལས་ཁུངས་སུ་ངོ་བཅར་འབྱོར་ཐོ་འགོད་གནང་དགོས་པ་བཅས་ཀྱི་ཚོགས་བརྡའི་གསལ་བསྒྲགས་སུ། སྤྱི་འཐུས་ཚོགས་དྲུང་ལས་ཁུངས་ནས། རབ་གནས་ཆུ་སྟག་ཕྱི་ལོ་ ༢༠༢༢ ཟླ་ ༥ ཚེས་ ༥ ལ་ ཕུལ།། ཚོགས་བརྡ་གསལ་བསྒྲགས།\n༄༅། ། ཕྱི་ལོ་ ༢༠༢༢ ཟླ་ ༤ ཚེས་ ༢༧ ཉིན་བདེ་སྐྱིད་གླིང་པོ་ཏཱ་ལ་ཚོགས་ཁང་ནང་བོད་མིའི་སྒྲིག་འཛུགས་འཕྲོད་བསྟེན་ལས་ཁུངས་ཀྱི་ཁྱབ་ཁོངས་མངོན་དགའ་བོད་ཕྲུག་དམིགས་བསལ་དགོས་མཁོ་ཅན་གྱི་སློབ་གྲྭ་དབུ་བརྙེས་ནས་ལོ་ངོ་ ༢༢ འཁོར་བ་དང་བསྟུན། “༧རྒྱལ་བའི་ཐུགས་རྒྱུད་ལས་འཁྲུངས་པའི་མངོན་དགའ་སློབ་གྲྭ། ༧སྐུའི་བཀའ་དྲིན་རྗེས་སུ་དྲན་པ།”ཞེས་པའི་མཛད་སྒོ་ཞིག་ཚོགས་གནང་ཡོད། སྐབས་དེའི་མཛད་སྒོའི་སྐུ་མགྲོན་གཙོ་བོར་དཔལ་ལྡན་བོད་མི་མང་སྤྱི་འཐུས་ཚོགས་གཞོན་བཀྲས་ཁང་སྒྲོལ་མ་ཚེ་རིང་མཆོག་དང་། གཞན་སྐུ་མགྲོན་དུ་འཕྲོད་བསྟེན་དྲུང་ཆེ་དཔལ་ལྡན་དོན་གྲུབ་ལགས་དང་། དམིགས་བསལ་དགོས་མཁོ་ཅན་ལ་ཞབས་ཞུ་སྒྲུབ་མཁན་རྒྱ་གར་གཞུང་གི་ཚོགས་པ་ (National Institute for Empowerment of Persons with Multiple Disabilities, (NIEPVD)) ཡི་འགན་འཛིན་འབུམ་རམས་པ་སྐུ་ཞབས་ཧི་མང་ཤུ་ དྷ་ས་ (Dr. Himangshu…\n༄༅། ། ཉེ་ཆར་རྒྱ་གར་གྲོས་ཚོགས་འཐུས་མིའི་རྒྱུན་ལས་ཚོགས་ཆུང་ (Standing Committee on Energy) གི་ཚོགས་མི་བྷི་ཧར་མངའ་ཁོངས་ནས་ཡིན་པའི་རྒྱ་གར་གྲོས་ཚོགས་འོག་མའི་འཐུས་མི་སྐུ་ཞབས་ར་ཇིབ་ རན་ཅན་ སིངྒ་ (Shri. Rajiv Ranjan Singh, Lok Sabha Member from Bihar) མཆོག་དང་། པན་ཇབ་མངའ་ཁོངས་ནས་ཡིན་པའི་རྒྱ་གར་གྲོས་ཚོགས་འོག་མའི་འཐུས་མི་སྐུ་ཞབས་གྷུར་ཇི་ཏི་ སིངྒ་ ཨུ་ཇ་ལ་ (Shri. Gurjeet Singh Aujla, Lok Sabha Member…\n༄༅། །ཕྱི་ལོ་ ༢༠༢༢ ཟླ་ ༤ ཚེས་ ༢༥ ཉིན་དཔལ་ལྡན་བོད་མི་མང་སྤྱི་འཐུས་ཚོགས་གཙོ་མཁན་པོ་བསོད་ནམས་བསྟན་འཕེལ་མཆོག་གིས་གཞིས་བྱེས་བོད་མི་ཡོངས་དང་། སྐབས་ ༡༧ པའི་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ། ཕ་རན་སིའི་སྲིད་འཛིན་གྱི་འོས་བསྡུ་ཆེན་མོའི་ཁྲོད་ཕ་རན་སིའི་སྲིད་འཛིན་སྐུ་ཞབས་ཨི་མེ་ནོལ་ མེག་རོན་ (Emmanuel Macron) མཆོག་སླར་ཡང་སྲིད་འཛིན་དུ་བདམས་ཐོན་བྱུང་བར་དགའ་བསུའི་འཚམས་འདྲི་ཞུས་གནང་འདུག འཚམས་འཕྲིན་ནང་འཁོད་དོན། སྐུ་ཉིད་སླར་ཡང་ཕ་རན་སི་རྒྱལ་ཁབ་ཀྱི་སྲིད་འཛིན་དུ་བདམས་ཐོན་བྱུང་བ་དེས། སྐུ་ཉིད་ཀྱི་དབུ་འཁྲིད་དང་། ཕྱག་ལས་གནང་ཕྱོགས་ཐད་ཕ་རན་སིའི་མི་མང་ནས་ཡིད་ཆེས་ཆེན་པོ་ཡོད་པ་མཚོན་ཐུབ། སྐུ་ཉིད་ནས་མུ་མཐུད་རྒྱལ་སྤྱིའི་ནང་མང་གཙོ་སྲ་བརྟན་དང་། འགྲོ་བ་མིའི་ཐོབ་ཐང་གོང་མཐོར་གཏོང་རྒྱུའི་རེ་བ་ཞུ་བཞིན་ཡོད། བོད་ལྟ་བུར་ཆ་མཚོན་ན། རྒྱ་ནག་དམར་གཞུང་གི་བཙན་འོག་ཏུ་མུ་མཐུད་གནས་ཡོད་པ་མ་ཟད། བོད་ནང་ཆོས་དད་རང་དབང་དང་། སྨྲ་བརྗོད་རང་དབང་། དེ་བཞིན་རང་མི་རིགས་ཀྱི་སྐད་ཡིག་སྦྱོང་སྤྱོད་ཀྱི་རང་དབང་སོགས་གཞི་རྩའི་འགྲོ་བ་མིའི་ཐོབ་ཐང་ཡོངས་རྫོགས་རྒྱ་དམར་གཞུང་གིས་རྡོག་རོལ་བཏང་དང་གཏོང་བཞིན་ཡོད། ཕྱི་ལོ་ ༢༠༡༦ ལོར་སྐུ་ཉིད་དང་།…


ཁ་བརྡ། | “གྲྭ་ཆས་གྱོན་བཞིན་དུ་འཁྲིག་པ་སྤྱོད་པ་དེ་འཛེམ་དགོས་འདུག” ད་ལོའི་ཆོས་རྒྱུད་ཀྱི་ཚོགས་འདུའི་ཐོག་ངེས་པར་དུ་གླེང་དགོས་པའི་བརྗོད་བྱ་འདི་རེད།\nད་ལྟ་དད་ལྡན་མི་མང་གི་སེམས་ནང་ལ་བསུན་ཤོས་དེ་གྲྭ་པ་ལོག་རྗེས་ད་དུང་གྲྭ་ཆས་གྱོན་ནས། བུད་མེད་དང་མཉམ་དུ་ཕྱི་ལ་ལག་པ་འཆང་ནས་འགྲོ་བ་དང་། ཁྱིམ་ལ་གྲྭ་ཆས་མ་ཕུད་པར་རྒྱོ་རྒྱག་པ་དེ་རེད། ཁ་སང་དེ་རིང་གི་སྐད་འཕྲིན་ནང་ལ་ཡང་གྲྭ་པ་ལོག་ཟིན་པའི་བོད་པའི་བླ་མ་དང་སྤྲུལ་སྐུའི་མིང་ཡོད་པ་དེ་དག་གིས། གྲྭ་ཆས་གྱོན་བཞིན་དུ གཤམ་ཐབ་རྫེས་་ནས་རང་གི་དགའ་རོགས་དང་སློབ་མར་མཇེ་སྟོན་པ་དང་། བུད་མེད་ལ་ཕོ་མཚན་འཇིབ་འཇུག་པ། དེ་བཞིན་གྲྭ་ཆས་གྱོན་བཞིན་དུ་རང་གི་ཆུང་མ་མཉམ་དུ་རྒྱོ་བརྒྱབ་པ་དེ་རེད།་གནས་ཚུལ་དེ་ཆོས་རྒྱུད་ཕལ་པོ་ཆེར་འདུག དགེ་ལུགས་པ་ཅུང་མངོན་གསལ་ཆུང་བ་རེད།\nདེ་དག་མིག་ལ་མཛེས་པོ་མི་འདུག གལ་ཏེ་གྲྭ་པ་ལོག་རྗེས་གྲྭ་ཆས་མི་གྱོན་པའི་ཁྲིམས་ཤིག་གཏན་འབེབ་བྱས་ན་གནས་ཚུལ་དེ་རིགས་འགོག་ཐུབ། གལ་ཏེ་གྲྭ་པ་ལོག་རྗེས་གྲྭ་ཆས་ཕུད་པའི་ཁྲིམས་གཏན་འབེབ་མ་ཐུབ་ན། མ་མཐར་ཡང་། རྒྱོ་རྒྱག་པ་དང་། བཟའ་ཟླ་མཉམ་དུ་ཉལ་ཁྲིའི་སྟེང་ངལ་གསོ་བའི་སྐབས་གྲྭ་ཆས་མི་གྱོན་པའི་ཁྲིམས་ཤིག་བཟོ་ཐུབ་ན་ཤིན་དུ་ལེགས། དེ་ལས་གཞན་པའི་དོན་གལ་ཆེ་བ་ཞིག་གླེང་དགོས་པ་ངས་མི་མཐོང་། རིན་པོ་ཆེ་རྣམ་པས་འདི་ལ་དོ་སྣང་གནང་རོགས།\nགུས་པར་བརྙན་ཐུང་དང་པར་འགའ་ཤས་ཡོད་རུང་། འདི་དག་འདིར་བསྟན་ན། ཆོས་རྒྱུད་འཐེན་འཁྱེར་པའི་ལག་ན་ཤོར་བར་དྭོགས་ནས་འཛེམས་པ་ཡིན།\n2018 Oct 24, in བསམ་ཚུལ། |\n“ “གྲྭ་ཆས་གྱོན་བཞིན་དུ་འཁྲིག་པ་སྤྱོད་པ་དེ་འཛེམ་དགོས་འདུག” ད་ལོའི་ཆོས་རྒྱུད་ཀྱི་ཚོགས་འདུའི་ཐོག་ངེས་པར་དུ་གླེང་དགོས་པའི་བརྗོད་བྱ་འདི་རེད། ”སྐོར་ལ་མཆན་ 72 འདུག\nམི་འདི་ཚོ་ཁོམ་སོང་ན་མི་འབྲི་དགུ་འབྲི། གྲོད་ཁོག་རྒྱག་སོང་ན་མི་བཤད་དགུ་བཤད། གྲྭ་ཆས་གྱོན་ནས་འཁྲིག་པ་བྱེད་ན་སྐྱོན་ག་རེ་ཡོད་པ་རེད། སྤྱིར་ནང་པའི་ལུགས་ལ་ཉོན་མོངས་དུག་ལྔ་སྤང་དགོས་ཤེས་གསུངས་མོད། གྲྭ་ཆས་གྱོན་ནས་ཞེ་སྡང་མེ་ལྟར་འབར་བ། འདོད་ཆགས་ཆུ་ལྟར་ཁོལ་བ། གཏི་མུག་མུན་ལྟར་འཐིབས་པ། ང་རྒྱལ་རི་ལྟར་མཐོ་བ། ཕྲག་དོག་ཚེར་མ་ལྟར་རྩུབ་པ་ཐམས་ཅད་སྤང་དགོས་པ་ལས། འཁྲིག་པ་སྤྱོད་པ་ཁོ་ན་དེ་ལྟར་འཛེམས་བྱ་ཡིན་པའི་གནད་འགག་ཅིག་མཐོང་མ་སོང་། སྤྱིར་འཁྲིག་སྤྱོད་ནི་འདོད་ཆགས་ཀྱི་ཆར་གཏོགས་པ་ཡིན་མོད་ཀྱང་གཟུགས་པོར་དགོས་མཁོའང་ཧ་ཅང་ཆེའོ། དཔེར་ན་གྲོད་ཁོག་ལྟོག་ན་ཟ་མ་དགོས་པ་བཞིན་ནོ། གཟུགས་སྟོབས་རྒྱས་ན་འཁྲིག་སྤྱོད་ཀྱང་དེ་བཞིན་དགོས། གལ་ཏེ་ཁྱོད་ཀྱིས་འཁྲིག་སྤྱོད་ཀྱི་ལས་སྙིང་ན་སྤང་བསམ་ན་དཀའ་ཐུབ་སྤྱོད་དགོས་པ་རེད། ཟ་མའང་མ་ཤི་ཙམ་ཞིག་ལ་བསྟེན་དགོས་པ་རེད། དཔེར་ན་རྗེ་བཙུན་མི་ལ་ལྟ་བུ་རེད། ཁོང་ནི་རྟེན་རབ་བྱུང་མིན་ཀྱང་འཁྲིག་པ་གང་བྱུང་དུ་སྤྱད་ཡོད་པ་མ་རེད། རྒྱུ་མཚན་ནི་ཁོང་གི་གཟུགས་པོ་སྐྱོ་བོ་ཡིན་སྟབས་འཁྲིག་པ་སྤྱོད་པའི་ནུས་པ་ཡོད་པ་མ་རེད། ཧ་གོ་སོང་ངམ། །\nOctober 24th, 2018 at 11:17 pm\nགྲྭ་བས་འཁྲིག་སྤྱོད་མི་ཆོག་པ་བདེན་པ་ལོས་ཡིན། ཡིན་ཀྱང་དེ་ནི་ཆོས་ཁྲིམས་ཡིན་པ་ལས་རྒྱལ་ཁྲིམས་མ་རེད། གལ་ཏེ་མི་ཞིག་གིས་གྲྭ་བས་འཁྲིག་སྤྱོད་བྱེད་བཞིན་པའི་བརྙན་་ཐུང་ངམ་པར་སོགས་ལྐོག་ནས་བླངས་ཏེ་དྲ་ཐོག་ཏུ་བཀྲམས་ན་དེ་ནི་ཁྲིམས་འགལ་ཆེན་ཆེན་པོ་རེད། མི་དེ་ཁྲིམས་ཁང་དུ་སྐྱལ་ན་ལོ་མང་རིང་བཙོན་ཁང་ནས་སྡོད་དགོས་་པ་རེད། ཧ་གོ་སོང་ངམ། །\n༼གུས་པར་བརྙན་ཐུང་དང་པར་འགའ་ཤས་ཡོད་རུང་། འདི་དག་འདིར་བསྟན་ན། ཆོས་རྒྱུད་འཐེན་འཁྱེར་པའི་ལག་ན་ཤོར་བར་དྭོགས་ནས་འཛེམས་པ་ཡིན།༽གལ་སྲིད་ཁྱེད་ཀྱིས་བརྙན་ཐུང་དང་པར་སོགས་དྲ་ཐོག་ཏུ་སྤེལ་ཡོད་ན་དེ་ནི་ནོར་འཁྲུལ་ཚབས་ཆེན་རེད། །\nSecret sex tapes made without both parties’ knowledge and consent are illegal in many jurisdictions. In New York state, the “unlawful surveillance” statute makes it illegal to secretly record or broadcastaperson undressing or having sex when that person hasareasonable expectation of privacy.\nའདི་ནི་འདུལ་བ་མ་ཤེས་པ་དང་། ཤེས་ཀྱང་འཚོ་ཐབས་ཀྱི་རྐྱེན་པས་ཐབས་གཞན་མེདཔ་དང་། སེམས་ཁམས་མི་དྭངས་པ་དང་། བསམ་བཞིན་ཁྱད་གསོད་བྱེད་པ་སོགས་ལས་བྱུང་བ་དང་རྒྱུ་རྐྱེན་མང་བོ་ཞིག་འདུས་ཡོད་པར་སྙམ།\nཉོན་རྨོངས་དུག་གསུམ་སྤོང་བ་ལ་གཟན་ཤམ་གོན་པ་དང་མ་གོན་གཉིས་ལ་འབྲེལ་བ་དེ་ཙམ་མེད་པ་དང་། གཟན་ཤམ་གྱོན་པ་དེ་ཡང་ཉོན་རྨོངས་སྤོང་བྱེད་ཀྱི་གཉེན་པོ་དང་ཐབས་དངོས་མིན་ན་ཡང་གྲོགས་སུ་འགྱུར་བར་སྨྲས་མ་དགོས་པ་རེད། མ་ཟད་སངས་རྒྱས་ཀྱི་བཅས་པ་དང་དགོན་པའི་འགྲིག་ཁྲིམས་ཀྱང་ཡིན་པས་ངེས་པར་དུ་གུས་རྩིས་དགོས།\nསློབ་གྲྭ་ཞིག་ལ་དཔེ་བཞག་ན་ཡང་སློབ་གྲྭའི་འགྲིག་ཆས་གྱོན་བཞིན་དུ་སྲང་ལམ་དུ་སོང་ནས་བྱ་སྤྱོད་མི་ལེགས་བ་བྱས་པ་ཡིན་ན་སློབ་གྲྭ་དེར་སྐྱོན་འབྱུང་ངེས་ཡིན། སྐོར་སྲུང་བ་དང་ཉེན་རྟོག་པས་ཀྱང་སློབ་གྲྭ་ལ་འདྲི་རྩེད་བྱེད་སྲིད་པ་རེད། དེས་ན་སློབ་གྲྭའི་ངོ་ཚ་དང་སློབ་མ་ཡོངས་ལ་ཁོང་ཁྲོ་སློང་གཞིར་འགྱུར་མི་སྲིད་ཅེས་སུ་ཞིག་གིས་བཤད་ཕོད་དམ། དེ་བཞིན་དུ་ནང་བ་དང་ཆོས་བརྒྱུད་དགོན་པ་སོགས་ལ་གཅིག་མཚུངས་རེད། གྲྭ་བ་ལོག་ཆོག་པ་དང་ལོག་རྗེས་ཅི་ཞིག་བྱེད་འདོད་ཀྱང་སུས་ཀྱང་ཇུས་གཏོགས་མེད་པ་རེད། འོན་ཀྱང་གཞན་གྲྭ་ཆས་གྱོན་ནས་གྲྭ་བ་ཡིན་མདོག་དང་གྲྭ་ཆས་གྱོན་ནས་བུད་མེད་ལ་གཡབ་ན་མི་འོས་པ་དང་ཁྱིམ་པ་སུན་འབྱིན་གྱི་ལས་ཁོ་ན་རེད། དེ་ལྟར་བྱས་ན་མིག་ལ་མི་མཛེས་ཤིང་དེ་འདྲ་ཨུ་ཐུག་ཐབས་ཟད་ཀྱི་གནས་སུ་གྱེར་དགོས་པའི་བྱ་བ་ཡང་བྱེད་དགོས་དོན་ཅི་ཡིན་ནམ་སྙམ།\nའདི་དག་གིས་ནི་དོན་དངོས་སུ་སངས་རྒྱས་ཀྱི་བཅས་པ་དང་དགེ་འདུན་གྱི་ནང་ཁྲིམས། བོད་པའི་ཆོས་ལུགས་པའི་ལུགས་སྲོལ་ལ་མཐོང་ཆུང་བྱས་པ་ཞིག་མཚོན་ཡོད། ཕྱི་མི་དང་ནང་བའི་ཆོས་མི་ཤེས་པ་དང་ནང་བའི་ཆོས་ལ་མི་དད་པ་ཚོས་འཕྱ་དམོད་བྱེད་པའི་གནས་སུ་གྱུར་བ་ཡིན་པས་ནང་བ་ཡང་དག་པ་ཞིག་གི་ངོས་ནས་བཟོད་མི་ཐུབ་པ་ཞིག་རེད།\n#4 རྡོ་རྗེ ་ལགས་ཀྱིས་སྤེལ་དོན།:\nOctober 25th, 2018 at 12:22 am\nའོ་ད་ཞྭ་དམར་ཀར་མ་དང་། དེའི་སྤུན་ཆེད་ལབ་ཙེ་མོ་། ཀ་ལུ་།\nཛོང་སར་མཁྱེན་ཙེ་། འབྲི་གུང་ཨ་ཡང་། ས་སྐྱ་པ་ནི་མི་ཤེས་གང་ལྟར་མང་པོ་འདུག ད་དུས་སྙིགས་མ་ལྔ་འདུ་།\nOctober 25th, 2018 at 12:53 am\nདགེ་འདུན་ལགས། ཉེ་ཆར་གྲྭ་སའི་དགེ་བཤེས་ཤིག་གིས་གཏམ་བཤད་རིང་པོ་ཞིག་གནངས་ནས་དྲྭ་ཐོག་ཀུན་ལ་ཁྱབ་སོང་། དེ་ནི་གྲྭ་བའི་་སྤྱི་ཚོགས་ནང་དུ་མི་ཚེ་སྐྱལ་སྟངས་ཐེར་འདོན་མང་པོ་བྱས་པ་དེ་རེད། ཁྱིམ་པ་སུན་འབྱིན་དེ་མིན་ན་གང་ཡིན། དེ་ལས་ལྷག་ཅིག་གིས་ཁྱིམ་པ་སུན་འབྱིན་ཞིག་ཡོད་པ་ཁོ་བོས་ནམ་ཡང་མཐོང་མ་སོང་། ཕྱི་རྒྱལ་གྱི་སྤྱི་ཚོགས་ནང་ན་མཚན་མཐུན་ཡོངས་གྲགས་ཡིན་པར་མ་ཟད་ཁྲིམས་ཐོག་ནས་གཉེན་བསྒྲིགས་བྱེད་མཁན་ཧ་ཅང་མང་པོ་འདུག ད་མགོ་སྐོར་མ་གཏོང་རོགས། ཁྱེད་ཀྱིས་རང་གི་ཁ་སྤར་མོས་འགེབ་ཐུབ་ཀྱང་། ཉི་མ་སྤར་མོས་ནམ་ཡང་འགེབ་ཐུབ་ཀྱི་མ་རེད། ཆོས་བརྒྱུད་ཁ་ཅིག་གིས་བླ་སྤྲུལ་ཚོས་འཛེམས་མེད་གྱིས་གྲྭ་ཆས་གྱོན་ནས་གང་བྱུང་བྱེད་པ་དེ་གྲྭ་བའི་སྤྱི་ཚོགས་ཀྱི་འགྲོ་སྟངས་འདུག་སྟངས་ཡོད་ཚད་ཤེས་ནས་དེ་འདྲ་བྱེད་ཀྱི་ཡོད་པ་འདྲ། ཧ་གོ་སོང་ངམ། །\nOctober 25th, 2018 at 1:03 am\n་་་་་་་་་་་་་་་་ དེ་བཞིན་གྲྭ་ཆས་གྱོན་བཞིན་དུ་རང་གི་ཆུང་མ་མཉམ་དུ་རྒྱོ་བརྒྱབ་པ་དེ་རེད།་གནས་ཚུལ་དེ་ཆོས་རྒྱུད་ཕལ་པོ་ཆེར་འདུག དགེ་ལུགས་པ་ཅུང་མངོན་གསལ་ཆུང་བ་རེད། ་་་་་་་་་་་་་་་་ ཟེར།\nOctober 25th, 2018 at 1:06 am\nབོད་ཀྱི་ གྲྭ་ཆས་ འདི། གྲྭ་ཆས་ རེད་དམ། སྔགས་ཆས་ རེད། ཆོས་གོས་ གསེར་པོ་ དེ་དག གྲྭ་ཆས་དངོས་གནས་ ཡིན་པ་ འདྲ། ཧཧཧ།། །།\nOctober 25th, 2018 at 1:12 am\n་་་་་་་་་་་་་་་་་་་་་་ འོན་ཀྱང་གཞན་གྲྭ་ཆས་གྱོན་ནས་གྲྭ་བ་ཡིན་མདོག་དང་གྲྭ་ཆས་གྱོན་ནས་བུད་མེད་ལ་གཡབ་ན་མི་འོས་པ་དང་ཁྱིམ་པ་སུན་འབྱིན་གྱི་ལས་ཁོ་ན་རེད ་་་་་་་་་་་་་་་་་་\n#9 སྐལ་བཟང ་ལགས་ཀྱིས་སྤེལ་དོན།:\nOctober 25th, 2018 at 1:37 am\nགལ་སྲིད་གླེང་ན་གླེང་དགོས་དེའི་ག་ལ་ཚད། གྲྭ་ཆས་གྱོན་ནས་མི་གསོད་པ་དང་། གྲྭ་ཆས་གྱོན་ནས་རང་གི་རྩ་བའི་བླ་མར་མཚན་སྨོད་བྱེད་པ་སོགས་ཀྱང་ངེས་པར་དུ་གླེང་དགོས།\n#11 ལག་བརྡ། ་ལགས་ཀྱིས་སྤེལ་དོན།:\nOctober 25th, 2018 at 5:16 am\nགྲ་ཆས་གྱོན་བཞིན་ཆབ་སྲིད་ལ་ཁྲབ་པ་དེ་གླེང་དགོས་་འདུག གྲ་ཆས་གྱོན་ནས་འདོད་ཆགས་ཀྱི་ལས་དང་། ཞེ་སྡང་གི་ལས་དང་། ཕྲག་དོག་གི་ལས་སོགས་བྱས་པ་ཐམས་ཅད་གླེང་དགོས་འདུག\n#12 ཇོ་སྲས་ངག་དབང་། ་ལགས་ཀྱིས་སྤེལ་དོན།:\nOctober 25th, 2018 at 8:39 am\n#14 རྟ་བདུན་དབང་བོ ་ལགས་ཀྱིས་སྤེལ་དོན།:\nOctober 25th, 2018 at 1:24 pm\nགོང་གི་རྩོམ་པ་པོ་བསྟན་འཛིན་ནས། ༼གལ་ཏེ་གྲྭ་པ་ལོག་རྗེས་གྲྭ་ཆས་ཕུད་པའི་ཁྲིམས་གཏན་འབེབ་མ་ཐུབ་ན། མ་མཐར་ཡང་། རྒྱོ་རྒྱག་པ་དང་། བཟའ་ཟླ་མཉམ་དུ་ཉལ་ཁྲིའི་སྟེང་ངལ་གསོ་བའི་སྐབས་གྲྭ་ཆས་མི་གྱོན་པའི་ཁྲིམས་ཤིག་བཟོ་ཐུབ་ན་ཤིན་དུ་ལེགས།༽\nཧ་ཧ་ཧ་ཧ། ང་གད་མོ་འགོག་མི་ཐུབ་པ་ཞིག་རང་དབང་མེད་པར་ཤོར་སོང་། འོན་ཀྱང་ཡག་པོ་བྲིེས་འདུག རྒྱབ་སྐྱོར་ཡོད། །\nOctober 25th, 2018 at 5:55 pm\nའུ་ཐུག་པ་རེད། གྲྭ་པ་ལོག་ནས་ད་དུང་གྲྭ་ཆས་གྱོན་དགོས་ཡོད་ཟེར་བ་འདི། སློབ་གྲྭ་ཐོན་ནས་ད་དུང་སློབ་གྲྭའི་སྒྲིག་ཆས་གྱོན་དགོས་ཡོད་ཟེར་བ་དང་གཅིག་པ་མ་རེད་པས།\n#16 གཞུང་པ་ཚེ་དབང་བསོད་ནམས་ ་ལགས་ཀྱིས་སྤེལ་དོན།:\nOctober 25th, 2018 at 9:49 pm\n#17 རྟ་བདུན་དབང་བོ ་ལགས་ཀྱིས་སྤེལ་དོན།:\nOctober 25th, 2018 at 10:33 pm\nགཞུང་པ་ལགས། རྒྱལ་ཁབ་ཀྱི་ཁྲིམས་སྐྱ་སེར་དབྱེ་བ་མེད་པར་སྲུང་དགོས་རེད། །\n#18 རྟ་བདུན་དབང་བོ ་ལགས་ཀྱིས་སྤེལ་དོན།:\nOctober 26th, 2018 at 1:16 am\nང་ཚོ་ཚང་མས་ངེས་པར་དུ་གཟབ་དགོས་རྒྱུ་གཅིག་ནི་ལོ་ཚད་མ་ལོན་པའི་ལོ་ཆུང་ཚོར་འཁྲུག་སྤྱོད་མི་བྱེད་རྒྱུ་དེ་རེད། བཙན་གཡེམ་སྨོས་མ་དགོས་པ་རེད། ལོ་ཚད་མ་ལོན་པའི་མི་ཞིག་དང་མཉམ་དུ་རང་མོས་ཀྱི་འཁྲུག་སྤྱོད་བྱས་ནའང་ཁྲིམས་འགལ་ཆེན་པོ་རེད། ཨ་རིར་ལྟ་བུ་མཚོན་ན་ལོ་ཚད་བཅོ་བརྒྱད་མ་ལོན་པའི་ཕོ་མོ་གང་ཡིན་ཀྱང་ཁྲིམས་འགལ་ཆེན་པོ་རེད། མ་མཐར་ཡང་ལོ་བཅུར་བཙོན་ཁང་དུ་སྡད་དགོས་རེད། རྒྱ་གར་ཡང་ལོ་ཚད་བཅོ་བརྒྱད་ཡིན་བསམ་བྱུང་། སྤྱིར་ལོ་ཚད་མ་ལོན་པར་འཁྲུག་སྤྱོད་བྱེད་མཁན་ཧ་ཅང་མང་པོ་རེད། འོན་ཀྱང་ཁྲིམས་གཏུག་མ་བྱས་ན་དེ་ཀ་རང་རེད། གལ་ཏེ་ཁྲིམས་གཏུག་བྱས་ཚེ་དེར་གཡོལ་ཐབས་བྲལ་བ་རེད། བོད་པའི་སྤྱི་ཚོགས་ནང་དུ་ལོ་ཚད་མ་ལོན་པར་འཁྲུག་སྤྱོད་བྱེད་མཁན་ཧ་ཅང་མང་པོ་རེད། མ་འོང་པར་ཁྲིམས་གཏུག་བྱེད་སྲིད་པ་རེད། ད་སྐབས་ཨ་རི་གཙོས་ནུབ་ཕྱོགས་རྒྱལ་ཁབ་མང་པོ་ནང་དུ་ཡེ་ཤུ་ཆོས་པ་ཚོར་དཀའ་ངལ་འཕྲད་བཞིན་པ་རེད། མ་འོང་པར་བོད་པའི་སྤྱི་ནང་དུ་དུས་ཚོད་སྔ་ཕྱི་ཙམ་མ་གཏོགས་དཀའ་ངལ་འདི་དན་དན་སླེབ་ཀྱི་རེད། །\nOctober 26th, 2018 at 4:11 am\nརྒྱལ་ཁབ་ཀྱི་ཁྲིམས་ ( LAW )\nཆོས་ཁྲིམས་ ( Religion ་discipline ) སྐོར་དང་སྲིད་ཁྲིམས་ (Executive Rule )སྐོར་་བཤད་ཡོད་ན་རྒྱལ་བ་ལྔ་པ་དང་ཟླ་\nད་གྲྭ་ཆས་ གྱོན་ནས་ འཁྲོད་སྤྱོད་དང་ རྒྱོའི་སྐོར་ལ། ཆེད་རྩོམ་དང་། མཆན་བཏགས་ཡ་མཚམས་འཇོག་གནོང་རོགས་གནོངས།། །།ཐུགས་རྗེས་གཟིགས།། །།\n#21 ལག་བརྡ། ་ལགས་ཀྱིས་སྤེལ་དོན།:\nལོ་ཚད་༡༨ མན་ཆད་ཆད་ལ་འཛམ་གླིང་ཽལ་མོ་ཆེས་དེ་ལ་ཕྲུ་གུ་ཐ་བསྙད་བཏགས་ཡོད་རེད། དེ་འདྲའི་ཕྲུ་གུ་འཁྲིགས་བྱས་ཚེ་དཔེ་མ་སྲིད་ཁྲིམ་ཆད་བཙོན་ནང་དུ་འདུག་རྒྱུ་ལས་གཞན་མེད་པས་་་་དེ་ཡིན་དུ་་་བོད་དང་ཧི་མ་ལ་ཡའི་དགེ་འདུན་པ་དང་འབྲུག་པའི་དགེ་འདུན་་་པ་ཚོས་མ་འོངས་པ་ཉེན་ཚབ་ཆེ་བས་་་་བླ་རྒན་ཚང་་མ་ཡི་ཤུ་བླ་མ་ལྟ་བུ་ཉེས་ཁ་་རེད་པས་གཟབ་གཟབ་གནང་རོག་་་་་སྐྱ་བོ་ལས་གྲྭ་བ་ཉེས་ཅན་མང་ན་ད་ག་བ་བསླེབས་སོང་་་གྲྭ་ཆས་གྱོན་ན་མ་གྱོན་་ཁྲིམས་འགལ་གང་ཡང་ཡོད་མ་རེད། མགོ་ལ་སྐྲ་ཡོད་ནེད་དེང་སང་ལྟ་ས་ཡོད་མ་རེང་་་་་ཨིན་ཇི་ཕོ་སར་ཚོ་ཀླད་དར་བཟོ་བཞིན་རེད། སྟོད་གོས་དམར་པི་སེར་པོ་ནི་དེང་སང་ཚང་མས་་གྱོན་བཞིན་རེད། གཙོ་བོ་ཕྲུ་གུ་དང་། བུད་མེད་བཙན་གཡེམ་གཉིས་འཛམ་གླིང་རྒྱལ་ཁབ་ཚང་མས་ཁྲིམས་འགལ་ཡིན་ངེ་གཟབ་དགོས། ་རྒྱོ་ལེ་\nOctober 26th, 2018 at 11:26 am\n#23 འུ་དུམ་བཙན། ་ལགས་ཀྱིས་སྤེལ་དོན།:\nOctober 26th, 2018 at 11:27 am\n#24 ཨ་ཕོ་ཚང་ ་ལགས་ཀྱིས་སྤེལ་དོན།:\nOctober 26th, 2018 at 12:07 pm\n#25 རྟ་བདུན་དབང་བོ ་ལགས་ཀྱིས་སྤེལ་དོན།:\nOctober 26th, 2018 at 12:08 pm\nགཞུང་པ་ལགས། འགྲེལ་བཤད་སྙིང་རྗེ་མོ་ཞིག་རྒྱབ་འདུག འོན་ཀྱང་རྒྱལ་ཁབ་སྲིད་ཀྱིས་བསྐྱངས་པ་མ་རེད་དམ། སྲིད་ཁྲིམས་ཟེར་ན་་རྒྱལ་ཁབ་ཀྱི་ཁྲིམས་ལོས་ཡིན། །\n#26 བསམ་ཤེས། ་ལགས་ཀྱིས་སྤེལ་དོན།:\nOctober 26th, 2018 at 1:25 pm\nབོད་པའི་ནང་ཆོས་ཀྱི་བླ་མའི་མིང་འཁྱེར་ནས། སྟོན་པ་སངས་རྒྱས་བཅོམ་ལྡན་འདས་དང་། ནང་པའི་རྗེས་འཇུག་རྣམས་ལ་མིང་ངན་བསམ་གྱིས་མི་ཁྱབ་པ་བཟོ་མཁན་གྱི་ཐོ་ཞིག་སྒྲིག་དགོས་འདུག ངས་ཤེས་པ་འདི་དག་ཡིན།\n#27 རྟ་བདུན་དབང་བོ ་ལགས་ཀྱིས་སྤེལ་དོན།:\nOctober 26th, 2018 at 3:18 pm\nབསམ་ཤེས་ལགས། བསོད་རྒྱལ་དང་མི་ཕམ་གཉིས་ཀ་ཆོས་ཚོགས་བརྒྱ་ཕྲག་བརྒལ་བ་ཡོད་ས་རེད། སྟོབས་འབྱོར་མངའ་ཐང་ཧ་ཅང་ཆེན་པོ་རེད། སློབ་མ་ཁ་ཅིག་གིས་སྐྱོན་འཛུགས་བྱས་པ་དེ་ཕལ་ཆེར་བརྒྱ་ཆ་བརྒྱད་ཅུ་བདེན་གྱི་མ་རེད་སྙམ། ཅི་ཕྱིར་ཞེ་ན། གལ་ཏེ་བཙན་གཡེམ་དང་བརྡུང་བརྡེག་བྱས་པ་བདེན་ཚེ་རྒྱུ་མཚན་ཅི་ཕྱིར་མི་འདི་དག་ཁྲིམས་ཁང་དུ་མབསྐྱལ་བ་ཡིན། ནུབ་ཕྱོགས་ལུང་པ་ན་འདིའི་རིགས་ལ་གཡོལ་ཐབས་བྲལ་བ་རེད། གང་ལྟར་ཀྱང་མི་ཆེན་འདི་དག་བོད་པ་སྤྱི་ལ་བཀའ་དྲིན་ཆེན་པོ་རེད་སྙམ། །\nOctober 27th, 2018 at 2:28 am\n#29 ལག་བརྡ། ་ལགས་ཀྱིས་སྤེལ་དོན།:\nOctober 27th, 2018 at 8:13 pm\n་མའོངས་པ་་་་་སེ་ར་དང་དགའ་ལྡན་དགོན་་པ་འབྲས་སྤུངས་དགོན་སོགས་་གྲྭ་ཆུང་དོན་གསོད་རེས་མ་གཏོང་རོག ད་སྔིན་མ་ནང་བཞིན་་་བཙན་དབང་གི་ཐོག་ནས་བརླ་རྒྱོ་མ་གནང་རོག་་གལ་སྲིད་དགོས་་་་བླ་རྒན་ཕན་ཚུན་ལོ་ན་མཐུན་པ་རྣམས་གནང་ན་ཉེན་ཁ་མེད། རྒྱ་གར་ནང་་་མཚན་མཐུན་འཁྲིག་སྤྱོད་ཉེ་ཆར་ཁྲིམས་མཐུན་བྱུང་རེང། འོན་ཕྲུ་གུ་ལ་བྱེད་ཆོག་ཟེར་བ་དེ་མ་རེད། ངེས་པར་དུ་གཟབ་རོག་་་་བཀྲིན་ཆེ། ཡིན་དང་ཡིན་བསོད་རྒྱལ་དྲུང་སྲས་སོགས་ནི་ཕྲུ་གུ་ལ་བཟོ་ནེད་ཀྱང་་་བུད་མེད་སྣེ་མང་བརྟེན་དྲག་ནས་་བུད་མེད་ཕན་ཚུན་ཕྲག་དོག་གིས་་ཁྲིམ་ལོག་བཟོས་རེང། འོན་ཁོ་རང་གཉིས་ནོར་འཁྲུལ་རེང་་་ད་ཚོ་ང་ཚོས་རྒྱུས་ལོན་བྱས་ནས་གྲ་ཆུང་་་ལ་གཟབ་རིམརོག\n#30 ལག་བརྡ། ་ལགས་ཀྱིས་སྤེལ་དོན།:\nOctober 27th, 2018 at 8:16 pm\n018 at 8:13 pm\n་མའོངས་པར།སེ་ར་དང་དགའ་ལྡན་དགོན་་པ་འབྲས་སྤུངས་དགོན་སོགས་ཀྱིས་གྲྭ་ཆུང་དོན་དུ་གསོད་རེས་མ་གཏོང་རོག ད་སྔོན་་མ་ནང་བཞིན་་་བཙན་དབང་གི་ཐོག་ནས་བརླ་རྒྱོ་མ་གནང་རོག་་གལ་སྲིད་དགོས་ན་་བླ་རྒན་ནང་ཕན་ཚུན་ལོ་ན་མཐུན་པ་རྣམས་བརླ་རྒྱོ་གནང་་ན་ཉེན་ཁ་མེད། རྒྱ་གར་ནང་་་མཚན་མཐུན་འཁྲིག་སྤྱོད་ཉེ་ཆར་ཁྲིམས་མཐུན་བྱུང་རེང། འོན་ཀྱང་ཕྲུ་གུ་ལ་བྱེད་ཆོག་ཟེར་བ་དེ་མ་རེད། ངེས་པར་དུ་གཟབ་རོག་་་་བཀྲིན་ཆེ། ཡིན་དང་ཡིན་བསོད་རྒྱལ་དང་དྲུང་སྲས་སོགས་ནི་ཕྲུ་གུ་ལ་བཟོ་མེད་ཀྱང་་་བུད་མེད་སྣེ་མང་བརྟེན་དྲག་ནས་་བུད་མེད་ནང་ཕན་ཚུན་ཕྲག་དོག་གིས་་ཁྲིམ་ལོག་བཟོས་རེང། འོན་ཁོ་རང་གཉིས་ནོར་འཁྲུལ་རེང་་་ད་ཚོ་ང་ཚོས་ད་རྒྱུས་ལོན་བྱས་ནས་གྲ་ཆུང་ལའང་གཟབ་དགོས་སྔོན་ཆེད་ཞུ་གིས་ཡོད།།\n#31 སྟོན་ཀ། ་ལགས་ཀྱིས་སྤེལ་དོན།:\nOctober 27th, 2018 at 8:24 pm\n#32 ཀླུ་སྨྱོན། ་ལགས་ཀྱིས་སྤེལ་དོན།:\nOctober 27th, 2018 at 8:25 pm\n#33 ཀརྡོ་རབ་འབྱམས་པ་ ་ལགས་ཀྱིས་སྤེལ་དོན།:\nOctober 28th, 2018 at 6:12 am\nད་དུང་ གཉིས་ལྷག་ འདུག སྟུ་རྒྱོ བརླ་རྒྱོ་ རྐུབ་རྒྱོ་ ཁ་རྒྱོ་ ངས་ མཆན་མ་ བཏབ་རོགས་ ཟེར་ན མི་ཉན་ ད་ འདི་ཡང ་ཟོ།། །།ཧཧཧ།། །།\n#34 གཞུང་པ་ཚེ་དབང་བསོད་ནམས་ ་ལགས་ཀྱིས་སྤེལ་དོན།:\n#35 ཏྲེ་སྨྱོན། ་ལགས་ཀྱིས་སྤེལ་དོན།:\nOctober 29th, 2018 at 10:59 am\n#36 ཏྲེ་ཧོར་ཚང་། ་ལགས་ཀྱིས་སྤེལ་དོན།:\n#37 ཏྲེ་ཧོར་ཚང་། ་ལགས་ཀྱིས་སྤེལ་དོན།:\nOctober 29th, 2018 at 12:38 pm\nསངས་རྒྱས་ཀྱི་གསུངས་པའི་ཐེག་པ་གསུམ་གྱི་བཅས་ཁྲིམས་དེ་ཚོ་དང་བར་ནས་བལྟས་པ་ཡིན་ན། བོད་ཀྱི་རབ་སཉངགས་གཉིས་ཀྱིས་བརྒྱ་ཆའི་བཅུམཙམ་སྲུང་གི་ཡོད་ན་རབ་རེད། འདི་ནི་ངོ་མ་ངོ་ཚ་དགོས་པ་ཞིག་རེད།\n#38 ཏྲེ་ཧོར་ཚང་། ་ལགས་ཀྱིས་སྤེལ་དོན།:\nསངས་རྒྱས་ཀྱི་གསུངས་པའི་ཐེག་པ་གསུམ་གྱི་བཅས་ཁྲིམས་དེ་ཚོ་དང་བསྡུར་ནས་བལྟས་པ་ཡིན་ན། དེང་སང་བོད་ཀྱི་རབ་སྔགས་གཉིས་ཀྱིས་བརྒྱ་ཆའི་བཅུ་ཙམ་སྲུང་གི་ཡོད་ན་རབ་རེད། འདི་ནི་ངོ་མ་ངོ་ཚ་དགོས་པ་ཞིག་རེད།\n#39 སྟོན་ཀ། ་ལགས་ཀྱིས་སྤེལ་དོན།:\nརིག་པའི་རྡོ་རྗེ་ལགས། ཨ་རིའི་ཁྲིམས་ཁང་ནང་ལ། ཆོས་པ་རྣམས་ཀྱི་སྤྱོད་ངན་འཐེར་འདོན་བྱེད་པར། བརྙན་ཐུང་སོགས་དཔང་པོ་བསྟན་ན་ཁྲིམས་འགལ་རེད་མི་འདུག བྱས་ཙང་ཁྱེད་རང་བོད་མི་སྙོམ་ཆུང་ལ་འཇིགས་སྣང་མི་སྐུལ་བ་ཞུ།\nང་ཚོས་གསང་ཀྱང་རུང་མི་གསང་ཀྱང་རུང་། རྒྱ་ནག་གཞུང་ལ་བོད་པའི་བླ་མ་དང་མཁན་པོ་ཚོས་མགྲོན་ཁང་ནང་སློབ་མ་མཉམ་དུ་རྒྱོ་རྒྱག་པའི་བརྙན་འཕྲིན་ཆུ་ཚོད་བརྒྱ་ལ་ཉེ་བ་ཡོད་ཟེར་བའི་ཟི་ཁྲོན་བདེ་འཇགས་མི་སྣའི་གཏམ་བཤད་དེ་ཁྱེད་ཀྱི་ཐོས་མི་འདུག ངས་དེ་ཝེ་པོའམ། འཕྲིན་ཕྲན་ཞིག་ནས་རིག་བྱུང་། སྐད་ཆ་དེར་བསམ་བློ་ཞིག་གཏོང་རན།\n#40 རང་བྱུང་རིག་པའི་རྡོ་རྗེ ་ལགས་ཀྱིས་སྤེལ་དོན།:\nOctober 29th, 2018 at 4:15 pm\nསྟོན་ཀ་ལགས། ཁྱེད་ཀྱིས་འགྲོ་སྟངས་ཤིག་ཧ་གོ་ཡི་མེད་ཚོ་རེད། མི་གཞན་ཞིག་གིས་གཞལ་ལ་བཙན་གཡེམ་དང་བརྙས་བཅོས་བྱེད་པ་སོགས་བདེན་པ་ར་སྤྲོད་བྱེད་པའི་དཔང་པོ་དགོས་པ་བདེན་པ་རེད། འོན་ཀྱང་ཕན་ཚུན་གཉིས་མོས་ཀྱིས་འཁྲིག་པར་སྤྱོད་པ་དེ་འཛམ་གླིང་སྤྱིའི་འགྲོ་སྟངས་ཤིག་ཡིན་པས་ལས་ནག་ཉེས་མ་རེད། འདི་འདྲའི་རིགས་བདག་པོས་བཀའ་འཁྲོལ་མེད་པར་ལྐོག་ནས་བརྙན་པར་སོགས་བླངས་ཏེ་ཁྱབ་བསྒྲགས་བྱས་ན་ཁྲིམས་འགལ་ཆེན་པོ་རེད། དངོས་གནས་ཡིན་ད། དཔེ་མཚོན་ཙམ་ཞིག་བཤད་ན་ད་ལོའི་འདིར་གླ་གཏོང་ཁ་ལོ་བ་ཞིག་ལ་འགྲུལ་བ་ཞིག་གིས་གླ་ཆ་མ་སྤྲད་པར་མ་ཟད་བརྡུང་བརྡེག་ཚད་མེད་པ་བཏང་བ་རེད། གླ་གཏོང་བས་བརྙན་ལེན་པར་ཆས་བཙུགས་ཡོད་པས་ཚང་མ་བདེན་པ་ར་སྤྲོད་ཡོད་སྙམ་ནས་ཁྲིམས་ཁང་དུ་སོང་བ་རེད། འོན་ཀྱང་ཁོང་ལ་རྒྱལ་ཁ་ཐོབ་ཡོད་པ་མ་རེད། རྒྱུ་མཚན་ནི་ཁོང་གིས་བརྙན་ལེན་པར་ཆས་ཡོད་ཅེས་ཉེན་བརྡ་མ་བཏང་བས་རེད། གསང་བའི་ཐོག་ནས་བརྙན་ལེན་བྱས་ཆོག་པ་མ་རེད། ད་ཧ་གོ་སོང་ངམ། ལོ་ཤས་གོང་ལ་རྒྱ་གར་ལྷོ་ཕྱོགས་ནས་གྲྭ་བཙུན་གཉིས་ཀྱིས་འཁྲུག་སྤྱོད་ཀྱི་བརྙན་པར་ཡོད་པའི་གློག་ཆས་ལ་སྐྱོན་ཤོར་ནས་རྒྱ་གར་བ་ཞིག་ལ་བཟོ་བཅོས་བྱེད་དུ་བཅུགས་པ་རེད། རྒྱ་གར་བས་གློག་ཆས་བཟོ་བཅོས་བྱས་ཏེ་བརྙན་པར་སོགས་མཐོང་ནས་ཁྱབ་བསྒྲགས་བྱས་སྐད་ཐོས། གལ་ཏེ་གྲྭ་བཙུན་དེ་གཉིས་ཀྱིས་ཁོང་ལ་ཁྲིམས་ལ་སྤྱོར་ཡོད་ན་རྒྱ་གར་བ་དེ་གཡོལ་ཐབས་མེད་པའི་ཉེས་པ་འཁུར་དགོས་རེད། ཧ་གོ་སོང་ངམ། སྙིང་རྗེ་བ་ཞིག་ལ། གྲྭ་བཙུན་དེ་གཉིས་ཀྱི་ངོ་ཙ་ནས་ཁྲིམས་ཁང་སོགས་ལ་གཏུག་མེད་ཚོད་རེད། །\n#41 སྟོན་ཀ། ་ལགས་ཀྱིས་སྤེལ་དོན།:\nད་ཀུ་ཅི་ཕྲུ་གུར་འཇིགས་སྣང་བསྐུལ་བ་ལྟ་བུ་ང་ཚོར་མེད་པ་ཞུ། དཔང་རྟགས་འཚོལ་དུས། གསང་བ་བྱས་ནས་མ་བཙལ་ན་ཇི་ལྟར་འཚོལ།\n#42 རང་བྱུང་རིག་པའི་རྡོ་རྗེ ་ལགས་ཀྱིས་སྤེལ་དོན།:\nང་ཚོས་ཁྲིམས་ལ་གཏུག་དུས་ཁྲིམས་རྩོད་པ་དགོས་པའི་རྒྱུ་མཚན་ཧ་གོ་སོང་ངམ། ང་ཚོས་ཁྲིམས་ཤེས་ཀྱི་ཡོད་པ་མ་རེད། དེའི་ཕྱིར་ཁྲིམས་རྩོད་པར་གླ་ཆ་མང་པོ་སྤྲད་ནས་གླ་དགོས་རེད། ཧ་གོ་སོང་ངམ། སྤྱིར་ཨ་རི་ལ་མཚོན་ན་མངའ་སྡེ་སོ་སོའི་ཁྲིམས་འདྲ་ཡི་མ་རེད། བོད་པ་ཚོས་ཁྲིམས་ཤེས་ཀྱི་ཡོད་པ་མ་རེད། དེང་དུས་བརྙན་ལེན་པར་ཆས་སོགས་ཧ་ཅང་གི་སྟབས་བདེ་རེད་སྙམ་ནས་གང་བྱུང་ལ་བླངས་ན་ཁེ་ལས་ཉེན་ཆེ་བ་རེད་ཀོ། །\n#43 རང་བྱུང་རིག་པའི་རྡོ་རྗེ ་ལགས་ཀྱིས་སྤེལ་དོན།:\nOctober 29th, 2018 at 5:59 pm\n#44 རང་བྱུང་རིག་པའི་རྡོ་རྗེ ་ལགས་ཀྱིས་སྤེལ་དོན།:\nOctober 29th, 2018 at 6:17 pm\nམི་དེས་ཁོང་དང་དགའ་རོགས་གཉིས་ཀྱིས་འཁྲིག་པ་སྤྱད་པ་དགའ་རོགས་ལ་གསང་ནས་ལྐོག་ཏུ་བརྙན་བླངས་ཡོད་པ་རེད། རྗེས་སུ་ཁོང་དང་དགའ་རོགས་གཉིས་ཁ་ཁ་གྱེས་རྗེས། བླུན་པོ་དེས་ཁྲིམས་གང་ཡང་མ་ཤེས་པའི་སྐྱོན་གྱིས། ཁོང་གིས་དགའ་རོགས་རྙིང་པར་བརྗོད་པ་འདི་ལྟར་། ལྐོག་ཏུ་བླངས་པའི་བརྙན་པར་གདོང་དེབ་ཐོག་ཏུ་འཇོག་གི་ཡིན་ཞེས་འཇིགས་སྣང་སྐུལ་བ་དེ་རེད། མོས་ཉེན་རྟོག་པར་གཏུག་པ་རེད། ཉེན་རྟོག་པས་ཁོང་གི་ཁྱིམ་ནས་བརྙན་པར་དེ་འདྲ་མང་པོ་བརྙེད་པ་རེད། རྗེས་སུ་ཁྲིམས་ཁང་ནས་ཐག་གཅོད་བྱས་པའི་འབྲས་བུར་ཁོང་བཙོན་ཁང་ལ་ལོ་གསུམ་དང་བུ་མོ་དེར་སྒོར་མོའི་ཀུན་གསབ་སྤྲད་དགོས་བྱུང་བ་རེད། །\n#45 སྟོན་ཀ། ་ལགས་ཀྱིས་སྤེལ་དོན།:\nསྣང་བ་མི་འགྲོ་བའི་སྐད་ཆ་ཤ་སྟག་རེད། ཨ་རིའི་ནང་ལ་ཡེ་ཤུ་ཆོས་དཔོན་ཚོས་ཕྲུ་གུར་བཙན་གཡེམ་བྱས་པ་པར་འགའ་ཤས་ཁྲིམས་ཁང་ནང་བསྟན་ནས། ཉེས་ཅན་བཟུང་བ་ཁྱེད་ཀྱི་ཤེས་ཀྱི་མེད་ཚོད།\n#46 རང་བྱུང་རིག་པའི་རྡོ་རྗེ ་ལགས་ཀྱིས་སྤེལ་དོན།:\nOctober 29th, 2018 at 8:01 pm\nངས་གོང་ནས་གསལ་བྱེད་ཡག་པོ་བཤད་ཚར་ཡོད། ད་ང་ཐང་ཆད་སོང་། ཁྱེད་ཀྱི་འདོད་ལྟར་གནང་རོགས་ཞུ། །\n#47 ཇ་མ་ ་ལགས་ཀྱིས་སྤེལ་དོན།:\nOctober 29th, 2018 at 9:41 pm\n#48 ཀརྡོ་རབ་འབྱམས་པ་ ་ལགས་ཀྱིས་སྤེལ་དོན།:\nOctober 30th, 2018 at 1:37 am\nཆོས་ལ་ དག་སྣང་ བསྐྱེད་པའི་ ཆེད་རྩོམ་ བར ཙམས་ དགོས་པ་ལས་ དད་མེད་ མང་པོའི་ དབུས་སུ་ དད་ལོག་ སྐྱེ་གཞི་རྣམས་ ཤོད་མི་ རིགས་ཏེ་ ཁྱིམ་ས ུན་འབྱིན་པར་ གསུངས་པ་ ལྟར་ དད་ལྡན་སུན་འབྱིན་པ་ལ་ ཡང་ གྱུར་པའི་ ཕྱིར།\n#49 ཨ་ཁུ་འབྲོག་པ། ་ལགས་ཀྱིས་སྤེལ་དོན།:\nOctober 30th, 2018 at 7:18 am\n#50 རྟ་བདུན་དབང་བོ ་ལགས་ཀྱིས་སྤེལ་དོན།:\nགཉིས་མོས་ཀྱིས་འཁྲིག་པ་སྤྱོད་པ་དེ་ཁྲིམས་དང་མཐུན་པ་རེད། གྲྭ་བཙུན་ཡིན་ཀྱང་རུང་མི་སྐྱ་ཡིན་ཀྱང་རུང་། བཙན་གཡེམ་དང་ལོ་ཚད་མ་ལོན་པར་འཁྲིག་པ་སྤྱོད་པ་སོགས་ཕོ་མོ་སུ་ཞིག་ཡིན་ཀྱང་ཁྲིམས་འགལ་རེད། གཅིག་ནི་ཁྲིམས་མཐུན་རེད། གཅིག་ཤོས་ཏེ་ཁྲིམས་འགལ་རེད། ཁྲིམས་མཐུན་གྱི་བྱ་བ་དེ་དག་བདག་པོས་བཀའ་བཀྲོལ་མེད་པར་ལྐོག་ནས་གཟུགས་བརྙན་སོགས་བླངས་ཏེ་སྤེལ་ན་ཁྲིམས་འགལ་ཡིན་པས་གཟབ་དགོས་སོ། ཁྲིམས་འགལ་གྱི་བྱ་བ་དེ་དག་བརྙན་པར་སོགས་སུ་ཕབ་ནས་བདེན་དཔང་དུ་ཉར་ན་ལུགས་དང་མཐུན་པ་རེད། །\n#51 ཨ་ཕོ་ཚང་ ་ལགས་ཀྱིས་སྤེལ་དོན།:\nOctober 30th, 2018 at 9:34 pm\n#52 ཀརྡོ་རབ་འབྱམས་པ་ ་ལགས་ཀྱིས་སྤེལ་དོན།:\nOctober 31st, 2018 at 3:37 am\nད་ བོད་མིའི་ དགྲ་བོ་ དེ་ རྒྱ་གཞུང་ མིན་པར་ བོད་ཀྱི་ ཆོས་པ་ཚོ་ ཡིན་པ་ འདྲ། ཧཧཧཧ།། །།\n#53 dhoshul ་ལགས་ཀྱིས་སྤེལ་དོན།:\nOctober 31st, 2018 at 10:14 am\nbonjourའུ་ཐུག་པ་རེད། གྲྭ་པ་ལོག་ནས་ད་དུང་གྲྭ་ཆས་གྱོན་དགོས་ཡོད་ཟེར་བ་འདི། སློབ་གྲྭ་ཐོན་ནས་ད་དུང་སློབ་གྲྭའི་སྒྲིག་ཆས་གྱོན་དགོས་ཡོད་ཟེར་བ་དང་གཅིག་པ་མ་རེད་པས།\n#54 བསམ་ཤེས། ་ལགས་ཀྱིས་སྤེལ་དོན།:\nOctober 31st, 2018 at 4:09 pm\nཨ་ཕོ་ཚང་གི་དོན་མེད་འཐེན་འཁྱེར་གྱི་གཏམ་ཞིག་བཤད་བདའ། དེ་བཞིན་འདིའི་སྡོམ་པ་ཆལ་བའི་སྐོར་གླེང་མ་ཐག དྲ་གྲོགས་འགའ་ཤས་ལམ་སེང་རྙིང་མའི་བླ་མར་སྐྱོན་བརྗོད་བྱེད་པར་གོ་བཞིན་གདའ། གནོངས་དེ་གང་ནས་ཡོང་བ་རེད་དམ།\n#55 རང་བྱུང་རིག་པའི་རྡོ་རྗེ ་ལགས་ཀྱིས་སྤེལ་དོན།:\nNovember 2nd, 2018 at 1:43 am\nཡ་མཚན་པ་ཞིག་ལ། མི་རེ་གཉིས་ནས་དཔེ་གད་མོ་ཤོར་བ་རེ་བཞག་འདུག དགོན་པ་ནས་བུད་པའི་གྲྭ་བ་དང་། སློབ་གྲྭ་ནས་བུད་པའི་སློབ་མ་གཉིས་ཀ་འགྲིག་ལམ་ཀྱི་གྲལ་ནས་བུད་ཚར་བ་རེད། འགྲིག་ལམ་གྱི་གྲལ་ནས་ཐོན་ཚར་དུས་གོན་པ་ཅི་ཞིག་གོན་མིན་ཁོང་ཚོའི་རང་དབང་རེད་། སུ་ཞིག་གིས་འགྲིག་ལམ་འཇོག་ཐུབ་གྱི་མ་རེད། གྲྭ་བ་དགོན་པ་ནས་བུད་ཚར་ནས་ད་དུང་གྲྭ་བ་ཡིན་ཁུལ་གྱིས་གྲྭ་ཆས་གྱོན་ན། མིག་ལ་མཛེས་པོ་ཡོད་མེད་ཇི་ལྟར་རུང་སོ་སོའི་འདོད་པ་ལྟར་རེད། སུ་ཞིག་གིས་འགྲིག་ལམ་འཇོག་པའི་ཐོབ་ཐང་ཡོད་པ་མ་རེད། རྒྱུ་མཚན་ནི་འགྲིག་ཁོངས་ན་མེད་པས་སོ། །\nNovember 2nd, 2018 at 3:39 am\n་་་་་་་་་་་་ ང་ཚོ་རྙིང་མའི་རབ་འབྱུང་དང་སྔགས་ཀྱི་སྡེ་རྣམས་སྡོམ་པ་རང་སྲུང་ཡིན། སུ་གཅིག་ལ་ངོ་གནོངས་མི་དགོས་པ་ཡིན། ་་་་་་་་་་ ཟེར་ན།\nཡང་། གྲྭ་པ་ལོག་ཚར་ན། གྲྭ་ཆས་གྱོན་པའི་ཐོབ་ཐང་མེད་པ་ནི། ཁ་གསལ་པོ་རེད། འོནད་ཀྱང་གྲྭ་པ་ལོག་ཀྱང་། གྲྭ་ཆས་མ་གྱོན་ན་རང་གི་ཚོར་མ་འཁྱོལ་ན་དམིགས་བསལ་མིན་འགྲོ་ཨ། ཧ་ཧ།། །།\n#57 ཨ་ཕོ་ཚང་ ་ལགས་ཀྱིས་སྤེལ་དོན།:\n#58 dhoshul ་ལགས་ཀྱིས་སྤེལ་དོན།:\nNovember 2nd, 2018 at 3:19 pm\nཡ་མཚན་པ་ཞིག་ལ། མི་རེ་གཉིས་ནས་དཔེ་གད་མོ་ཤོར་བ་རེ་བཞག་འདུག དགོན་པ་ནས་བུད་པའི་གྲྭ་བ་དང་། སློབ་གྲྭ་ནས་བུད་པའི་སློབ་མ་གཉིས་ཀ་འགྲིག་ལམ་ཀྱི་གྲལ་ནས་བུད་ཚར་བ་རེད། འགྲིག་ལམ་གྱི་གྲལ་ནས་ཐོན་ཚར་དུས་གོན་པ་ཅི་ཞིག་གོན་མིན་ཁོང་ཚོའི་རང་དབང་རེད་། སུ་ཞིག་གིས་འགྲིག་ལམ་འཇོག་ཐུབ་གྱི་མ་རེད། གྲྭ་བ་དགོན་པ་ནས་བུད་ཚར་ནས་ད་དུང་གྲྭ་བ་ཡིན་ཁུལ་གྱིས་གྲྭ་ཆས་གྱོན་ན། མིག་ལ་མཛེས་པོ་ཡོད་མེད་ཇི་ལྟར་རུང་སོ་སོའི་འདོད་པ་ལྟར་རེད། སུ་ཞིག་གིས་འགྲིག་ལམ་འཇོག་པའི་ཐོབ་ཐང་ཡོད་པ་མ་རེད། རྒྱུ་མཚན་ནི་འགྲིག་ཁོངས་ན་མེད་པས་སོ། །f\nངོ་མ་ཡ་མཚན་བཤད་འདུག ཡིན་ནའང་འདུལ་གཞུང་གི་འགྲོ་སྟངས་རྩ་བ་ནས་མ་ཤེས་པ་པའམ་ཤེས་བཞིན་དུ་ཁྱད་དུ་གསོད་སོ་སོ་ལ་རགས་ལས་པ་བདེན་པ་རེད། ནང་པ་སངས་རྒྱས་པའི་བསྟན་པའི་བསྟན་གྲལ་དང་ཡང་དགོས་བོད་ཀྱི་ཆོས་བརྒྱུད་དང་ཆོས་ལུགས་ཀྱི་གྲལ་དུ་སྡོདཁུལ་བྱས་ན་སོ་སོའི་ཆོས་ལུགས་ཀྱི་བླ་མའི་བཀའ་ལ་བརྩི་དགོས། དེ་ཡིན་དུས་དམ་ཆོས་འདུལ་བ་དང་མཐུན་པའི་ཕྱག་ལས་ཞིག་གནང་ཐུབ་ན་བསྟན་པ་སྤྱི་ལ་ན་རླབས་ཆེ་བ་ཡོད་པ་ཤེས་ལྡན་ཀུན་གྱིས་གླེང་བཞིན་པ་འདི་རེད། དེ་ཆོས་ལུགས་བྱེ་བྲག་པའི་སྐད་ཆ་གང་ཡང་མ་རེད།\n#59 བསམ་ཤེས། ་ལགས་ཀྱིས་སྤེལ་དོན།:\nNovember 2nd, 2018 at 5:44 pm\nང་ལ་ཐབས་ཤེས་ཅིག་ཡོད། ང་ཚོས་དར་ཆ་ནག་པོ་བཟོས་ནས། བླ་མ་དང་སྤྲུལ་སྐུ་རྒྱོ་ལ་དགའ་བ་དེ་ཚོ་གྲྭ་ཆས་གྱོན་ན། དར་ཆ་ནག་པོ་འདྲེན་དགོས། ཡང་ན་ཁ་བཏགས་ནག་པོ་བཟོས་ནས། ཁོང་ཚོར་གཡོག་དང་གཞི་ནས་གྲྭ་ཆས་ཕུད་ཐུབ།\n#60 རང་བྱུང་རིག་པའི་རྡོ་རྗེ ་ལགས་ཀྱིས་སྤེལ་དོན།:\nNovember 3rd, 2018 at 2:15 am\nཁྱེད་ཚོས་དངོས་གནས་མ་ཤེས་པ་ཡིན་ནམ། ཡང་ན་ཤེས་ནས་མ་ཤེས་ཁུལ་བྱས་པ་ཡིན། ང་ཚོར་རྒྱལ་ཁབ་ཡོད་པ་མ་རེད། བསྒྲིག་ཁོངས་ན་མེད་པའི་གྲྭ་བ་ཚོར་སྡོམ་པ་ཡོད་མེད་སུ་ཡིས་དབྱེ་འབྱེད་བྱེད་ཐུབ། གྲྭ་ཆས་གྱོན་མི་ཆོག་ཟེར་བས་ཁྲིམས་ལག་བསྟར་ཇི་ལྟར་བྱེད། གལ་ཏེ་གྲྭ་བ་མིན་ཀྱང་ཡིན་ཁུལ་བྱས་ནས་སྡད་ན་ཁྲིམས་བཟོ་མཁན་སུ་ཞིག་ཡིན། ལུང་པ་གང་ཡིན་ཀྱང་རྒྱལ་ཁབ་ཀྱི་རྩ་ཁྲིམས་ནང་ན་གྲྭ་བ་དགོན་པ་ནས་བུད་ཚར་རྗེས་གྲྭ་ཆས་གོན་མི་ཆོག་ཟེར་བའི་ཁྲིམས་ཤིག་མེད་ན་ཐག་གཅོད་ཇི་ལྟར་བྱེད། འབྲུག་པ་འདྲ་ཞིག་ཡིན་ན་རང་བཙན་རྒྱལ་ཁབ་རེད། རྩ་ཁྲིམས་ནང་ན་མེད་ན་། ཡོད་པར་བཟོ་བཅོས་རྒྱབ་ཆོག་གི་རེད། ང་ཚོར་དེ་འདྲ་ཡོད་པ་མ་རེད། སྨོན་ལམ་རྒྱབ་ཏེ་སྡོད་རྒྱུ་རང་རེད། ཧ་གོ་སོང་། །\n#61 རང་བྱུང་རིག་པའི་རྡོ་རྗེ ་ལགས་ཀྱིས་སྤེལ་དོན།:\nNovember 3rd, 2018 at 6:44 pm\nxxx་འདྲ་བོ་ཚོ། ཡག་པོ་ཞིག་ཉོན། དགོན་པ་ག་གེ་མོའི་གྲྭ་བ་ག་ག་གེ་མོར་སྡོམ་པ་ཡོད་པ་མ་རེད་ཟེར་བའམ། བཙུན་དགོན་ག་གེ་མོའི་ཨ་ནེ་ག་གེ་མོར་སྡོམ་པ་ཡོད་པ་མ་རེད་ཟེར་མཁན་མང་པོ་ཞེ་དྲག་འདུག བསྒྲིག་ཁོངས་ན་གནས་བཞིན་པའི་གྲྭ་བཙུན་ཚོ་གཙང་མ་བྱེད་མ་ཐུབ་ན། བསྒྲིག་ཁོངས་ན་མེད་པའི་གྲྭ་བཙུན་འཁྱམས་པོ་ཚོ་ཇི་ལྟར་གཙང་མ་བྱེད་ཐུབ༏ སྤྱིར་དགོན་ནང་ན་གནས་བཞིན་པའི་གྲྭ་བཙུན་ཚོར་འགྲིག་ལམ་དམ་པོ་འཇོག་རྒྱུ་ཧ་ཅང་ལས་སླ་བོ་རེད། འོན་ཀྱང་འགྲིག་ལམ་དམ་པོ་འཇོག་གི་མི་འདུག ཁྱེད་ཚོར་དངོས་གནས་ལྷག་བསམ་ཡག་པོ་ཞིག་ཡོད་ན་བླ་ཆེན་ཚོའི་ཚོགས་འདུ་སྐབས་དགོན་པའི་འགྲིག་ལམ་ཇེ་དམ་དུ་གཏོང་རྒྱུ་དང་གྲྭ་བཙུན་སྡོམ་པ་མེད་མཁན་ཚོ་དགོན་པ་ནས་ཕུད་རྒྱུ་དེ་རེད། འདི་ནི་ལག་ལེན་ཏུ་བསྟར་རྒྱུ་ལས་སླ་བོ་རེད་ལ་གལ་ཆེན་ཀྱང་རེད། ཧ་གོ་སོང་ངམ། །\n#62 སྟོན་ཀ། ་ལགས་ཀྱིས་སྤེལ་དོན།:\nNovember 3rd, 2018 at 8:46 pm\nདང་པོ་བླ་མ་དང་མཁན་པོ་ཆོས་ཤོད་མཁན་དེ་ཚོ་ནས་འགོ་ཚུགས་ན་རིམ་བཞིན་གྭ་པ་དམངས་ལ་བལྟ་ཆོག བསྟན་པ་མགོ་ནས་གཤིག་ཡོང་གི་ཡོད་སྟབས། དང་པོ་དེ་ལ་གདོང་ལེན་བྱེད་དགོས་སྙམ།\n#63 ཀརྡོ་རབ་འབྱམས་པ་ ་ལགས་ཀྱིས་སྤེལ་དོན།:\nNovember 4th, 2018 at 2:19 am\nགྲྭ་པ་ མ་ཡིན་པར། གྲྭ་ཆས་ གྱོན་ བསྡད་མཁན་ མང་ཆེ་བ་ རྙིང་མ་པ་ དང་། བཀའ་བརྒྱུད་པ་ རེད། མ་གཏོགས ་ས་སྐྱ་པ་དང་ དགེ་ལུགས་པའི་ ནང་ལ་ ཕལ་མེད་པ་ ལྟ་བུ་རེད་ འདུག འདུལ་བའི་ ནང་ལ་ རྟགས་ཙམ་གྱི་ གྲྭ་པ་ གསུངས་པ་ ཡང་ ཡོད་རེད།\n#64 རང་བྱུང་རིག་པའི་རྡོ་རྗེ ་ལགས་ཀྱིས་སྤེལ་དོན།:\nNovember 5th, 2018 at 11:12 am\nཆོས་དབྱིངས་ལགས། རྫུན་བཤད་ནའང་ཚད་གཞི་ཞིག་ཡོད་པ་རེད། ཁྱེད་ཀྱི་རྫུན་ཏེ་ཧ་ཅང་ཐལ་འདུག ཁྱོད་ཀྱིས་ཡིག་འཁྱོག་ཅིག་འབྲི་ཤེས་པ་དེ་ལས་ངན་བསགས་པའི་རྒྱུ་རུ་གྱུར་འདུག མི་འདི་འདྲ་ལ་སྙིང་རྗེ་མི་སྒོམ་ན། སུ་ལ་སྒོམ་དགོས་པ་རེད། །\n#65 སྟོན་ཀ། ་ལགས་ཀྱིས་སྤེལ་དོན།:\nརྒྱལ་བ་རིན་པོ་ཆེར་དོན་མེདསྙོན་འཛུགས་བྱེད་མཁན་ནི་དོལ་རྒྱལ་སྟེན་མཁན་དང་རྒྱ་ནག་དམར་ཤོག་གཉིས་ལས་མེད། ཆོས་དབྱིངས་བསྟན་འཛིན་ཟེར་བ་འདི་དེ་གཉིས་གང་རུང་ཞིག་ཡིན་པར་ངེས། དེའི་ནང་ནས་དོལ་རྒྱལ་སྟེན་གསོལ་བ་ཡིན་པ་ཤིན་དུ་ངེས།\n#66 བཀྲ་ཤིས། ་ལགས་ཀྱིས་སྤེལ་དོན།:\nNovember 5th, 2018 at 8:33 pm\n#67 ཨ་ཕོ་ཚང་ ་ལགས་ཀྱིས་སྤེལ་དོན།:\n#68 སྟོན་ཀ། ་ལགས་ཀྱིས་སྤེལ་དོན།:\n#69 ཐུབ་ཤེས། ་ལགས་ཀྱིས་སྤེལ་དོན།:\nNovember 7th, 2018 at 12:25 am\n#70 ཨ་ཕོ་ཚང་ ་ལགས་ཀྱིས་སྤེལ་དོན།:\nཆབ་སྲིད་ལ་སྨན་པ་ཐུབ་ཤེས་ལགས་ལ་གསུངས་རྒྱུ་ཡོད་ན་བློ་སེང་དང་སྤེན་ཚེ་གཉིས་ལ་གསུང་རན་འདུག་. འདིར་གླེང་བཞིན་པ་ནི་ཆོས་ཕྱོགས་སྡོམ་པ་ཡོད་མེད་དང་བསྟན་པ་སུས་བཤིག་དང་མ་བཤིག་གི་སྐོར་རེད་ བསྟན་པ་གྲ་དམངས་དཀྱུས་མ་ནས་བཤིག་པ་ལ་བསྟན་པའི་དབུ་ལ་བཞུགས་མཁན་རྣམས་དང་མི་མང་ཚང་མས་ཁ་རྡུང་བཏང་གིས་འདུག་. བསྟན་པ་དབུ་ནས་བཤིག་མཁན་རྣམས་ལ་སྡོམ་པ་ཡོད་མེད་མ་གླེང་པས་སྤྱི་ཚོགས་མི་འཁྲུགས་པར་ཕན་པར་འདོད་ནའང་བསྟན་པ་སྤྱི་ལ་གནོད་པ་རེད་. གང་ཡིན་ཟེར་ན་བསྟན་པའི་རྩ་བ་ཆོས་འདུལ་བ་རེད་འདུལ་བའི་ཉམས་ལེན་ལ་བསླབ་པ་རྒན་རིམ་མ་གཏོགས་གོ་ས་དང་\n#71 ྸAbharu Jigwang ་ལགས་ཀྱིས་སྤེལ་དོན།:\n#72 Tenzin ་ལགས་ཀྱིས་སྤེལ་དོན།:\nNovember 21st, 2018 at 2:25 pm\nསྟོན་པའི་ཞལ་པར་ཨང་གྲངས་དང་ཤཱ་རིའི་བུའི་སྐད་འཕྲིན། མོའུ་འགལ་བུའི་ངོ་དེབ་དང་འོད་སྲུང་ཆེན་པོའི་ཁྲུའི་ཁྲར། (མུ་འགོད) (690)\nལུག་རྫི་མཁན་པོ་དང། རྭ་རྫི་དགེ་བཤེས། ནོར་རྫི་སྤྱི་འཐུས། (613)\nལོ་རྒྱུས་ཀྱི་རྒྱབ་ལྗོངས་ངེས་ཅན་ཞིག་ཡོད་པའི་ <> (413)\nབསླབ་བྱའི་སྒྲུང་། བོང་བུའི་ཀླད་པ། (295)\nཡིག་མཛོད། Select Month July 2019 June 2019 May 2019 April 2019 March 2019 February 2019 January 2019 December 2018 November 2018 October 2018 September 2018 August 2018 July 2018 June 2018 May 2018 April 2018 March 2018 February 2018 January 2018 December 2017 November 2017 October 2017 September 2017 August 2017 July 2017 June 2017 May 2017 April 2017 March 2017 February 2017 January 2017 December 2016 November 2016 October 2016 September 2016 August 2016 July 2016 June 2016 May 2016 April 2016 March 2016 February 2016 January 2016 December 2015 November 2015 October 2015 September 2015 August 2015 July 2015 June 2015 May 2015 April 2015 March 2015 February 2015 January 2015 December 2014 November 2014 October 2014 September 2014 August 2014 July 2014 June 2014 May 2014 April 2014 March 2014 February 2014 January 2014 December 2013 November 2013 October 2013 September 2013 August 2013 July 2013 June 2013 May 2013 April 2013 March 2013 February 2013 January 2013 December 2012 November 2012 October 2012 September 2012 August 2012 July 2012 June 2012 May 2012 April 2012 March 2012 February 2012 January 2012 December 2011 November 2011 October 2011 September 2011 August 2011 July 2011 June 2011 May 2011 April 2011 March 2011 February 2011 January 2011 December 2010 November 2010 October 2010 September 2010 August 2010 July 2010 June 2010 May 2010 April 2010 March 2010 February 2010 January 2010 December 2009 November 2009 October 2009 September 2009 August 2009 July 2009 June 2009 May 2009 April 2009 March 2009 February 2009 January 2009 December 2008 November 2008 October 2008 September 2008 August 2008 July 2008 June 2008 May 2008\nཇ་མ་ on བོད་ཀྱི་ཡིག་ཟམ་རྩོམ་སྒྲིག་པའི་གཏམ།\nགཡུ་ཐོག་རྒྱལ་པོ། on གངས་རིའི་མགོན་པོ་དང༌། གངས་ཅན་པ།\nསྲིན་པོ་རྫ་རྒན on བོད་ཀྱི་ཡིག་ཟམ་རྩོམ་སྒྲིག་པའི་གཏམ།\nཨ་ཤོ་ཀ on ཨོ་གླིང་གནས་མཁར་གསར་རུ་༧སྐུའི་འཁྲུངས་སྐར་སྲུང་བརྩི་དང་མདའ་རྩལ་འགྲན་པ།\nཨ་ཁུ་འབྲོག་པ། on བོད་ཀྱི་ཡིག་ཟམ་རྩོམ་སྒྲིག་པའི་གཏམ།\nཨ་ཁུ་འབྲོག་པ། on གོང་ས་༧མཆོག་གི་སྐུའི་འཁྲུངས་སྐར་ལ་ཕུལ།\nཨ་འདུས་སྐལ་བཟང་རྒྱ་མཚོ། on ཀརྨ་པ། བརྗེད་མི་ཉན།\nཨ་འདུས་སྐལ་བཟང་རྒྱ་མཚོ། on གསེར་མདོག་ཅོད་པན་འཛམ་གླིང་རྒྱན་དུ་གྱུར།\nསྐལ་བཟང on ཆོས་དུང་ཚང་གི་བརྡ་ཁྱབ།\nགཞུང་པ་ཚེ་དབང་བསོད་ནམས on ལུས་བདེ་སེམས་སྐྱིད་ཕྱི་མར་ཕན་པའི་གདམས་པ།\nཇ་མ་ on ས་ཆེན་གྱི་ཞི་བདེའི་སྒྲོན་མེ། (སྐུའི་འཁྲུངས་སྐར་ལ་ཕུལ།)\nཨ་ཤོ་ཀ on ཨ་རིའི་ནིའུ་ཡོག་ཏུ་སྐུའི་འཁྲུངས་སྐར་སྲུང་བརྩི་དང་འབྲེལ་བའི་སྦྱིན་གཏོང་ལས་འགུལ།\nབན་དེ་བ། on ཨ་རིའི་ནིའུ་ཡོག་ཏུ་སྐུའི་འཁྲུངས་སྐར་སྲུང་བརྩི་དང་འབྲེལ་བའི་སྦྱིན་གཏོང་ལས་འགུལ།\nཀརྡོ་རབ་འབྱམས་པ། on གོང་ས་༧མཆོག་གི་སྐུའི་འཁྲུངས་སྐར་ལ་ཕུལ།\nཨ་ཤོ་ཀ on སྟོན་པའི་ཞལ་པར་ཨང་གྲངས་དང་ཤཱ་རིའི་བུའི་སྐད་འཕྲིན། མོའུ་འགལ་བུའི་ངོ་དེབ་དང་འོད་སྲུང་ཆེན་པོའི་ཁྲུའི་ཁྲར། (མུ་འགོད)


Dzogchen Khenpo Lhagyal Biography—Tibetan | Lotsawa House\nDzogchen Khenpo Lhagyal Biography—Tibetan\nLiterary Genres › Biography | Tibetan Masters › Khenpo Tsöndrü | Tibetan Masters › Pema Tekchok Loden\nKhenchen Abu Lhagang\nCourtesy of Orgyen Khamdroling. Used by permission.\nBDRC Author Profiles: P748 P6955\nརྫོགས་ཆེན་མཁན་ལྷ་རྒྱལ་ལམ་ལྷ་སྒང་དུ་གྲགས་པའི་མཁན་ཆེན་པདྨ་ཐེག་མཆོག་བློ་ལྡན་དཔལ་བཟང་པོ་ནི། འཁྲུངས་ཡུལ་རྫོགས་ཆེན་འབྲོག་རུ་ཁོག་ནས་ཡིན་ཞིང་། ཡབ་ཡུམ་གྱི་མཚན་དང་དགོངས་སྙིང་སོགས་གཞན་ནི་མ་ཤེས། ཁོང་གི་སྐུའི་ཚ་བོ་རྫོགས་ཆེན་མཁན་འཆི་མེད་རིན་པོ་ཆེ་དང་། མཁན་ཆོས་རྣམ་རིན་པོ་ཆེ་རྣམ་པ་གཉིས་བྱོན་པ་དང་། ཡང་དབང་ཕྱུག་ཚེ་རིང་ཟེར་བའི་དགེ་སློང་དཔེ་ཆ་པ་ལེགས་པོ་ཞིག་ཀྱང་ཡོད་པ་དང་། མདོ་རིན་པོ་ཆེའི་སྤྲུལ་སྐུར་ངོས་འཛིན་གནང་བའི་སྐུ་ཚ་ཆུང་ངུ་གཉིས་ཡོད་པ་ན། ཁོང་གི་ཞལ་ནས་སྤྲུལ་སྐུ་ཡིན་རུང་མིན་རུང་གྲྭ་པ་གྱིས་དང་ངེད་ཀྱི་མི་བརྒྱུད་ལ་གྲྭ་པ་ལེགས་པོ་ཡོང་སྲོལ་ཡོད་གསུངས་པ་ལ་མཚོན་ན་རང་བཞིན་གྱི་རིགས་བརྒྱུད་བཟང་པོ་ཞིག་ལ་འཁྲུངས་པ་ཡིན་པར་ངེས།\nམདོ་ཁམས་མཁས་དང་གྲུབ་པའི་གཙུག་རྒྱན་དཔལ་སྤྲུལ་འཇིགས་མེད་ཆོས་ཀྱི་དབང་པོའི་རང་ལྷག་གི་སློབ་མ་བཞིའི་ཡ་གྱལ། དབུ་མ་རང་ལས་ལྷག་པ་དབོན་པོ་བསྟན་དགའ་འམ་ཨོ་རྒྱན་བསྟན་འཛིན་ནོར་བུ་མཆོག་དང་། དེའི་ཞལ་སློབ་རྫོགས་ཆེན་མཁན་གཞན་དགའ་འམ་མཁན་ཆེན་གཞན་ཕན་ཆོས་ཀྱི་སྣང་བ་གཉིས་ཐུན་མོང་མ་ཡིན་པའི་བླ་མར་མཛད་པ་དང་། འཁྲུལ་ཞིག་ཆེན་པོ་སྒ་ལེན་བླ་མ་ཀུན་དགའ་དཔལ་ལྡན་ཕན་ཚུན་བླ་སློབ་མཛད་རེས་དང་། རྫོགས་ཆེན་སྐུ་ཕྲེང་ལྔ་པ་ཐུབ་བསྟན་ཆོས་ཀྱི་རྡོ་རྗེ་དང་། འཇམ་པའི་དབྱངས་མི་ཕམ་ཕྱོགས་ལས་རྣམ་རྒྱལ་སོགས་ཁྱད་དུ་འཕགས་པའི་བཤེས་གཉེན་མང་ཞིག་གི་ཞབས་པད་བསྟེན་ནས་མདོ་སྔགས་ཐུན་མོང་གི་རིག་གནས་དང་བཅས་པ་གསན་བསམ་མཛད་པའི་མཁས་པའི་དབང་ཕྱུག་དུ་གྱུར། ཁྱད་པར་སྡེ་བདུན་མདོ་དང་བཅས་པའི་རྩ་འགྲེལ་ཐུགས་ལ་ངེས་ཤིང་ཚད་མ་ལ་ཤིན་ཏུ་མཁས་པར་གྲགས་ཤིང་འཆད་རྩོད་རྩོམ་པ་ལ་རང་དབང་འབྱོར།\nརྫོགས་ཆེན་དགོན་གཞུང་དང་། བཤད་གྲྭ་ཤྲཱི་སེང་ཧ་གཉིས་སུ་ལོ་བརྒྱད་མཁན་པོ་གནང་ནས་རྒྱ་གཞུང་ཆེན་པོ་བཅུ་གསུམ་གྱི་གཙོས་མདོ་སྔགས་རིག་གནས་དང་བཅས་པ་འཆད་སྤེལ་གྱིས་འཕྲིན་ལས་བསྐྱངས། དེ་ནས་བཟུང་རྫོགས་ཆེན་དགོན་ཕུར་གཤིན་རྗེའི་སྔགས་རིང་ཡ་མ་རཱ་ཛའི་ཡིག་འབྲུ་རང་བྱོན་དུ་དོད་པས་གཤིན་རྗེའི་སྒྲུབ་ཕུག་ཞེས་གྲགས་པ་ཆོས་རྗེ་དཔལ་སྤྲུལ་གྱིས་སྙིང་ཐིག་སྔོན་འགྲོའི་ཁྲིད་ཡིག་ཀུན་བཟང་བླ་མའི་ཞལ་ལུང་བརྩམས་པའི་གནས་ཡིན་ཞིང་ཡུན་རིང་དུ་སྒྲུབ་པ་མཛད་ནས་བྱིན་གྱིས་བརླབས་པ་དེར་སྐུ་ཚེ་དང་སྒྲུབ་པ་མཉམ་པར་བཞུགས་ནས། བསྟན་དོན་གལ་ཆེན་འགའ་ཞིག་བྱུང་བ་གཞན་སྐུལ་གྱི་རྐྱེན་གྱིས་རྫོགས་ཆེན་དགོན་རང་དུ་ལན་གཉིས་ཕེབས་དགོས་ཐུག་པ་ཙམ་ལས་གཞན་དུ་ཕེབས་མ་མྱོང་བ་གནས་དེར་བཅད་རྒྱ་ཁོ་ན་མཛད།\nཞབས་དཀྱིལ་ཀྲུང་དུ་བཞུགས་ན་རང་འགྲིགས་སུ་ཡོད་པའི་གཟིམ་ཁྲི་གྲུ་བཞི་བ་གཅིག་གི་ནང་དུ་གཟིམ་ཐུལ་གཅིག་མནན་ནས་བཞུགས་ཏེ་ཐུགས་དམ་ལ་བརྩོན་པ་ལས་སྐུ་ཆིངས་གཏན་ནས་དཀྲོལ་མ་མྱོང་། ཁོག་ཏིལ་རེ་དང་། རྩམ་ཁུག་རེ་དང་། སློ་མ་ཙམ་རེ་མ་གཏོགས་འཇིག་རྟེན་ཕལ་གྱི་ཡོ་བྱད་གང་ཡང་བདག་ཏུ་མི་བཞེས་ཤིང་བྱ་བྲལ་ཀུན་སྤང་གི་སྤྱོད་པ་ཁོ་ན་ལྷུར་བཞེས།\nགཞན་གྱིས་བསྔོ་རྟེན་ཕུལ་བ་སོགས་ཆེ་རིགས་གཏན་ནས་མི་བཞེས་ལ་ཕྲན་ཚེགས་བཞེས་པ་རྣམས་ཀྱང་ཀུན་མཁྱེན་འདས་མཆོད་འཛུགས་བསྐྲུན་དང་ཚོགས་འཁོར་སོགས་ཀྱི་བདག་རྐྱེན་མཛད་པ་ལས་ལོངས་སྤྱོད་སྲོལ་མེད། ཤ་ཡང་མི་གསོལ་ཞིང་། དབྱར་དུས་སུ་ནགས་ཀྱི་སྦྲང་བུ་ཁྲག་འཐུང་བ་རྣམས་ལ་སྐུ་གཅེར་བུ་བཞུགས་ནས་སྐུ་ཁྲག་གི་སྦྱིན་གཏོང་མཛད། མཚན་མོ་ཟླ་འོད་རིང་རྡོ་ཕ་ཝང་ཞིག་གི་སྟེང་དུ་སྐམ་བསྟན་་ཞིག་གཏིང་ནས་འཁྲུལ་འཁོར་སྦྱངས་བས་རྡོ་དེ་ཡང་ཟད་པའི་ཉམས་དོད་ནས་ཡོད།\nཐུན་མཚམས་རྣམས་སུ་ཕྱོགས་ཀྱི་དད་འདུས་རྣམས་ལ་ཟབ་ཁྲིད་ཀྱི་བདུད་རྩི་དཔག་ཏུ་མེད་པ་སྩལ་ཞིང་། རྒྱལ་བསྟན་འཛིན་སྐྱོང་ཐུབ་པའི་མཁན་སྤྲུལ། ཚེ་བློས་བཏང་གྱི་བྱ་བྲལ་རི་ཁྲོད་པ་སོགས་སློབ་མའི་ཚོགས་བསྒྲངས་ཡས་པར་མངའ། ད་ལྟ་ཁུ་ནུ་བླ་མ་བསྟན་འཛིན་རྒྱལ་མཚན་རིན་པོ་ཆེ་ནས་ཀྱང་ཁོང་ལས་རྫོགས་ཆེན་སྙིང་ཐིག་གི་གདམ་སྐོར་མ་ལུས་པ་གསན་པའི་སློབ་མ་ཡིན་གསུང་།\nཐུགས་ཤིན་ཏུ་སྒམ་པས་གཏིང་རྟོགས་པར་དཀའ་ཡང་། བརྟགས་ན་ཀུན་མཁྱེན་ཡབ་སྲས་ཀྱི་གདམས་གཞུང་ཟབ་ཁྲིད་ཡོངས་རྫོགས་དང་། ཀློང་སྙིང་རྩ་གསུམ་ལ་བརྟེན་པའི་ཡོ་ག་གསུམ་གྱི་བསྐྱེད་རིམ། རིག་འདུས་ཡེ་ཤེས་སེམས་དཔའ་ལ་བསྟེན་པའི་སྙན་བརྒྱུད་རླུང་གི་རྫོགས་རིམ། སྙིང་ཐིག་ཡ་བཞི་དང་། ཁྱད་པར་བླ་མ་ཡང་ཏིག་དང་མཁའ་འགྲོ་སྙིང་ཏིག ཡེ་ཤེས་བླ་མ། ཆོས་དབྱིངས་མཛོད་གཙོས་མཛོད་བདུན་རྣམས་ཐུགས་དམ་གྱི་མཐིལ་དུ་མཛད་སྙམ་པ་ཡོད།\nགང་ལྟར་རྟོགས་པའི་དབང་ཕྱུག་ཆེན་པོ་གྱུར་ནས་ཞེ་ཆེན་ཀོང་སྤྲུལ་རིན་པོ་ཆེ་སོགས་དེ་དུས་དེ་ཕྱོགས་ཀྱི་མཁས་གྲུབ་ཕལ་ཆེས་ཉམས་རྟོགས་ཀྱི་སྒྲོ་འདོགས་གཅོད་པའི་གནས་སུ་གྱུར། གདོས་བཅས་ཀྱི་ལུས་འོད་སྐུར་སྒྲོལ་བའི་རྟགས་སུ་སྐུ་ལུས་ལ་གྲིབ་མ་མི་མངའ། མཆོག་གི་གཏུམ་མོ་གྲུབ་པའི་རྟགས་སུ་དགུན་ཤིན་ཏུ་གྲང་པའི་དུས་ཀྱང་མཆོད་པའི་ཡོན་ཆབ་མི་འཁེངས་ཤིང་། ཁོང་བཞུགས་པའི་མདའ་རྒྱང་གང་ཙམ་གྱི་ཉེ་འཁོར་སླེབས་པ་ན་ལུས་ལ་དྲོད་རང་བྱུང་དུ་འབྱུང་། ཚུལ་ཁྲིམས་ཀྱི་བསླབ་པ་པདྨའི་སྦུབས་ལྟར་གཙང་བས་མདའ་རྒྱང་གང་ཙམ་ནས་ཀྱང་ཚུལ་ཁྲིམ་ཀྱི་དྲི་བསུང་མངར་མོ་འཐུལ་བ་རྣམས་མཐོང་ཆོས་སུ་ཡོད། སྲུང་མདུད་ཀྱིས་མཚོན་བཀག་པ་དང་། སྲིའུ་ཡ་མ་ལ་བཏགས་པའི་ཆོས་པ་སོགས་བྱིན་རླབས་མཐོང་ཆོས་སུ་ཡོད་པའི་ལོ་རྒྱུས་ཡོངས་གྲགས་ཡིན།\nམདོར་ན་མཁས་པའི་ཚུལ། བཙུན་པའི་ཚུགས། གྲུབ་པའི་རྟགས། བཟང་པོའི་མཛད་པ་དམ་པའི་ཡོན་ཏན་གྱི་ཆ་ཤས་ཡོངས་སུ་གང་བའི་ཆོས་སྨྲ་བའི་ཟླ་བ་ཆེན་པོ་མཁས་གྲུབ་འདོད་འབྱུང་བྱེ་བའི་གཙུག་རྒྱན་གདོད་མའི་སངས་རྒྱས་ཀུན་ཏུ་བཟང་པོ་བཤེས་གཉེན་གྱི་རྣམ་པར་རོལ་པ་ཀུན་མཁྱེན་དྲི་མེད་འོད་ཟེར་དང་རྣམ་དབྱེར་མ་མཆིས་པར་བཞུགས། དེ་ལྟར་སྐུ་ཚེ་དང་སྒྲུབ་པ་མཐར་ཕྱིན་ནས་ཞི་བའི་དབྱིངས་སུ་མངོན་པར་བྱང་ཆུབ་པར་གྱུར་ཏོ།། །།


ཚེ་སྲོག་མྱུར་དུ་འཕྲོག་པའི་ནད་རིགས་འགའ་ཞིག་གི་སྔོན་འགོགས། – ལུག་ཚང་དཔལ་ཡོན།\nཟླ་བཅུ་གཅིག་པ། 9, 2018\nབོད་ཀྱི་གསོ་རིག་ནི་ལོ་ངོ་བཞི་སྟོང་ལ་ཉེ་བའི་ཆེས་གནའ་བོའི་རིག་གཞུང་རྙིང་པ་ཞིག་རེད། ཨེ་ཤའི་ཡའི་གསོ་རིག་ལོ་རྒྱུས་ཐོག་གསོ་རིག་གཞན་གྱིས་འགྲན་ཟླ་བྲལ་བའི་ཁྱད་འཕགས་ཀྱི་རིག་གཞུང་ཞིག་ཆགས་ཡོད། འོན་ཀྱང་དུས་དང་ཁོར་ཡུག་གི་ཁྱད་པས་གནའ་བོའི་ཁྱད་ནོར་གྱིས་དེང་རབས་ཁོར་ཡུག་དང་བསྟུན་པའི་དགོས་མཁོ་སྐོང་མི་ཐུབ། དེས་ན་དེང་རབས་ཀྱི་ནད་རིགས་གསར་པ་སྣ་ཚོགས་བྱུང་དང་འབྱུང་བཞིན་པ་འདི་དག་ལ་དམིགས་ནས། བོད་ཀྱི་གསོ་བ་རིག་པའི་སྨན་སྦྱོར་དང་། བཅོས་ཐབས་གསར་པ་ཞིབ་འཇུག་དང་གསར་གཏོད་བྱ་དགོས་པ་ནི་སྨོས་མ་དགོས་པ་རེད། འདིར་ཚེ་སྲོག་མྱུར་དུ་འཕྲོག་པའི་ནད་རིགས་འགའ་ཞིག་བོད་ཀྱི་གསོ་བ་རིག་པའི་ལུགས་ཀྱིས་སྔོན་འགོག་དང་། བཅོས་ཐབས། སྨན་སྦྱོར་འགའ་ཞིག་འོས་སྦྱོར་བྱས་ཡོད་པས་ཞིབ་དཔྱད་གནང་རོགས། །\nབོད་སྨན་ཚོས་གཟའ་གྲིབ་ཟེར་བ་འདི་ལ། ༡ ཀླད་ཁྲག་འདྲེས་པ་དང་། ༢ ཀླད་ཁྲག་འགག་པའི་ནད་རིགས་གཉིས་ཡོད་པ་རེད། འདི་ནི་མི་སྲོག་མྱུར་གཅོད་བྱེད་པའི་ནད་རིགས་ཧ་ཅང་ཚབས་ཆེན་ཞིག་རེད། གནའ་བོའི་བོད་ལུགས་ལྟར་ན་འདི་ལ་གཟའ་གྲིབ་ཟེར། ནད་འདིའི་ཉེན་ཁ་ལས་སྲུང་ཐབས་ནི། དུས་རྒྱུན་སྨན་ཁང་ནང་དུ་འགྲོ་ནས་ཁྲག་སྐྱོན་དང་། རྩ་སྐྱོན་སོགས་ནད་འདིའི་རྒྱུ་རྐྱེན་ཡོད་མེད་བརྟག་དགོས། གལ་སྲིད་ནད་ཀྱི་རྒྱུ་ཡོད་ན་གཤམ་གསལ་ཟས་དང་སྤྱོད་ལམ་གཟབ་ཅིང་། བོད་སྨན་ལ་བརྟེན་ན་ནད་སྔོན་འགོག་དང་། ནད་ཀྱི་རྒྱུ་རྐྱེན་མེད་པར་བྱེད་རྒྱུར་འབད་བརྩོན་བྱ་དགོས། །\nགལ་སྲིད་ནད་འདི་དངོས་སུ་སྨིན་ཏེ་ནད་རྟགས་ཕྱིར་མངོན་ཚེ་ངེས་པར་དུ་ཅི་མགྱོགས་ཀྱིས་ཕྱི་ལུགས་སྨན་ཁང་དུ་སྐྱེལ་ནས་དེང་རབས་ལུགས་ཀྱི་སྨན་བཅོས་དུས་ཐོག་ཏུ་བྱ་ཐུབ་པའི་རེ་བ་བྱ་དགོས། དེ་ལྟར་བྱས་ན་སྲོག་བསྐྱབ་ཐུབ་སྲིད་ཅིང་སྟབས་ལེགས་ན་སླར་ཡང་བདེ་ཐང་བསྐྱར་གསོ་ཡོང་སྲིད། གྲོང་གསེབ་ཀྱི་སྨན་དང་སྨན་ཁང་ཁག་ན་མུ་མཐུད་བཅོས་རེ་བྱས་ན་འཆི་ངེས་པ་དང་། མ་ཤི་ནའང་དབང་པོ་སྐྱོན་ཅན་གྱི་གཟའ་རོ་ཆགས་ངེས། དེ་ལས་བཅོས་ཐུབ་པའི་རེ་བ་ནི་མི་སྲིད་པ་ཡིན་པས་ཚང་མས་ཡིད་འཇགས་འཚལ། །\nགནའ་དུས་འདི་ལ་གཟའ་གྲིབ་ཀྱི་ནད་ཀྱང་ཟེར། རྒྱ་སྐད་དུ། 脑溢血，又称脑出血，ཡང་ཟེར། ནད་འདི་ཕོག་མྱུར་བ། ཉེན་ཁ་ཆེ་བ། ཤི་ཚད་མཐོ་བའི་མགོ་བོའི་ཁྲག་རྩ་འགས་པའི་ནད་རིགས་ཤིག་རེད། མི་སྔར་རྒན་པོ་དང་ལོ་ཁྲེབ་རིགས་རྣམས་འཆི་རྐྱེན་གཙོ་བོར་ཞིག་ཆགས་ཡོད། ནད་འདི་ཕོག་སླ་བའི་ནད་པའི་ལོ་ཚད་དེ་ལོ་བཞི་བཅུ་ནས། བདུན་ཅུ་བར་གྱི་མི་རྣམས་ཡིན། ཀླད་ཁྲག་འདྲེས་པའི་ནད་ཀྱི་རྒྱུ་རྐྱེན་གཙོ་བོར། ཁྲག་རྩ་ལ་སྐྱོན་ཞུགས་པ་དང་། ཁྲག་རྩ་སྲ་མོར་ཆགས་པ་སྟེ་རིགས་གཉིས་ཡོད།\n༡༽ ཁྲག་རྩ་ལ་སྐྱོན་ཞུགས་པའི་རྐྱེན་ནི། ཁྲག་གི་སྣུམ་རྩི་མང་བ། གཅིན་མངར་མོའི་ནད། ཁྲག་ཤེད་མཐོ་བ། ཁྲག་རྩ་རྒས་པ། དུ་བ་མང་དུ་འཐེན་པ་བཅས་ཀྱིས་རྐྱེན་བྱས་ཏེ། ཀླད་པའི་ཁྲག་རྩ་ལ་རྩ་འབུར་ཐོན་པ་དང་། ཁྲག་རྩའི་ནང་དུ་ཁྲག་འཁར་བས་རྩའི་སྲབ་མཐུག་མི་སྙོམ་པ་ཆགས་པས། རྐྱེན་གང་ཞིག་དང་འཕྲད་ཚེ་ཁྲག་རྩ་འགད་ནས་ཀླད་ཁྲག་འདྲེས་པའི་ནད་འབྱུང་གི་ཡོད་པ་རེད།\n༢༽ ཁྲག་རྩ་སྲ་མཁྲེགས་སུ་འགྱུར་བའི་རྐྱེན་ནི། ཁྲག་གར་པོ་དང་། ཁྲག་གི་སྣུམ་རྩི་མང་པའི་རྐྱེན་གྱིས་ཁྲག་རྩའི་ནང་ངོས་སུ་ཁྲག་དྲེགས་འཁར་ནས་ཕྱི་ངོས་སུ་ཁྲག་རྩ་སྲ་མོར་གྱུར་པ་དང་། ནང་ངོས་སུ་ཁྲག་རྩ་གུ་དོགས་པོར་ཆགས་ནས་རྒྱུན་ལྡན་གྱི་ཁྲག་གི་རྒྱུ་བ་ལའང་གནོད་སྐྱོན་ཐེབས་ཏེ་ཁྲག་རྩ་འགད་ཡོང་གི་ཡོད་པ་རེད། འདི་ནི་སྡེ་དགེའི་ཡུལ་སྐད་དུ་ཁྲག་རྩ་ལ་ཁུང་བུག་ཟེར་བ་དེ་རེད། །\n༡ སྟོན་དགུན་གཉིས་ལ་གནམ་གཤིས་གྲང་མོར་གྱུར་པའི་རྐྱེན་གྱིས་ཁྲག་རྩ་ཕྲ་རུ་ཕྱིན་པས་ཁྲག་ཤེད་འཕེལ་བ་དང་། དབྱར་དུས་གནམ་གཤིས་ཚ་བས་ཁྲག་རྩ་རྒྱ་ཡངས་པོར་གྱུར་སྟབས་ཁྲག་ཤུགས་ཀྱང་གང་འཚམས་མར་འབབ་ཅིང་ཡོད་སྟབས། སྤྱིར་ནད་འདི་སྟོན་དགུན་དུས་སུ་འབྱུང་བ་མང་།。 འོང་ཀྱང་དབྱར་དུས་རྔུལ་མང་དུ་དོན་པའི་རྐྱེན་གྱིས་ཀླད་ཁྲག་འདྲེས་པའི་ནད་འབྱུང་རྐྱེན་ཡང་བྱེད་ཅིང་ཡོད། །\n༣ ངལ་རྩོལ་མང་བའི་སྟབས་ཀྱིས་ཐང་ཆད་དྲགས་པ་དང་། ཤུགས་སྟོན་དྲགས་པ་བཅས་ཀྱིས་ཁྲག་ཤེད་འཕར་ནས་ཀླད་ཁྲག་འདྲེས་པའི་ནད་འབྱུང་བའི་རྐྱེན་བྱེད།\n༤ ལྟོ་བ་རྒྱགས་དྲགས་པ་དང་། ཟས་རིགས་སྣུམ་ཅན་ཟ་མང་ཆེ་ནས་ཁྲག་གི་ནང་དུ་སྣུམ་རྩི་འཕེལ་བས། ཁྲག་གི་འཁོར་བསྐྱོད་ཇེ་མྱུར་དུ་སོང་བས། གློ་བུར་དུ་ཁྲག་ཤེད་འཕེལ་ནས་ཀླད་ཁྲག་འདྲེས་པའི་ནད་འབྱུང་བའི་རྐྱེན་བྱེད་ཅིང་ཡོད། །\nནད་འདི་འབྱུང་ལ་ཁད་དུ་འབྱུང་བའི་ནད་རྟགས། ལུས་ཀྱི་འགུལ་བསྐྱོད་དང་ངག་གི་སྨྲ་བརྗོད་མི་བདེ་བ། ཞེན་པ་ལོག་ཅིང་སྐྱུག་མེར་ལངས་པ། དྲན་མ་མི་གསལ་བ། མིག་གིས་གསལ་པོར་མི་མཐོང་བ། མགོ་གཟེར་ཞིང་མགོ་ཡུ་འཁོར་བ་བཅས་སོ། །\nསྤང་བྱའི་ཟས་སྐོམ། ལུས་བརྟ་བ་བྱ་བའི་ཟས་རིགས་ཏེ་ཤ་རྙིང་པ་དང་། མར་རྙིང་། མཐུད་དང་། གྲོ་གཅུར་སོགས་མར་རྙིང་གིས་བཟོས་པའི་ཟས་རིགས་སྣ་ཚོགས། ཆང་དང་ཨ་རག ཇ་ཁྲེབ། ཇ་སྲུབ་མ། དུ་བ་བཅས་རྒྱུན་དུ་སྤང་དགོས། ཚྭ་དང་། སྣུམ་གྱིས་བརྔོས་པའི་ཚལ་རིགས་རྣམས་སྤང་པའམ་ཡང་ན་ཉུང་ཙམ་བཟའ་དགོས། །\nསྤང་བྱའི་སྤྱོད་ལམ། གནས་གཅིག་ཏུ་སྡོད་ཡུན་རིང་བ་དང་། ཁོང་ཁྲོ་དང་འཐབ་མོ། རྒྱན་སྐུགས་འཛུགས་པའི་ཆེད་དུ་ཤོ་བག་སོགས་རྩེད་ནས་ལུས་སེམས་སྒྲིམས་དྲགས་པ་དང་། མི་ཐེག་པའི་དངོས་པོ་ཤུགས་ཀྱིས་བཀྱག་པ་དང་། ཤུགས་ཆེན་པོས་རི་ལ་འཛེགས་པ་དང་། ཤུགས་ཀྱིས་འཕག་རྒྱུག་བྱ་བ་སོགས་སྤང་དགོས། །\nབླང་བྱའི་ཟས་སྐོམ། ཟས་སྐྱ་བོའི་རིགས་ཏེ། བྲ་བོ་དང་། སྲན་མ། སྔོ་ཚལ་རིགས། ཉ་ཤ བྱ་ཤ་སོགས་ཤ་དཀར་པོའི་རིགས། འོ་མ་དང་། ཞོ། བྱ་སྒོང་སོགས་བཟའ་ཆའི་རིགས་དང་། ཚུའུ་（醋）དང་། ཆུ་དྭངས་མ་སོགས་རྒྱུན་བརྟེན་བྱ་དགོས། །\nབླང་བྱའི་སྤྱོད་ལམ། ཁྲག་ཤུགས་ཚོད་འཛིན་དང་། གཅིན་གྱི་ཀ་ར་ཚོད་འཛིན་བྱ་རྒྱུ། རྟེན་ལ་ཕྱག་དང་བསྐོར་བ་དང་། འོས་འཚམས་ཀྱི་ལུས་རྩལ་རིགས་རྣམས་རྒྱུན་འཁྱོིངས་བྱ་ནས་ལུས་ཀྱི་ཤ་ཞན་པ་དང་། ཁྲག་སླ་རུ་འགྲོ་བའི་ཐབས་ཤེས་འབད་དགོས། །\nཁྲག་རྩ་ལ་སྐྱོན་ཞུགས་པ་དང་། ཁྲག་རྩ་སྲ་མོར་གྱུར་པའི་ནད་པ་རྣམས་ཀྱིས་རྒྱུན་དུ་ལྟོ་ཆས་སྔོན་གྱི་སྐར་མ་སུམ་ཅུ་ཙམ་གྱི་སྐབས་སུ། སེར་འབྲུ་དྭངས་གནས། བདུད་རྩི་སུམ་སྦྱོར་སྨན་ཐུན་ཆེན་རེ་འཐུང་། ཟས་ཟོས་རྗེས་སུ་འོས་འཚམས་ཀྱི་ལུས་སྦྱོང་བྱ། ཁྲག་སླ་པོར་བྱེད་པའི་སྨན་ཐང་སོགས་རྒྱུན་བརྟེན་བྱ། ལོ་ལྟར་དཔྱིད་དུས་སུ་ཁྲག་གཏར་ན་ཁྲག་རྩའི་ནང་གི་སྙིགས་མ་རྣམས་དག་ནུས་སོ། །\nསྔོན་གྱི་དུས་སུ་གཟའ་གྲིབ་ཡིན་པ་ངོས་འཛིན། རྒྱ་སྐད་དུ་脑梗塞 ཟེར། དེ་ནི་མགོའི་འཕར་རྩ་ནང་གི་ཁྲག་གར་པོ་འདག་ཅན་དུ་གྱུར་པས་དེའི་རྐྱེན་གྱིས་ཁྲག་རྩ་སྲ་པོར་ཆགས་ཤིང་། ཁྲག་རྩའི་ནང་གི་སྐྱི་མོ་ལ་སྣད་སྐྱོན་ཐེབས་ཏེ་རྩ་སྦུབས་དོག་མོར་གྱུར། རྒྱུ་རྐྱེན་སྣ་ཚོགས་པའི་དབང་གིས་ཁྲག་རྩའི་ནང་དུ་ཁྲག་ལྷོ་ཆགས་ཏེ། འཕར་རྩ་ཇེ་དོག་ཏུ་འགྱུར་བ་དང་། ཡང་ན་མགོ་བོའི་ཁྲག་རྩ་ལ་རླུང་ཁྲག་གི་རྒྱུ་བ་འགག་སྟེ། མགོ་བོའི་ནང་དུ་ཁྲག་དང་། རླུང་གིས་མ་འདང་པས་ཀླད་པའི་ནུས་པ་ཉམས། དེའི་རྐྱེན་གྱིས་རྩ་དཀར་ཀྱི་བྱེད་ལས་ཉམས་པར་བྱེད་པའི་མགོ་བོའི་ཁྲག་རྩའི་ནད་རིགས་ཤིག་རེད། །\nཁྲག་རྩ་འགག་པའི་ནད་ཀྱི་རྒྱུ་རྐྱེན་གཙོ་བོར། ཁྲག་ཤེད་མཐོ་བ། སྙིང་རྩའི་ནད། གཅིན་མངར་མོའི་ནད། ཤ་རྒྱགས་ཆེས་པ། ཁྲག་གི་སྣུམ་རྩི་མང་ཆེ་བ། ཤ་ཚོན་པོ་ཟ་མང་བ་སོགས་དང་། རིགས་བརྒྱུད་ལས་བྱུང་བའི་ནད་པ་ཡང་མང་པོ་ཡོད་པ་རེད། ནད་འདི་མང་ཆེ་བ་ལོ་རྒས་པ་དང་ལོ་ཁྲེབ་ཅན་ལ་འབྱུང་བ་མང་། །\n༡ འཕར་རྩ་འདག་ཅན་སྲ་མཁྲེག་གྱུར་པ་（动脉粥样硬化）ནི་ཁྲག་རྩ་འགག་པའི་ནད་འདིའི་འབྱུང་རྐྱེན་གཙོ་བོ་ཞིག་ཡིན། འཕར་རྩ་འདག་ཅན་སྲ་མཁྲེག་གྱུར་པའི་རྒྱུ་རྐྱེན་ནི། རྒྱུན་དུ་ཁྲག་ཤེད་མཐོ་བ་དང་། འཕར་རྩ་འདག་ཅན་སྲ་མཁྲེག་གྱུར་པའི་ནད་གཉིས་ནི་རྒྱུ་འབྲས་ཀྱི་འབྲེལ་བ་ཡིན། གཞན་ཡང་གཅིན་མངར་མོའི་ནད་དང་། ཁྲག་གི་སྣུམ་རྩི་ཆེ་བ་རྣམས་ཀྱིས་ཀྱང་འཕར་རྩ་འདག་ཅན་སྲ་མཁྲེག་ཅན་དུ་འགྱུར་བའི་རྐྱེན་བྱེད་ཅིང་ཡོད་པ་རེད།\n༢ ཁྲག་གི་ཕྲ་ཕུང་དམར་པོ་མང་དུ་འཕེལ་བ་དང་། ཁྲག་རིལ་མང་བ། རིམ་བཞིན་ཁྲག་རྩའི་ནང་ཁྲག་འདག་ཆགས་པ། མགོའི་ཁྲག་རྩ་དང་ཤ་མཇིང་ལ་ཉ་བརྣངས་པ་དང་རྩ་འགྱུར་བ། ཁྲག་འདག་འགོག་པའི་ཁྲག་རྫས་མ་འདང་པ་སོགས་ཀྱིས་འཕར་རྩ་འདག་ཅན་སྲ་མཁྲེག་ཅན་དུ་འགྱུར་ཞིང་ཡོད་པ་རེད།\nསྤང་བྱའི་ཟས་རིགས། ནད་པ་ཤ་རྒྱགས་པ་ཡིན་ན་བཟའ་ཚོད་ཉུང་དུ་གཏོང་བ་དང་། ལུས་ཀྱི་ལྗིད་ཚད་ཚོད་འཛིན་བྱ། སྣུམ་ལྡན་ཟས་རིགས་ཉུང་ཙམ་དང་ཡང་ན་གཏན་ནས་མི་བཟའ། དཔེར་ན། ཤ་ཚོན་པོ་སྤྱི་དང་། ཕག་ཤ ཟོག་ཤ ལུག་ཤ་ཚོན་པོ་རྣམས་དང་། སེམས་ཅན་ཀྱི་ནང་ཆ་དཔེར་ན། གློ་བ་དང་། མཆིན་པ། རྒྱུ་མ། གྲོད་པ། མཁལ་མ། མཚེར་པ་སོགས་ནང་ཆའི་རིགས་དང་། ཁྲག་རིགས། སྣུམ་བརྔོས་ཚལ་རིགས་སོགས་ནི་ཁྲག་རྩའི་ནང་དུ་ཁྲག་སྙིགས་འཁར་ནས་འཕར་རྩ་སྲ་མཁྲེག་ཅན་དུ་འགྱུར་བའི་རྐྱེན་གཙོ་བོ་ཞིག་ཡིན། ལྷག་པར་དུ་ཟས་རིགས་གང་གི་ནང་ལ་ཚྭ་འདེབས་རྒྱུ་སྤང་དགོས། ལན་ཚྭས་ཁྲག་ཤེད་མཐོ་བ་དང་། ཁྲག་རྩ་ལ་སྐྱོན་བྱེད་ཅིང་ཡོད་པ་རེད། །\nསྤང་བྱའི་སྤྱོད་ལམ། ངལ་རྩོལ་ཆེས་དྲག་པ། མཚན་མོ་གཉིད་ཆག་པ། ཁོང་ཁྲོ་ལང་བ། བཤང་གཅིན་ནན་གྱིས་བཙིར་བ་སོགས་དྲག་ཤུལ་གྱི་ལས་རྣམས་སྤང་དགོས། །\nབླང་བྱའི་ཟས་སྐོམ། སྤྲི་དཀར་རིགས་ཀྱི་བཟའ་ཆས་གང་འཚམས་བཟའ་ཆོག་པའི་རིགས་ནི། འོ་མ་སྣུམ་མེད། བྱ་ཤ། ཉ་ཤ བྱ་སྒོང་། ཟོག་ཤ་ཚིལ་མེད་བཅས་སོ། །\nམང་དུ་ཟ་འོས་པའི་ཟས་རིགས། སྔོ་ཚལ་དང་། ཤིང་ཏོག་བཅུད་རྫས་རིགས་མི་འདྲ་བ་སྣ་ཚོགས་མོད་པོ་ཡོད་པའི་ཟས་རིགས་རྣམས་ཏེ། དཔེར་ན། སྐྱུ་རུའི་འབྲས་བུ་དང་། ཐྲུ་མ་ཐྲོ་（西红柿）ལྟ་བུ་བཅུད་རྫས་C. མང་བའི་རིགས་དང་། དེ་བཞིན་དུ། ཏུའུ་ཧྥུ་སོགས་སྲན་མས་བཟོས་པའི་ཟས་རིགས་དང་། འོ་མ། བྱ་སྒོང་རིགས་སོགས་བཅུད་རྫསB6. མང་བའི་ཟས་རིགས། བྲ་བོ་དང་། གྲོ་དང་། མ་རྨོས་ལོ་ཏོག ཉི་མ་མེ་འབྲས། ཁམ་འབུ་སྟར་ཀ ཁམ་འབྲས་སོགས་བཅུད་རྫས་E. མང་བའི་ཟས་རིགས་དང་། ཕྱི་རྒྱལ་གྱི་ཨོ་ལི་པུ་སྣུམ་སོགས་ནི་འཕར་རྩ་འདག་ཅན་སྲ་མཁྲེག་འགྱུར་བའི་ནད་རིགས་ལ་ཕན་ཞིང་བཟའ་འོས་པའི་རིགས་རྣམས་སོ། །\nབླང་བྱའི་སྤྱོད་ལམ། སྤྱོད་ལམ་དལ་བུས་འགྲོས་ཀྱིས་རྩོལ་བ་གང་འཚམས་རེ་བཅག དཔེར་ན། ཉིན་ལྟར་གླིང་བསྐོར་སོགས་རྟེན་ལ་བསྐོར་བ་ལུས་ཟུངས་ཀྱི་ཚོད་དང་བསྟུན་པ་བྱ། འོན་ཀྱང་ཕྱག་འཚལ་བ་སོགས་གཡོ་འགུལ་དྲག་པོའི་ལུས་རྩལ་གྱི་རིགས་རྣམས་སྤང་དགོས། །\nབོད་སྨན། ཟས་ཟོས་པའི་རྗེས་སུ་བདུད་རྩི་སུམ་སྦྱོར་དང་། སྐྱུ་རུ་ཉེར་ལྔ། འབྲས་བུ་སུམ་ཐང་། ཁྲག་དྭངས་ལྔ་པ་རྣམས་ཉུང་ཙམ་རྒྱུན་རིང་བསྟེན་ན་ཁྲག་དྭངས་ཤིང་། ཁྲག་རྩ་མཉེན་པོར་བྱེད་ནུས། །